> སྨན་རྩིས་ཁང་གི་བྱུང་རབས། སྨད་ཆ།\n< སྨན་རྩིས་ཁང་གི་བྱུང་རབས། སྟོད་ཆ།\nབརྗོད་བྱ་སྤེལ་མཁན། རྩོམ་སྒྲིག་པ། (admin) ཟླ་ཚེས། 19.03.2011\nགླེང་སྟེགས། >> ལོ་རྒྱུས་སྐོར།\nབོད་གངས་ཅན་གྱི་གསོ་རིག་རྩ་བ་དཔལ་ལྡན་རྒྱུད་བཞི་ཞེས་པ་འདི་ཉིད་ལ་སྔར་ནས་ད་ལྟ་བར་དུ་བཀའ་དང་བསྟན་བཅོས་གང་ཡིན་སྐོར་ལ་མཁས་པའི་བཞེད་ཚུལ་མི་མཐུན་པ་མང་ཞིང་། སྐབས་སྐབས་སུ་དེའི་སྐོར་ནས་རྩོད་གླེང་ཡང་འབྱུང་བཞིན་ཡོད་པ་རེད། ལ་ལས་དྲང་སྲོང་ལྷུང་བ་རི་དྭགས་ཀྱི་གནས་སུ་སྟོན་པ་བཅོམ་ལྡན་འདས་ཤཱཀྱ་ཐུབ་པས་གསུང་ཚུལ་དང་། ཁ་ཆེ་པཎ་ཆེན་གྱིས་གཡུ་ཐོག་ལ་གསུངས་པ་དང་། ཁ་ཆེ་པཎ་ཆེན་གྱིས་བེ་རོ་ཙ་ནར་གསུངས་པ། བེ་རོ་དང་གཡུ་ཐོག་སོ་སོ་ནས་མཛད་ཚུལ། བེ་རོས་གཡུ་ཐོག་ལ་གསུང་ཚུལ། སློབ་དཔོན་པདྨས་བསམ་ཡས་སུ་གཏེར་དུ་སྦས་པ། གཡུ་ཐོག་གསར་མས་མཛད་ཚུལ། གཏེར་སྟོན་གྲྭ་བ་མངོན་ཤེས་ཀྱིས་གཏེར་ནས་བཏོན་ཚུལ། བོན་གྱི་འབུམ་བཞི་ནས་བཤུས་ཚུལ་བཅས་མང་དག་ཅིག་ཡོད་པ་ནས་དོན་དངོས་ཐོག་གཟིགས་པ་པོ་རྣམས་ཀྱིས་ཅི་ཞིག་ཡིན་པར་དགོངས་ཀྱི་ཡོད།\nམཐའ་མའི་འདོན་ཐེངས་།: 31.03.2011 ཉིན། 11:41 AM\nརི་ཆུང་སྨན་པ། དཔྱད་བརྗོད་སྤེལ་མཁན། སྐུ་མགྲོན། ཟླ་ཚེས། 18.05.2012 ཉིན། 1:30 PM\nབོད་ཀྱི་གསོ་བ་རིག་པའི་གཞུང་ལུགས་ཀུན་གྱི་མ་ཕྱི་《བདུད་རྩིའི་སྙིང་པོ་ཡན་ལག་བརྒྱད་པ་གསང་བ་མན་ངག་གི་རྒྱུད་》ཞེས་སམ་བསྡུས་མིང་དུ་《གསོ་རིག་རྒྱུད་བཞི་》 ཞེས་བྱ་བ། སྡེ་ཚན་བཞི་དང་ལེའུ་བརྒྱ་དང་ཉི་ཤུའི་བདག་ཉིད་ཅན་འདི་ནི་གཡུ་ཐོག་གསར་མ་ཡོན་ཏན་མགོན་པོས་(༡༡༢༦་་་༡༢༠༢)རང་གི་མི་རབས་ནས་མི་རབས་བརྒྱུད་པའི་གདོད་མའི་བོད་ཀྱི་གསོ་ཐབས་རིག་པ་དེ་ཉིད་གཞི་མར་བྱས་ཐོག རྒྱ་དཀར་ནག་དང་། ཞང་ཞུང་ཏ་ཟིག་ལ་སོགས་པའི་སྐབས་དེ་དུས་བོད་དང་ས་འབྲེལ་ཆེ་ཞིང་ལོ་རྒྱུས་སུ་འབྲེལ་བ་གཏིང་ཟབ་ཡོད་པའི་རྒྱལ་ཁབ་ཁག་གི་གསོ་དཔྱད་རིག་པའི་སྙིང་བཅུད་རྣམས་བླངས། དེའི་སྟེང་བོད་རང་གི་ཡུལ་ལུང་དང་ཁོར་ཡུག བོད་མིའི་ཁམས་དང་མཐུན་པའི་གསོ་དཔྱད་ཀྱི་རིག་པ་གསར་བསྒྲིགས་གནང་བ་ཞིག་ཡིན་ཏེ། འཇམ་མགོན་ཀོང་སྤྲུལ་གྱིས།(འོག་མཆན།༠༡) གཞུང་ཐམས་ཅད་ཀྱི་དོན་བསྡུས་བདུད་རྩི་སྙིང་པོ་ཡན་ལག་བརྒྱད་པ་གསང་བ་མན་ངག་གི་རྒྱུད་ཆེན་བཞི། རྒྱུད་ཆུང་བདུད་རྩི་བུམ་པ། ཆ་ལག་འགའ་ཞིག་བཅས་མཛད། ཞེས་དང་། དེ་བཞིན་སུམ་པ་མཁན་པོས།(འོག་མཆན།༠༢) རྒྱལ་བས་རྒྱ་གར་དུ་འདུལ་བ་ལུང་དང་བསྡུས་རྒྱུད་སོགས་ལས་གསུངས་པའི་གསོ་རིག་སྐོར་དང་། འཇམ་དཔལ་གྱིས་རི་བོ་རྩེ་ལྔར་གསུངས་པར་གྲགས་པའི་སོ་མ་རཱ་ཛཱ་ལེའུ་བརྒྱ་བཅུ་གཉིས་དང་། ཀླུ་སྒྲུབ་ཀྱི་སྦྱོར་བ་བརྒྱ་པ་སོགས་དང་། དཔའ་བོའི་སྨན་དཔྱད་ཡན་ལག་བརྒྱད་པའི་སྙིང་པོ་བསྡུས་པ་ལེའུ་བརྒྱ་ཉི་ཤུ་འགྲེལ་བཅས་དང་། དེའི་རྒྱ་ཆེར་འགྲེལ་བ་ཁ་ཆེ་ཟླ་བ་མངོན་དགས་མཛད་པའི་ཟླ་ཟེར་སོགས་རྒྱ་གཞུང་བདུན་སོགས་ཀྱི་གནད་རྣམས་བསྡུས་པའི་བོད་གཡུ་ཐོག་པས་བསྡུས་པའི་སྙིང་ཐིག་ལས་ཤེས་སླ་གཞུང་རྒྱུད་བཞིར་གྲགས་པ་མང་ཉུང་འཚམ་ལ་དོན་འདུས་པའི་ལེགས་ཆ་ཅན་དེ་ཉིད་་་་་་། ཞེས་གསུངས་ཡོད།\nའོན་ཏེ་ཁ་ཅིག་གིས་སངས་རྒྱས་ཀྱི་བཀའ་ཡིན་པ་དང་། ཁ་ཤས་ཀྱིས་སྟོན་པ་ཤེས་རབ་མེ་བོ་ཆེས་གསུངས་པའི་འབུམ་བཞིའི་ཚན་བཤུས་ཡིན་པ། ཡང་ཁ་ཅིག་གིས་རྒྱ་གར་ཚེའི་རིག་བྱེད་ཀྱི་གཞུང་ཡིན་པ་དང་། ལོ་ཆེན་བཻ་རོས་བསྒྱུར་བ། གཡུ་ཐོག་རྙིང་མས་མཛད་པ་སོགས་ཀྱི་རྩོད་རྙོག་རྫོགས་རྒྱུ་མེད་པ་རང་ཕོར་གཙང་འཛིན་གྱི་ཕྱོགས་ལྷུང་གི་བསམ་པ་ཁོ་ན་ལས། ལོ་རྒྱུས་གཞུང་དོན་ཐོག་ཞིབ་འཇུག་གི་བདེན་ཚིག་དང་། སྒྲུབ་བྱེད་ཕྲ་མོ་ཙམ་ཡང་མེད་པའི་གཏམ་སྣ་ཚོགས་ཡིན་པས་ལོ་རྒྱུས་ལ་ཞིབ་པར་དཔྱད་པར་བྱའོ།།\n༠༡། ཀོང་སྤྲུལ་ཡོན་ཏན་རྒྱ་མཚོས་བརྩམས། རྡོ་རྗེ་རྒྱལ་པོ་དང་ཐུབ་བསྟན་ཉི་མས་བསྒྲིགས། 《ཤེས་བྱ་ཀུན་ཁྱབ་མཛོད།》《ཐེག་པའི་སྒོ་ཀུན་ལས་བཏུས་པ་གསུང་རབ་རིན་པོ་ཆེའི་མཛོད་བསླབ་པ་གསུམ་ལེགས་པར་སྟོན་པའི་བསྟན་བཅོས་ཤེས་བྱ་ཀུན་ཁྱབ།》 མི་རིགས་དཔེ་སྐྲུན་ཁང་། ༢༠༠༢\n༠༢། སུམ་པ་ཡེ་ཤེས་དཔལ་འབྱོར། མཚོ་སྔོན་ཞིང་ཆེན་བོད་ཀྱི་གསོ་རིག་ཞིབ་འཇུག་ཁང་དང་བོད་ཀྱི་གསོ་བ་རིག་པའི་གནའ་དཔེ་ཕྱོགས་བསྒྲིགས་དཔེ་ཚོགས་རྩོམ་སྒྲིག་ཚོགས་པས་བསྒྲིགས། 《སུམ་པའི་སྨན་ཡིག་ཕྱོགས་བསྒྲིགས།》 བོད་ཀྱི་གསོ་བ་རིག་པའི་གནའ་དཔེ་ཕྱོགས་བསྒྲིགས་དཔེ་ཚོགས། ཨ།༠༥༤ མི་རིགས་དཔེ་སྐྲུན་ཁང་། ༢༠༠༧\nགངས་ཅན་ དཔྱད་བརྗོད་སྤེལ་མཁན། སྐུ་མགྲོན། ཟླ་ཚེས། 22.05.2011 ཉིན། 11:33 AM\nཞང་ཞུང་དམར་ཡིག་ཡང་ངས་ཧ་གོ་ ཞང་ཞེས་པའི་ཡུལ་དེ་ཡང་ངས་ཧ་གོ་ ངས་དྲིས་པའི་དྲི་བར་ལན་དྲང་པོར་འདེབས་དང་ ཁྱེད་ཨ་མའི་བུ་ཡིན་ན་\nརྒྱུད་བཞི་གཡུ་ཐོག་པས་བརྩམས་པའི་ཁུངས་གང་ཡང་མི་འདུག དཔྱད་བརྗོད་སྤེལ་མཁན། སྐུ་མགྲོན། ཟླ་ཚེས། 19.05.2011 ཉིན། 11:51 AM\nགཡུ་ཐོག་རྙིང་མའི་རྣམ་ཐར་ལས། གཡུ་ཡོག་པ་དགུང་ལོ་སོ་ལྔའི་ཐོག་རྒྱ་གར་ནས་ཕྱིར་འཁོར་དུས་རྒྱལ་པོས་རྒྱུད་བཞི་གཏེར་ནས་འདོན་དགོས་གསུངས་ཀྱང༌། གཡུ་ཐོག་པས་བདག་རྒྱ་གར་ལ་ད་དུང་སྐྱར་གཅིག་འགྲོ་བ་དེ་བར་མི་འདོན་ཞུས་ཞེས་དང༌། ཡང་དེ་ཉིད་ལས། དགུང་ལོ་ཞེ་ལྔ་བཞེས་དུས་གཏེར་ནས་སྤྱན་དྲངས། དགུང་ལོ་ང་ལྔ་པར༧༦༢ A. C.ཀོང་པོ་སྨན་ལུང་དུ་བྱོན་ནས་གསོ་རིག་སློབ་གྲྭ་བཙུགས་ཏེ་སློབ་མ་སུམ་བརྒྱ་ཙམ་ལ་རྒྱུད་བཞི་འཆད་ཉན་བྱས་ཚུལ་བཀོད་ཡོད་པ་རེད། དེས་ན་གཡུ་ཐོག་རྙིང་མ་ཡང་རྒྱུད་བཞིའི་རྩོམ་པ་པོ་མིན་པ་མ་ཟད། དེའི་གོང་དུ་རྒྱུད་བཞི་གཏེར་དུ་སྦས་ཡོད་པ་གསལ་པོར་བསྟན་འདུག\nརིན་ཆེན་བཟང་པོ། དཔྱད་བརྗོད་སྤེལ་མཁན། སྐུ་མགྲོན། ཟླ་ཚེས། 18.05.2011 ཉིན། 9:56 AM\nརྒྱུད་བཞི་སྟོན་པ་གཤེན་རབ་ཀྱིས་གསུངས་པའི་བཀའ་ཡིན་ཚུལ་དང་། དེའི་ཤེས་བྱེད་དུ་རྒྱུད་བཞི་འབུམ་བཞི་ནས་བཅོས་ཚུལ་སོགས་རབ་རིབ་ཀྱི་སྒྲུབ་བྱེད་སབ་སོབ་ཅིག་བཀོད་འདུག་པ་ལ་འདི་ལྟར་ཏེ། དེང་གི་དུས་སུ་ཧམ་བཤད་དང་ཁབ་མིག་ནང་གི་ཕྱོགས་ལྷུང་གི་རིག་པ་དྲི་ཅན་དག་གིས་དུས་ནམ་ཡང་བདེན་པ་མི་ཟིན་པས། དེང་ནི་དུས་རབས་ཉེར་གཅིག་པ་དང་ཚན་རིག་གི་དུས་རབས་དང་འཛམ་གླིང་ཀུན་གཉིད་སད་ཚར་བའི་དུས་རབས་ཤིག་ཡིན་སྟབས་དངོས་གཙོ་སྨྲ་བའི་ལྟ་གྲུབས་ཤིག་གིས་དཔྱད་པ་དཔྱད་ཅིང་སྤེལ་དགོས་པ་ལས་ཁ་གྲག་ཚད་ཐམས་ཅད་ཕྱོགས་ལྷུང་དང་ངར་འཛིན་གྱིས་རུལ་དྲི་འཐུལ་ཡོང་ན་རང་ཚང་དང་ཅོལ་ཆུང་ཀླད་མེད་ཅིག་ཡིན་པ་ལས་གཞན་དུ་མེད། དཔེར་ན་ཁྱེད་ཀྱིས་བཀོད་པའི་བཤད་ཚུལ་དེ་ལ་རིག་པ་མགོ་མཚུངས་ཀྱིས་འབུམ་བཞི་ནི་རྒྱུད་བཞི་ལས་ཚུར་བསྒྱུར་བ་ཙམ་དུ་མ་ཟད། བསྒྱུར་མཁན་དེ་ཡང་ཡིག་རྩ་དང་དོན་རྩ་གཉིས་ཀའི་ཆུ་ཚད་དམའ་བའི་ཁར་ཉེ་རིང་ཆགས་སྡང་གིས་བཟི་འཐོམ་པ་ཞིག་ཡིན་པ་རྒྱུད་འབུམ་གཉིས་ཀའི་ཚིག་དོན་ལ་ཞིབ་བསྡུར་བྱས་ཚེ་གཞན་ལྟ་ཅི་ཀ་ངོ་ཡིག་ང་ཐུབ་ཙམ་དག་གིས་ཀྱང་གསལ་བོར་རྟོགས་ཐུབ་པ་ནི་ཤེས་སླ། ད་དུང་གཞན་དུ་ན་ཁྱེད་ཀྱིས་ཞང་ཞུང་གི་སྐད་ཡིན་ན་བོན་ཚིག་དང་བོན་ཆོས་ཡིན་པའི་མ་ཁྱབ་པ་ཙམ་གྱི་འགྲོ་ལུགས་ཀྱང་ཤེས་ཀྱི་མེད། ཞང་ཞུང་ནི་ཡུལ་གྲུ་ཞིག་དང་སྔ་མོའི་དུས་སུ་བོན་སྟོན་གཤེན་རབ་མཆོག་གིས་བོན་ཆོས་སྤེལ་མྱོང་བའི་ཡུལ་གྲུ་ཞིག་དང་། ཡུལ་དེ་ན་བོན་ཙམ་དུ་མ་ཟད་ཆོས་ལུགས་གཞན་དག་དང་དད་འདུན་བྱུང་བའི་དུས་རབས་ཀྱང་བྱུང་ཡོད་པ་གསལ་པོ་རེད། དེ་བཞིན་དུ་ཞང་ཞུང་གི་སྐད་དུ་ཡོད་པའི་བོན་ཆོས་མིན་པའི་གཞུང་དང་མདོས་ད་ལྟ་ཡང་ནང་བའི་ཆོས་སྐྱོང་མང་དག་ཅིག་གི་ཆོ་གའི་ནང་དུ་ཡོད་པ་མིག་དབང་གི་ཡུལ་དུ་ཕར་བཞག་རྣ་ཐོས་ཙམ་ཡང་མེད་པ་རེད། ད་མདོར་བསྡུས་ན། ཁོ་རེ་ད་དུང་གྲུབ་མཐའ་རྩོད་པའི་ཚད་གཞི་ལོན་མེད་པར་ལོ་རྒྱུས་དང་ཆོས་འབྱུང་རྒྱལ་རབས། ལྷག་པར་དུ་དེང་རབས་ཀྱི་ལོ་རྒྱུས་ཞིབ་འཇུག་གི་རིགས་ལམ་སོགས་ལ་སློབ་སྦྱོང་མང་ཙམ་གནང་དགོས་པ་རང་གིས་རང་དང་རང་རྩོམ་ལ་ལྟོས་དང་དེ་ནས་ཁ་ཚུར་གྲག་གོ།།\nགངས་ཅན་ དཔྱད་བརྗོད་སྤེལ་མཁན། སྐུ་མགྲོན། ཟླ་ཚེས། 17.05.2011 ཉིན། 2:33 PM\nང་ཚོ་གངས་ཅན་པ་ནི་ཁྱེད་དང་ང་ཞེས་ཕུངས་ནས་མ་བསྡད་པར་གངས་ཅན་སྤྱི་དང་འགྲོ་བ་ཡོངས་ལ་ཕན་ཐོག་སུས་བྱས་ཀྱང་ཆོག་ ད་བལྟ་འདིར་ཁྱེད་རང་གི་འདོད་ཚུལ་བྱས་ན་དེ་ལྟར་ཡིན་ཆོག་མོས་ འོན་ཀྱང་བོན་པོ་ནི་བོད་ཀྱི་ཆོས་རྒྱལ་ཚོའི་དུས་ནས་ནང་པ་ཡིན་པ་རེད་པས་་་་དེ་ལྟར་ཡིན་ན་ཆོས་རྒྱལ་ཚོས་རྒྱ་གར་ལ་མཐུ་མི་སོགས་གསེར་དངུལ་བསྐུར་ནས་གཏོང་དགོས་དོན་ཅི? དེ་བཞིན་སྟོན་པ་ཤེས་རབ་ཀྱི་ཐུགས་སྲས་སྟོན་པ་བཅོམ་ལྡན་འདས་ཁྱེད་ཚོའི་འདོད་པ་ལྟར་ན་ སྟོན་པ་ཤེས་རབ་ཀྱི་སྔར་སྟོན་ཟིན་པའི་ཆོས་ཤིག་ཡང་བསྐྱར་སྟོན་པ་བཅོམ་ལྡན་འདས་ཀྱིས་སྟོན་པ་དེ་འདོད་སྐྱོན་མི་ཡོང་ངམ་? དེ་སྔ་༧གོང་ས་མཆོག་བོན་གྱི་དགོན་པར་ཕེབས་སྐབས་དེའི་སྐབས་ཀྱི་བཀའ་སློབ་ཁྱེད་ཀྱི་སན་ཡོད་ངེས་ གནས་ཚུལ་འདི་འདྲ་བར་ང་ཚོ་བརྩོད་པ་མ་རྒྱབ་པར་སོ་སོའི་སྤྱི་ཚོགས་ལ་ཕན་གང་ཐུབ་ཐུབ་བྱེད་དགོས་་་་ང་དང་ཁྱེད་ཞེས་བསྡད་ན་ཡོངས་ཏབས་རྩ་བ་ནས་མེད་\nདཔལ་ལྡན་རྒྱུད་བཞི་ཟེར་ནའང་བོན་གྱི་སྟོན་པས་གསུང་པའི་བཀའ་ཁོ་ན་ཡིན། དཔྱད་བརྗོད་སྤེལ་མཁན། སྐུ་མགྲོན། ཟླ་ཚེས། 17.05.2011 ཉིན། 9:54 AM\nལྔ་སྙིགས་ཐ་མའི་དུས་འདིར་དཀར་པོ་དགེ་བཅུའི་དབང་སྒོ་གཉིད་ཀྱིས་འཐིབས་ཤིང་། ངན་གཡོ་དུག་ལྔའི་རྣམ་ཤེས་ཁ་རལ་ཕྱིར། མཐོ་དོགས་དང་སྨད་དགའ། རང་རྒྱལ་དང་གཞན་ཕམ་གྱི་བསྒྲུབ་བྱ་ཁོ་ནར་དམིགས་པའི་སྐྱེ་བོ་འགས། འབུམ་རྒྱུད་གཉིས་ནི་འབྲེལ་མེད་རྭ་རུ་གཡས་གཡོན་ལྟ་བུར་སྨྲ་བཞིན་ཡོད་ནའང་། དོན་དུ་རྒྱས་བསྡུས་དང་། ཚིག་སྦྱོར་སྙན་མི་སྙན། ཚིག་གནས་གོང་འོག བོན་གྱི་ཐ་སྙད་སྦས་མ་སྦས་ཀྱི་ཁྱད་པར་ཙམ་ལས་བཀའ་དང་བཀའ་བརྟེན་གྱི་ཚུལ་དུ་གནས་པ་ཞིག་ཡོད།\nདེ་ཡང་དང་པོ་འབུམ་རྒྱུད་གཉིས་ཀྱི་དངོས་ཡོད་ལེའུའི་གྲངས་རྒྱས་བསྡུས་ལ་གཞིག་ན། ཐུགས་འབུམ་ལ་ལེའུ་བདུན་ཡོད་པའི་ནང་ནས་འབུམ་བཞིའི་ཡོན་ཏན་ནམ་ཆེ་བརྗོད་བཤད་པ་རྣམས་རྩ་རྒྱུད་དུ་འཁོད་མེད། གཞན་དྲུག་པོའི་ཞུ་བ་བོ་དང་ཞུས་ལན་གསུང་མཁན་གྱི་མཚན་བསྒྱུར་བ་ཙམ་ལས་གཞུང་དོན་ཚིག་ཟིན་ཇི་མ་ཇི་བཞིན་ཡིན་པ་ལས་ལོགས་སུ་མེད། ཐ་ན་གླེང་གཞིའི་ལེའུ་རུ་གསུངས་པའི་ཕུན་སུམ་ཚོགས་པ་ལྔ་ལས་དྲང་སྲོང་གི་སྒྲ་བཤད་དེ་ཡང་ཚིག་སྦྱོར་བདེ་མི་བདེ་ཙམ་ལས་ས་ཚིགས་དེ་རང་དུ་བཞག་ཡོད། གོང་གི་རྩ་རྒྱུད་ལས་བཏོན་པའི་འབུམ་བཞིའི་ཡོན་ཏན་བཤད་པའི་ལེའུ་དེར་འཛེམ་དགོས་པའི་གནས་ཚུལ་གང་ཡོད་ཅེ་ན། སྤྱིར་བོན་གྱི་སྒོ་མོ་བརྒྱད་ཁྲི་བཞི་སྟོང་དང་། མདོར་བསྡུས་ན་ཐེག་པ་རིམ་པ་དགུ། དེ་ལས་བསྡུས་པ་སྒོ་བཞི་མཛོད་ལྔའི་ནང་རྒྱུད་འདི་འཕན་ཡུལ་རྒྱས་པའི་འབུམ་སྡེའི་ཁོངས་སུ་བྱོན་ཚུལ་སོགས་བོན་གྱི་ཐ་སྙད་མང་དྲགས་པའི་རྐྱེན་གྱིས་འགོད་མ་ནུས་པའི་རྟགས་སུ་མངོན།\nདེ་བཞིན་སྨན་འབུམ་སོ་གཅིག་ལས་ཕྱི་རྒྱུད་ཉེར་བདུན་བསྡུས། དཔྱད་འབུམ་དང་བཤད་རྒྱུད་གཉིས་ཀྱི་ལེའུའི་གྲངས་མཉམ་པར་ཡོད། ནད་འབུམ་གོ་གསུམ་ལས་མན་ངག་རྒྱུད་གོ་གཉིས་སུ་བསྡུས་ཡོད། འབུམ་བཞི་ལས་རྒྱུད་བཞིའི་ས་བཅད་དང་ལེའུའི་གྲངས་ཉུང་བར་ཡོད་ཀྱང་གཞུང་གི་གསོ་དཔྱད་ཀྱི་ཆ་ནས་མ་ལག་མ་ཚང་བ་གང་ཡང་མེད་ལ་དོན་མཚུངས་སུ་གནས་སོ།\nདཔལ་ལྡན་རྒྱུད་བཞི་འདི་ཉིད་ཚིག་གི་སྡེབ་སྦྱོར་སྙན་ལ་ཚིག་རྐང་འགྲིག་པ། རྗོད་བྱེད་བདེ་ཞིང་ཕྱིས་བྱུང་མཁས་པའི་རྣམ་དཔྱོད་དང་འབྲེལ་བའི་བསྟན་བཅོས་ཡང་དག་ཅིག་ཡིན་པ་ནི། གཞུང་འདི་ཉིད་མ་ཕྱི་དང་འབྲེལ་ཚུལ་ལ་བརྟག་ན་རྟོགས་ནུས་སོ། །\nའབུམ་བཞི་ནི་དེ་ལས་ལྡོག་སྟེ། སྔར་སྲོལ་གྱི་བརྡ་རྙིང་མང་སྟབས་བརྗོད་མི་བདེ་བའི་ཐ་སྙད་དང་། ཚིག་རྐང་རིང་ཐུང་ཆ་མི་སྙོམ་ཞིང་བཅད་ལྷུག་གང་དུ་མ་ངེས་པའི་ལུགས་སྙིང་བཀའ་རྟགས་ཀྱི་རང་མདངས་མངོན་པའི་གཞུང་རྨད་པོ་ཆེ་ཞིག་ཡིན་པ་ནི་མཇལ་བ་ཙམ་གྱིས་ཀྱང་ཤེས་སླའོ།\nརྒྱུད་བཞིའི་གཞུང་ཚིག་ཕལ་ཆེ་བ་ནི། མ་ཕྱི་དང་ཆུ་ལ་ཆུ་བཞག་གི་ཚུལ་དུ་ཡོད་ནའང། ཚིག་བཅད་རེ་འགའ་སྟོད་སྨད་གོང་འོག་བརྗེས་ཏེ་བཞག་པ་དཔེར་མཚོན་ན། “སྦོམ་ལ་རགས་པར་འཕར་ན་ཕོ་ཡི་རྩ། །མི་ཁ་འོང་ན་ཆུ་ཚན་ཁོལ་འདྲ་འཕར། །”ཞེས་པའི་ཤད་བར་གཉིས་དེ་རིམ་བཞིན། “ཕོ་ཡི་རྩ་ནི་སྦོམ་ལ་རགས་པར་འཕར། །ཆུ་ཚན་ཁོལ་འདྲ་མི་ཁ་འོང་བའི་རྩ། །”ཞེས་པ་ལྟ་བུ་གོང་འོག་བསྒྱུར་བའི་རིགས་ཤིན་ཏུ་མང་།\nའགའ་ཞིག་ཏུ་ཚིག་འཁོར་གཉིས་གཅིག་ཏུ་སྦྲེལ་བ་ཡང་ཡོད་དེ། དཔེར་ན། སྨན་འབུམ་ལས། “དྲག་དང་རྒྱས་དང་གྲིལ་དང་མགྱོགས་པ་དང་། །གྲིམ་དང་འཁྲང་བ་རྣམས་ནི་ཚ་བའི་རྩ། །”ཞེས་ཚ་བའི་སྤྱི་རྩ་དྲུག་དེ་ཕྱི་རྒྱུད་དུ། “དྲག་རྒྱས་གྲིལ་མགྱོགས་གྲིམ་འཁྲང་ཚ་བའི་རྩ། །” ཞེས་བསྡུས་ཡོད།\nདེ་དག་ནི་སྔོན་མའི་ཀླད་པ་རྙིང་བས་མིག་མཐའ་སྒྲིབ་པའི་སྐྱེ་བོ་ཆེ་གེ་མོའི་ལོག་རྟོག་གཞོམ་ཕྱིར། འབུམ་བཞིའི་ཚིག་རྣམས་བསྒྱུར་ཚུལ་དཔེ་དམར་རྗེན་དུ་བཀོད་པ་ཞིག་ཡིན་གྱི་རིག་པའི་སྤྱན་ལྡན་རྣམས་ཀྱི་མདུན་དུ་བཞད་གད་ཀྱི་ཡུལ་ལས་མ་འདས། གཞན་ཡང་རྒྱུད་འདིའི་ཕུགས་དོན་ཞང་ཞུང་རང་དུ་ངེས་ལ། སྤྱིར་བཏང་འབུམ་རྒྱུད་གཉིས་ཀའི་གཞུང་དུ་སྔོ་སྨན་གྱི་མིང་དང་། དཔྱད་ཆའི་མིང་སོགས་བོད་དང་རྒྱ་དཀར་ནག་གང་གི་ཚིག་མཛོད་དུ་མ་གསལ་བའི་ཞང་སྐད་ཧ་ཅང་མང་ལ། ལྷག་པར་རྒྱུད་བཞིའི་མཇུག་བྱང་དུ་གག་ལྷོད་དང་རིམ་གདོན་སྲུང་བའི་སྔགས་རྣམས་ཞང་སྐད་གཤའ་མར་ལྷག་ཡོད་པས་དེ་དག་ནི་རྩ་བ་ཞང་ཞུང་ལ་ཐུག་པའི་དཔང་པོ་ཡིན་པར་སེམས་སོ། །\nམདོར་ན་འབུམ་རྒྱུད་གཉིས་འབྲེལ་བ་ཤིན་ཏུ་ཟབ་ཅིང་བརྗོད་དོན་གཅིག་ཏུ་འགྱུར་བའི་མ་ཚད། ཆེས་ཕུལ་བྱུང་གི་རིག་གཞུང་ཞིག་སྟེ། ཉམ་ཐག་འགྲོ་བའི་སྐྱབས་མགོན་བཞི་བརྒྱ་ནད་ཀྱི་གཉེན་པོ། གསོ་རིག་ཀུན་གྱི་རྒྱལ་བོ་འདི་ལ་མ་ཚང་བའི་གསོ་དཔྱད་མེད་ནའང་། མ་རུང་ནད་ཀྱི་དགྲ་དཔུང་གཞོམ་པ་ལ་གཏོ་དཔྱད་གཉིས་ཟུང་འབྲེལ་དུ་དགོས་པ་ནི་གལ་ཆེ་བར་སྣང་སྟེ། གཞུང་ལས། “བརྒྱ་དང་རྩ་གཅིག་ཀུན་བརྟགས་གདོན་ཡིན༼པས༽། །གདོན་བཅོས་རིམ་འགྲོ་སྨན་མེད་ཕལ་ཆེ་འཚོ། །གདོན་བཅོས་མེད་ན་སྨན་དཔྱད་མི་ལེན་བྱེད། །དཔེར་ན་མདའ་ཚབ་གཞུ་ལ་བཙལ་བ་འདྲ། །”ཞེས་དང་། ཕྱི་རྒྱུད་ལས། “བརྒྱ་དང་རྩ་གཅིག་ཀུན་བརྟགས་གདོན་ཡིན་པས། །དེ་མ་བཅོས་པར་སྨན་དཔྱད་ལེན་མི་འདོད། །གདོན་བཅོས་སྨན་མེད་འགྱུར་ཀྱང་འཚོ་བ་ཡོད། །དཔེར་ན་དཔུང་བ་གསར་བའི་བཙོན་བུ་འདྲ། །”ཞེས་སོགས་གསུངས་པས་སོ། ། ། །\nགཡུ་ཐོག་བུ། དཔྱད་བརྗོད་སྤེལ་མཁན། སྐུ་མགྲོན། ཟླ་ཚེས། 15.05.2011 ཉིན། 8:59 AM\nསྨན་མིང་འཛིན་པ་་ངག་དབང་ དཔྱད་བརྗོད་སྤེལ་མཁན། སྐུ་མགྲོན། ཟླ་ཚེས། 12.05.2011 ཉིན། 12:11 PM\n༄༅་བཀའ་ལ་དབྱེར་ན་དུ་མ་ཡོད་། སངས་རྒྱས་ཀྱིས་གསུང་གི་བཀའ་ སངས་རྒྱས་ཀྱིས་བྱིན་གྱི་བཀའ་ རྗེས་སུ་གནང་བའི་བཀའ་བཅས་ཡོད་།\nདཔལ་ལྡན་རྒྱུད་བཞི་འདི་ནི་གངས་ཅན་པའི་མཐུན་མོང་མ་་ཡིན་པའི་བསྟན་བཅོས་དམིགས་བསལ་བ་གཅིག་ཡིན་ དཔལ་ལྡན་རྒྱུད་ཡོངས་གངས་ཅན་པའི་མཁས་དབང་གཡུ་ཐོག་པས་ཡང་མཛད་པ་མིན་ལ་སངས་རྒྱས་ཀྱི་བཀའ་ཡང་རྩ་བ་ནས་མེད་པ་མིན་དེ་བཞིན་ཡུལ་གཞན་དང་རྒྱལ་ཁབ་གཞན་གྱི་ལེགས་བྱང་དུ་མ་ཡོད་པ་མཁས་ལེན་ཆོག་ དེ་དུས་མི་དམངས་ཀྱི་བློ་གྲོས་དང་སྤྱི་ཚོགས་ཀྱི་གོམས་པྱོགས་དང་བསྟུན་ནས་སངས་རྒྱས་ཀྱི་བཀའ་བལྟ་བུར་མཛད་ནས་གླིང་གཞི་གླེང་སློང་གི་ངོ་བོར་མ་བཅོས་ཚེ་དུས་རབས་དེའི་སྐབས་མི་རྣམས་སངས་རྒྱས་ཀྱི་བཀའ་མ་གཏོགས་གཞན་ལ་ཡིད་ཆེས་མི་བྱེད་པས་རྒྱུ་མཚན་ཡིན་\nདོགས་པ་རྭ་ཅན། དཔྱད་བརྗོད་སྤེལ་མཁན། སྐུ་མགྲོན། ཟླ་ཚེས། 10.05.2011 ཉིན། 3:10 PM\nགཡུ་ཐོག་བུ། དཔྱད་བརྗོད་སྤེལ་མཁན། སྐུ་མགྲོན། ཟླ་ཚེས། 08.05.2011 ཉིན། 8:58 AM\nདཔྱད་བརྗོད་སྤེལ་མཁན། སྐུ་མགྲོན། ཟླ་ཚེས། 02.05.2011 ཉིན། 3:55 PM\nདེང་དུས་ཀྱི་མཁས་པ་འགས་རྒྱུད་བཞི་ཡོན་ཏན་མགོན་པོ་རྙིང་མས་བརྩམས་ཚུལ་གསུངས་པའང་བྱུང་བ་རིག་པ་དང་མཐུན་དཀའ་ཞིང་། ཅི་སྟེ་དེ་འདྲ་ཞིག་ཏུ་ངེས་པར་བསྒྲུབ་འདོད་ན་རྒྱུད་བཞི་ཆ་ཚང་གཡུ་ཐོག་ཡོན་ཏན་མགོན་པོ་རྙིང་མས་བརྩམས་ཏེ་ཡོངས་གྲགས་མ་གནང་བར་གཏེར་དུ་སྦས་པ་ཕྱིས་སུ་གྲྭ་པ་མདོན་ཤེས་སམ། ཡང་ན་གཡུ་ཐོག་ཡོན་ཏན་མགོན་པ་གསར་མ་སུ་རུང་ཞིག་གིས་གཏེར་ནས་བཞེས་ཞེས་བཤད་ན་རིགས་པའི་གནོད་པ་ཉུང་ངམ་སྙམ།\nརིན་བཟང་ལགས་སུ་ཕུལ་བ། དཔྱད་བརྗོད་སྤེལ་མཁན། སྐུ་མགྲོན། ཟླ་ཚེས། 26.04.2011 ཉིན། 12:51 PM\nགཟི་མིག་ལགས། རིན་བཟང་གིས། དཔྱད་བརྗོད་སྤེལ་མཁན། སྐུ་མགྲོན། ཟླ་ཚེས། 21.04.2011 ཉིན། 9:34 AM\nགཟི་མིག་གསུམ་པ་ དཔྱད་བརྗོད་སྤེལ་མཁན། སྐུ་མགྲོན། ཟླ་ཚེས། 19.04.2011 ཉིན། 8:00 PM\nརིན་ཆེན་བཟང་པོ། དཔྱད་བརྗོད་སྤེལ་མཁན། སྐུ་མགྲོན། ཟླ་ཚེས། 19.04.2011 ཉིན། 10:09 AM\nས་འཛིན་དཀར་པོ། དཔྱད་བརྗོད་སྤེལ་མཁན། སྐུ་མགྲོན། ཟླ་ཚེས། 11.04.2011 ཉིན། 2:39 PM\nསྨན་པ་ངག་དབང་བློ་གྲོས་ དཔྱད་བརྗོད་སྤེལ་མཁན། སྐུ་མགྲོན། ཟླ་ཚེས། 31.03.2011 ཉིན། 4:26 PM\nགཟི་མིག་གསུམ་པ་ དཔྱད་བརྗོད་སྤེལ་མཁན། སྐུ་མགྲོན། ཟླ་ཚེས། 31.03.2011 ཉིན། 4:03 PM\nསྐུ་མགྲོན་ལགས། དཔྱད་བརྗོད་སྤེལ་མཁན། རྩོམ་སྒྲིག་པ། ཟླ་ཚེས། 31.03.2011 ཉིན། 11:22 AM\nདྲ་རྒྱ་དོ་དམ་པར་ཕུལ་པའི་དོགས་དྲི་ཆུང་ངུ་ཞིག དཔྱད་བརྗོད་སྤེལ་མཁན། སྐུ་མགྲོན། ཟླ་ཚེས། 30.03.2011 ཉིན། 10:31 PM\nདྲ་བ་འདིའི་ནང་དཔྱད་བརྗོད་དང་མཆན་འདེབས་པར་ཆ་རྐྱེན་གང་ཞིག་ཚང་དགོས་སམ། སྨན་པ་དང་། རྩིས་པ་ངེས་པར་ཡིན་དགོས་པ་རེད་དམ། ལྷག་པར་དུ་སྨན་པའི་ལྷན་ཚོགས་ནང་དེབ་བསྐྱེལ་བྱས་པའི་སྨན་པ་ཞིག་ཡིན་ངེས་དགོས་སམ། ངས་བརྗོད་འདོད་པ་ནི་སྨན་པ་དང་། རྩིས་པ་གཉིས་ལས་གཞན་པའི་ང་དང་ང་ལྟ་བུ་དྲ་བ་ལྟ་ཀློག་བྱ་རྒྱུར་དགའ་བའི་མི་ཚོས་དཔྱད་བརྗོད་སྤེལ་ཆོག་གམ། གསལ་བརྗོད་ཞིག་ཡོང་བ་ཞུ།\nཚོད་རྟ་ཡིན། དཔྱད་བརྗོད་སྤེལ་མཁན། སྐུ་མགྲོན། ཟླ་ཚེས། 30.03.2011 ཉིན། 12:56 PM


བཙོན་ནས་སྲིང་ཆུང་གུ་རུ་སྐྱིད་ལ་སྤྲིངས་པའི་འཕྲིན། - འོད་དཀར་དྲ་ཚིགས།\nཕན་ཚུན་ངོ་མ་ཐུག་ལ་སྐད་མ་གོ་བར་ལོ་ངོ་ཧྲིལ་པོ་གཅིག་ལྷག་འགོར་བའི་དེ་རིང་། ཁྲི་མུན་བཙོན་གྱི་འོབས་སུ་ཁྱོད་ཀྱིས་བསྐུར་བའི་འཕྲིན་དང་འདྲ་པར་འབྱོར་བར་དགའ་བ་སྨྲ་མི་ཤེས་པ་སྐྱེས་བྱུང་། གནམ་ས་གུ་དོག་པ། གདུག་པ་ཆེ་བ། མུན་པ་འཐིབ་པ་འདི་རུ་ཕ་སྐད་ཀྱི་འཕྲིན་དང་དཔེ་ཆ་འབྱོར་རྒྱུ་ནི་མཁའ་ཡི་མེ་ཏོག་ལྟ་བུར་ཆགས་ཡོད་ལ། འཕྲིན་ཕར་སྐུར་ཚུར་འོང་ལ་ཀླད་ནས་ལྟ་རྟོག་དང་ཞིབ་བཤེར་ཞེ་དྲག་ནན་མོ་བརྒྱུད་དགོས་པས། ནང་གི་དེ་ཉིད་མངོན་པར་མཚོན་པའི་སེམས་ཀྱི་གདངས་ཤིག་ནམ་ཡང་འདོན་ཐབས་དཀའ།འདི་ནི་བཤད་མི་ཤེེས་པའི་སྡུག་བསྔལ་ཅིག་རེད་ཨང་། ཀླད་ལ་དེའི་སྐོར་ནས་ཡོད་འོས་པའི་ཐོབ་ཐང་དང་རང་དབང་། གནས་ལུགས་རྒྱུ་མཚན་ལ་དྲངས་ནས་ཁ་གསལ་གཏིང་གསལ་གྱིས་ཡང་དང་ཡང་དུ་བཤད་ནའང་། དེ་དག་གི་དེ་དག་ཁབ་ཆག་ས་འོག་ལས་མ་འདས།\nཤིན་ཏུ་སྟབས་ལེགས་པ་ལ། དེ་རིང་ཁྱོད་ཀྱིས་བསྐུར་བའི་ཕ་སྐད་ཀྱི་འཕྲིན་ཡིག་ཤོག་ལྷེ་གཉིས་པོ་ཆད་ལྷག་འབྲུ་གཅིག་མེད་པར་འདི་གར་འབྱོར་བྱུང་བར། དངོས་གནས་ཚིག་གིས་མི་ཁྲོལ་བའི་དགའ་བ་སྐྱེས་བྱུང་། བྱེ་མའི་ཐང་ཆེན་པོ་ན་ཚ་བས་གདུང་བའི་སྲོག་ལྡན་སུ་ཞིག་གི་ཁ་ལ་ཆར་ཆུའི་ཐིགས་པ་གཅིག་ཟགས་པ་ལྟ་བུའི། འཆི་ཁའི་ཕྱི་མིག་ལས་ཀྱང་རྣོ་བའི་ཚོར་བ་འདི་ནི། དག་དག་དབྱངས་གསལ་གྱི་ཕྲེང་བར་བརྒྱུས་པའི་ཡི་གེའི་གཟུགས་རིས་སྙིང་ཉེ་བ་འདིས་བསྩལ་འོང་པ་ཞིག་རེད་ཨང་། སྙུ་གུ་འཛིན་མཁན་ཞིག་ལ་མཚོན་ན། ཤོག་བུའི་ངོས་ཀྱི་ནག་ཆུང་ཡི་གེ་ལས་མཛེས་པའི་རི་མོ་ཞིག་དང་། དེའི་གསེང་དང་ལྟེམས་སུ་འཕྱོ་བའི་རྣམ་ཤེས་ཀྱི་སྐད་སྒྲ་ལས་སྙན་པའི་རོལ་མོ་ཞིག་གང་དུ་ཡོད་དེ་མི་འདུག་གོ ལྷག་པར་དུ། བོད་མི་སྙུག་ཐོགས་པ་ཞིག་ལ་མཚོན་ན། བོད་ཡིག་བོད་སྐད་ལས་རྣོ་བའི་ཚོར་བ་ཞིག་དང་དད་མོས་ཤིག་ཡུལ་དུས་གང་ལའང་མེད་རེད།\nལྟ་སྲུང་ཁང་དུ་འབྲི་ས་འབྲི་བྱེད་མ་རྙེད་པར་བརྩེ་གདུང་དང་ཆགས་སྡང་ཡོད་ཚད་ནང་དུ་བསྡམས་ནས “སྡུག་སྒོང” བྱེད་དུས་དང་། ཡང་བཙོན་ཁང་འདི་རུ་ཐོན་དུས། བོད་ཡིག་གི་འཕྲིན་དང་དཔེ་ཆ་འབྱོར་ས་མེད་པར་བཙན་སྡོམ་བྱེད་དུས། ངས་ང་རང་གསོན་བྱེད་དང་འཆི་བྱེད་ཀྱི་ཚབ་ཉན་པའི་སྟོབས་ཤུགས་ལ། ལག་ནང་གི་སྙུ་གུ་འདི་དང་། དབྱངས་གསལ་གྱི་རི་མོ་འདི་ལས་ཐུ་བ་ཞིག་མེད་པ་གཞི་ནས་རྟོགས་བཞག འདིས་སྙུ་གུ་འཛིན་མཁན་ཞིག་གི་ཕུགས་བསམ་དང་དད་མོས་མཚོན་གྱིན་ཡོད་ལ། ཁྱད་པར་དུ་བོད་མི་སྙུག་ཐོགས་པ་ཞིག་གི་རེ་འདུན་དང་། གནས་བབ། སྐྱིད་སྡུག་མཚོན་གྱིན་ཡོད་པའང་རེད།་དེ།རང་དབང་དང་། འདྲ་མཉམ། དམངས་གཙོའི་དུས་རབས་འདི་འདྲ་ཞིག་ལ།ལག་ནང་གི་སྙུ་གུར་ཆག་འཇིག་བཙན་གཡེམ་ཐེབས་པའི་འགྲོ་བ་ལས་ངན་ཞིག་ལ་བོད་མི་ང་ཚོ་ལས་སུ་ཞིག་ཡོད་དམ། དུས་དེ་རིང་སྙུ་གུ “འཛིན་ཉེས” དང་སྐད་ཆ “བཤད་ཉེས” ཀྱི་བཀའ་ཁྲིམས་ཕོག་སྟེ་ནག་པོ་བཙོན་དུ་སྡོད་དགོས་བྱུང་བ་དང་། བཙོན་ནས་སྙུ་གུ་མ་རྙེད་པར་ཅི་ཞིག་འབྲི་འདོད་ཀྱི་འདུན་པས་ཡིད་སེམས་མནར་བའི་མྱོང་ཐོབ་འདིས།ང་རང་གསོན་བྱེད་ཀྱི་གདེང་དང་འཆི་བྱེད་ཀྱི་སྟོབས་ནི་ལག་ནང་གི་སྙུ་གུ་འདི་དང་། དེའི་རྩེ་མོར་འཁྲུངས་པའི་དབྱངས་གསལ་གྱི་རི་མོ་འདི་ལས་མེད་པའི་ཕུགས་བསམ་དང་དད་མོས་སེམས་ངོ་འཕྲོད་བྱུང་ལ།ཡུལ་དུས་གནས་བབ་གང་ལའང་། ལག་ནང་གི་སྙུ་གུ་འདི་མི་འདོར་བའི་ཆོད་སེམས་གོར་མ་རྡོ་བཞིན།ཡོམ་ཡོམ་ལྕུག་ལྕུག་མེད་པར་སེམས་ཀྱི་ས་གཞིར་སྲ་བཀན་ནེར་གདབ་སོང་པས། ཕྱོགས་གཞན་ཞིག་ནས་ཁྲི་མུན་བཙོན་གྱིས་ང་དང་སྙུ་གུའི་བར་ལ་བརྩེ་གདུང་དང་ཡིད་ཆེས་འདི་འདྲ་སྲ་མོ་ཞིག་བསྩལ་སོང་བར་བཀའ་དྲིན་ཞུས་ན་རེད་ཨང་།\nརེད་དེ། མི་ཚེ་འདིར། ཁྱོད་ཀྱི་ཕུ་བོ་ང་བོད་ཀྱི་འགྲོ་བ་ལྟེ་ཐོགས་སུ་སྐྱེས། སྙུ་གུ་དང་ལས་འབྲེལ་རྙེད། བོད་ཀྱི་རིག་གནས་ཀྱི་བྱིན་ཐོབ།དབྱངས་གསལ་སུམ་ཅུར་གྲོགས་ཆགས། ཁྱད་པར་དུ་རྩོམ་རིག་ཅེས་པའི་རིག་པ་བླ་ན་མེད་པ་འདི་ལ་ཞེ་འདྲིས་སུ་སོང་པ་ནས། ཁེར་རྐྱང་དང་། གདུང་སེམས།བློ་ཕམ། འཇིགས་སྐྲག་སོགས་འདི་དང་འདི་ལ་བསྐྱབས་ཤིང་། རང་དབང་དང་། ཡིད་ཆེས། དད་མོས། ང་རྒྱལ། བརྩེ་གདུང་སོགས་ཀྱང་འདི་དང་འདི་ཡིས་བསྩལ་བ་ལགས་ན། སྐྱིད་སྡུག་གི་ཕུན་ཚོགས་འདི་དང་ཆགས་སྡང་གི་རོལ་མོ་འདི་འཛད་པ་དང་འཇགས་པ་མེད་ཨང་། ཡུལ་དུས་གང་ལའང་། མཛེས་པའི་ཕུགས་བསམ་འདི་སྙིང་ལ་ཕུར་བུར་གདབ་ཡོད་པས། དེ་ནི་དབང་ཤེད་གང་གིས་ཀྱང་གཏུབ་ཐུབ་པ་ཞིག གཅད་ནུས་པ་ཞིག འབལ་དོ་བ་ཞིག་ཡེ་ནས་མ་ཡིན། རང་དབང་གི་བསམ་བློ་དང་དད་མོས་ནི་བསམ་པའི་ནང་ན་གནས་པའི་སྟོབས་ཤུགས་ཤིག་ཡིན་པ་ལས། ལག་མགོ་རྐང་མགོར་ཐོགས་པའི་འདོགས་ཆ་ཞིག་མིན་ན། རྐག་སྒྲོག་ལག་སྒྲོག་ལ་ནི་འཇིགས་དགོས་ཅི།ཁོ་བོ་དང་ཁོ་བོ་ལྟ་བུའི་བོད་མི་སྙུག་ཐོགས་པ་དག་གནས་མི་སྡུག་པ་འདི་འདྲ་ཞིག་ཏུ “གསོན་སྦས” བྱས་པ་ཡིས། ཁོ་བོ་དང་ཁོ་བོ་དག་གི “ནང་བླ་གསོན་དུར” བྱས་བཞག་ཡོད་སྙམ་ཡོད་ན། དེ་ནི་རྩ་བ་རྡོ་རྗེ་གདན་ནས་འཆུག་སོང་བ་རེད་ཅེས་སྨྲ་ཡི་ཡིན་ཏེ། དུས་དེ་རིང་ད་ལྟ་ཡང་། ཁྲི་མུན་བཙོན་གྱི་གནས་སུ་ངས་ང་ཡི་རང་དབང་གི་བསམ་བློའི་ངོས་ནས་སྐད་ཆ་སྨྲ་ཡི་ཡོད་པས་འདིས། སྒེར་གཅོད་པའི་ཕུགས་རེ་འདོད་མོས་ཇི་བཞིན་དུ་མ་འགྲུབ་པའི་གསལ་ཐམ་བརྒྱབས་པ་ཡིན་ནོ།།\nགཞན་ཡང་། ཁྱོད་ཀྱིས་བོད་ཀྱི་སྐད་ཡིག་ཟིན་བྲིས་སུ་རང་གི་གནམ་ས་ཁེར་ཚུགས་པ་ཞིག་ལ་བདག་བརྒྱབས་ནས་རྩོམ་འབྲི་བཞིན་ཡོད་པ་དེ་ལས་ཀ་ཡག་པོ་ཞིག་རེད། རྩོམ་འབྲི་བ་ནི་གཟབ་ནན་གྱི་ལས་ཀ་ཞིག་རེད། ལྷག་པར་དུ་པོད་ཁུག་ཏུ་རྩོམ་འབྲི་བ་ནི་ནན་ཏན་ཧ་ལས་པ་བྱེད་དགོས་པའི་ལས་ཀ་ཞིག་ཡིན། བོད་ཀྱི་སྐད་ཡིག་ཟིན་འདི་ལ་ང་རང་འདང་ཞེ་རྩིས་ཟབ་མོ་ཡོད། དེས་ང་ཡི་རྩོམ་འབྲི་དང་བསམ་གཞིག་ཐད་ལ་ས་མཚམས་རྡོ་རིང་ལྟ་བུའི་ཕན་ཐོགས་ཡོད། ཡང་ཅིག་བཤད་ན། དེ་རིང་ཁྲི་མུན་འོབས་ན་གནས་པའི་ང་རང་། བོད་ཀྱི་སྐད་ཡིག་ཟིན་བྲིས་སུ་ཆགས་པའི “ཐེའུ་རང་གི་བཙན་ས” ཞེས་པའི་གཞིས་ཀ་དེ་ནས།རང་དབང་གི་བསམ་བློར་ཆིབས་བསྒྱུར་ཞིང་། གོ་མཚོན་རུ་དར་དག་ཀྱང་གཞིས་ཀ་དེ་ནས་ཕྱར་ཏེ་ཐོན་པ་ཞིག་ཡིན་བཞག ཁྱོད་ཟིན་བྲིས་སུ་ཞུགས་པ་ནས་ཁྱོད་རང་ཉིད་ཀྱི་གཏམ་སྦྱོར་ལ་འགན་འཁུར་དགོས་པ་དང་། དྲ་བའི་རིག་གནས་ཁོར་ཡུག་ལ་འགན་འཁུར་དགོས་པ་མ་ཟད། བོད་ཀྱི་སྐད་དང་ཡི་གེ་ལའང་འགན་འཁུར་དགོས།འགན་འཁྲིའི་འདུ་ཤེས་ལྕི་མོ་ཞིག་དང་། དཀྱེལ་ཡངས་ཀྱི་བློ་ཁོག་ཡངས་མོ་ཞིག དཀའ་ཐུབ་ཀྱི་སྙིང་རུས་སྲ་མོ་ཞིག ད་རུང་ཁེར་རྐྱང་གི་ངང་ཐག་རིང་མོ་ཞིག་དང་། ཚུགས་ཐུབ་ཀྱི་ལངས་ཕྱོགས་བརྟན་མོ་ཞིག་མེད་ན། ཟིན་བྲིས་གཉེར་ནས་རྩོམ་བྲིས། བགྲོ་གླེང་བྱས། བསམ་བློ་བརྡར། ཤེས་རབ་བསེད་པ་ནི་ལས་སླ་མོ་ཞིག་ཡེ་ནས་མ་ཡིན། དྲ་ལམ་དུ་འུར་འདྲོག ཧོལ་རྒྱུག ཕོ་ཚོད། གཡོ་སྒྱུ། བཀའ་ལོག སྨད་དམོད་སོགས་ཀྱི་སྐད་སྒྲ་སྣ་ཚོགས་པ་ཚེར་མ་དང་མདའ་མདུང་གི་ཚུལ་གྱིས་རྣ་བར་ཟུག་རྒྱུ་མང་པས། རྟག་པར་དཔྱོད་ཤེས་དང་། གཟབ་ནན།བསམ་གཞིག འགན་འཁྲི། ཧུར་བརྩོན་བཅས་མི་འདོར་རྒྱུ་གལ་ཆེ་བ་ཡོད། དྲ་ཐོག་རིག་གནས་བགྲོ་གླེང་ནི། སྟབས་བདེ་རང་དབང་ཅན་གྱི་བསམ་བློའི་གླེང་སྟེགས་ཤིག་ཡིན་པ་ལས། རང་དབང་གི་གོ་བ་དཀྱོགས་ལོག་ཏུ་འཁྱེར་ནས། རང་སྣང་གང་ཤར་གྱི་སྐད་ཆ་དག་བདག་མེད་དུ་གཡུགས་ཏེ་རྩོད་རྙོག་བཟོ་བ་དང་། མི་གཞིར་དམའ་འབེབས་པ། གྲགས་འདོད་སྒེར་ཁེ་གཉེར་བ། ཡི་གེའི་གད་སྙིགས་སྤུངས་པ་ཡིན་ན་ནི་རྩ་བ་དགུ་ནས་མ་འགྲིག་པ་རེད་ལ།རང་ཅག་ཚོ་སྣང་ཚུལ་ཕྱི་མ་དེར་གོམས་ཡོད་པས། རྣམ་པ་ཐམས་ཅད་དུ། བཙོག་པ་འཁོར་རྒྱུག་དང་ངན་པ་རུབ་འདུས་ཀྱི་རིག་གནས་མཁའ་དབུགས་དེའི་ནང་དུ་མི་ཐིམ་རྒྱུ་ཤིན་ཏུ་གལ། འུར་ཟིང་ཞོག་འདྲོག་གི་ཁོར་ཡུག་དེ་ནས། ཁྱོད་ཀྱིས་བདག་པོ་རང་གི་བློ་མིག་མི་འབོར་རྒྱུ་གཙོ་ལ། རང་ཉིད་བོད་ཅིག་ཡིན་པའི་བློ་མིག་དང་།མྱི་ཞིག་ཡིན་པའི་བློ་མིག་མི་འབོར་རྒྱུའང་དེ་བཞིན་དུ་གཙོའོ།།\n—-ཞེས་སྤྱི་ལོ ༢༠༡༢ ལོའི་ཟླ ༤ པའི་ཚེས ༡༧ ཉིན། རྒྱ་མིའི་གྲོང་ན”བདེན་ཉེས”ཁུར་བའི་ཁྱོད་ཀྱི་ཕུ་བོ་སྙུག་ཐོགས་གང་དེས་ནག་པོ་བཙོན་ནས་སྤྲིངས་སོ།\n2 thoughts on “བཙོན་ནས་སྲིང་ཆུང་གུ་རུ་སྐྱིད་ལ་སྤྲིངས་པའི་འཕྲིན།”\nHigh Peaks Pure Earth – “Pouring My Heart Out: A Reply to My Sister Guru Kyi” By Theurang ཕྱི་ལོ། ༢༠༡༨ ཟླ། ༠༦ ཚེས། ༢༠ at ༤:༤༣ pm\n[…] The letter was only published online in June 2016, first by the Tibetan writer Jamyang Kyi on her Facebook page (no longer online) and then re-posted by Tibetan language diaspora websites Khabdha and Wokar. […]\n"Pouring My Heart Out: A Reply to My Sister Guru Kyi" By Theurang – High Peaks Pure Earth ཕྱི་ལོ། ༢༠༢༠ ཟླ། ༠༧ ཚེས། ༠༦ at ༧:༢༣ am\n[…] page (no longer online) and then re-posted by Tibetan language diaspora websites Khabdha and Wokar. Tashi Rabten is from Amdo and wasastudent at the North West University for Nationalities in […]


Terdzo-PA-044 - Rinchen Terdzö\nSnang srid zil gnon\nrdo rje drag po rtsal gyi phyi sgrub pad+ma'i ga'u\nVolume 13 (པ) / Pages 565-609 / Folios 1a1 to 23b3\nRinchen Terdzö Volumes List > Volume 13 > Text #44 (Scroll to Bottom)\nstag sham nus ldan rdo rje. rdo rje drag po rtsal gyi phyi sgrub pad+ma'i ga'u. In Rin chen gter mdzod chen mo pod bcu gsum pa (The Great Treasury of Rediscovered Teachings Volume 13) by 'jam mgon kong sprul, 565-609. New Delhi: Shechen Publications, 2007-2016.\nFirst colophon page 573: རིག་འཛིན་སྟག་ཤམ་རྡོ་རྗེའི་གཏེར་མའོ་\nSecond colophon page 577: བདག་སྟག་ཤམ་རྡོ་རྗེས་གཏེར་ནས་བཏོན་ནས་ནམ་མཁོ་ལ་བསམས་ནས་ཤོག་སེར་ལས་དག་པར་ཕབ་པའོ་\nThird colophon page 598: ཞེས་རྡོ་རྗེ་དྲག་པོ་དྲེགས་པ་ཐམས་ཅད་ཟིལ་གྱིས་གནོན་པའི་ལས་བྱང་སྒྲུབ་པའི་རིམ་པ་རྫོགས་སོ༔\nFourth colophon page 601: རིག་འཛིན་ཆེན་པོ་སྟག་ཤམ་ནུས་ལྡན་རྡོ་རྗེའི་གཏེར་མའོ་\nFifth colophon page 606: སྟག་ཤམ་རྡོ་རྗེའི་གཏེར་མའོ་\nSixth colophon page 609: སྟག་ཤམ་རྡོ་རྗེའི་གཏེར་མའོ་\nFirst colophon page 573: rig 'dzin stag sham rdo rje'i gter ma'o\nSecond colophon page 577: bdag stag sham rdo rjes gter nas bton nas nam mkho la bsams nas shog ser las dag par phab pa'o\nThird colophon page 598: zhes rdo rje drag po dregs pa thams cad zil gyis gnon pa'i las byang sgrub pa'i rim pa rdzogs so:\nFourth colophon page 601: rig 'dzin chen po stag sham nus ldan rdo rje'i gter ma'o\nFifth colophon page 606: stag sham rdo rje'i gter ma'o\nSixth colophon page 609: stag sham rdo rje'i gter ma'o\ngter mdzod stag sham gu ru zil gnon drag rtsal\nThere are seven different texts grouped together under this title\nརྡོ་རྗེ་དྲག་པོ་རྩལ་གྱི་ཕྱི་སྒྲུབ་པདྨའི་གའུ་བཞུགས་སོ༔༙ ཟིལ་གནོན་གསང་བའི་ལྷ་ལ་ཕྱག་འཚལ་ལོ༔༙ སྦས་ཡུལ་བཀའ་ཡི་ཐ་རམ༔༙ རྡོ་རྗེ་དྲག་པོ་ཟིལ་གནོན་རྩལ་གྱི་ཕྱི་སྒྲུབ་པདྨའི་གའུ་ནི༔༙ སྔོན་འགྲོ་སྦྱོར་བ་སྟེགས་བུ་གང་རིགས་ལ༔༙ ཟིལ་གནོན་སྐུ་འབག་ཙཀླི་བུམ་པ་དང༔༙ གཏོར་ཚོགས་སྨན་རག་མཆོད་པ་གང་འབྱོར་བཤམ༔༙ སྐྱབས་སེམས་ཡན་ལག་བདུན་པ་སྔོན་དུ་བཏང༔༙ རང་མདུན་སློབ་དཔོན་པདྨ་སྤྱན་དྲངས་ནས༔༙ གཉིས་མེད་རང་ལ་བསྟིམས་ནས་ཆོས་མ་ལུས༔༙ སྟོང་པའི་ངང་ལས་ས་བོན་ཡི་གེ་ཧྲཱི༔༙ དོན་གཉིས་བྱས་པས་ཚུར་འདུས་སྐད་ཅིག་ལས༔༙ བདག་ཉིད་རྡོ་རྗེ་དྲག་པོ་ཟིལ་གནོན་རྩལ༔༙ སྐུ་མདོག་དམར་པོ་ཁྲོ་ཚུལ་ཞི་བའི་ཉམས༔༙ ཕྱག་གཡས་རྩེ་དགུ་རྡོ་རྗེ་རྭ་གདེངས་ཕྱར༔༙ གཡོན་པ་སྡིགས་མཛུབ་དྲེགས་པའི་སྙིང་ཕྲེང་འཛིན༔༙ སྐུ་ལ་ཟབ་ཆེན་མཐིང་དམར་སུམ་བརྩེགས་དང༔༙ ཆོས་གོས་དམར་པོ་བེར་ཕྱམ་སྨུག་པོ་མནབས༔༙ པད་ཞྭ་ཁྱུང་རུ་རྡོ་རྗེ་རྒོད་ལྡེམ་ཅན༔༙ རོ་སྟེང་བརྐྱང་བསྐུམ་མེ་རླུང་འཁྱིལ་དབུས་བཞུགས༔༙ གནས་ལྔར་སྐུ་ཡི་ལྷ་ལྔ་མེ་ལོང་གཟུགས༔༙ ཕྱོགས་མཚམས་བརྒྱད་དུ་མ་མོ་ཀེའུ་རཱི་བརྒྱད༔༙ ཕྱི་རིམ་འཁོར་ལོ་རྩིབས་བཅུར་ཕྱོགས་སྐྱོང་བཅུ༔༙ རང་རང་ཆ་ལུགས་དཔག་མེད་འཚུབས་པར་བསམ༔༙ རང་འདྲ་སྤྱན་དྲངས་གཉིས་མེད་བསྟིམ་མཆོད་འབུལ༔༙ དབང་བསྐུར་རྒྱས་གདབ་རང་གི་ཐུགས་ཀ་ཡི༔༙ ཧཱུྃ་དམར་མེ་འདྲ་འབར་བའི་མཐའ་སྐོར་དུ༔༙ ཧཱུྃ་ཨ་ཀ་ཡ༔༙ ཧ་ཨ་མ་ར༔༙ ཨ་ཡ་མ་དུ་རུ་ཙ་ཤ་ན་ཏྲིག་ནན་སྦུར་ཐུམ་ཛ་ཛ༔༙ དྷ་ལོ་ཤ་བུ་ཝ་མ་ཨ་ནྲྀ་ཏྲི༔༙ སིདྡྷི་ཕ་ལ་ཛ་ཛ༔༙ ཁྲོ་ཆུའི་འཁྱུད་མོ་ལྟ་བུ་འཁོར་བ་ལས༔༙ སྐུ་གང་ཕྱིར་ལུད་མེ་འབར་སྣོད་བཅུད་ཁེངས༔༙ དྲག་སྔགས་ཧཱུྃ་དང་མཚོན་ཆ་སྐར་ལྟར་འཁྲུགས༔༙ ཁྲོ་བོ་ཁྲོ་མོ་གློག་ལྟར་གར་ཉམས་འཁྱུགས༔༙ སྣོད་བཅུད་གཉིས་སྦྱངས་དྲེགས་པ་ཀུན་སྲོག་བསྡུས༔༙ ཡར་འཕྲོས་སངས་རྒྱས་བྱང་སེམས་རིག་འཛིན་དང༔༙ མཁའ་འགྲོ་དམ་ཅན་ཀུན་གྱི་བྱིན་རླབས་བསྡུས༔༙ བདག་དང་ལྷ་ཚོགས་ཐུགས་ཀའི་ཧཱུྃ་དང་ནི༔༙ སྔགས་ཕྲེང་ལ་ཐིམ་སྦྱངས་ནས་དངོས་གྲུབ་ཐོབ༔༙ རྟགས་ནི་མེ་འབར་རྟེན་ལ་འོད་དུད་པ༔༙ མེ་སྟག་ཚྭ་ཚྭ་བདུད་རྩི་ཁོལ་ཞིང་ཕྱུར༔༙ རྨི་ལམ་འཇའ་ཚོན་ལྷ་ཚོགས་ཞལ་ཡང་མཇལ༔༙ ལྷ་ཆ་རོལ་མོ་དར་ཕྱར་དུང་འབུད་པས༔༙ ཁྲོམ་འདུ་བྱིན་རླབས་བྱས་དང་ཆོས་བཤད་བྱས༔༙ དེ་རྣམས་གཞན་དོན་ཕྲིན་ལས་གྲུབ་པའི་རྟགས༔༙ གཏེར་སྒོ་ཕྱེས་དང་ལྷ་ཁང་སྒོ་ཡང་འབྱེད༔༙ ལྡེའུ་མིག་རྙེད་དང་སྟེར་བྱུང་གཏེར་དང་ནི༔༙ གནས་སྒོ་འབྱེད་དང་སྦས་ཡུལ་ཕྱིན་པའི་རྟགས༔༙ ས་མ་ཡ༔༙ རྒྱ་རྒྱ་རྒྱ༔༙ ཟབ་རྒྱ༔༙ གསང་རྒྱ༔༙ གཏད་རྒྱ༔༙ ྈ ྈྈྈྈྈྈྈྈྈྈྈྈྈྈྈ རྡོ་རྗེ་དྲག་པོ་རྩལ་ཟིལ་གནོན་ནང་སྒྲུབ་བྱིན་རླབས་འོད་འབར་བཞུགས་སོ༔༙ ྈྈྈྈྈྈྈྈྈ བླ་མ་རྡོ་རྗེ་དྲག་པོ་ཟིལ་གནོན་རྩལ་ལ་ཕྱག་འཚལ་ལོ༔༙ རྡོ་རྗེ་དྲག་པོ་ཟིལ་གནོན་རྩལ་གྱི་ནང་སྒྲུབ་བྱིན་རླབས་འོད་འབར་ནི༔༙ གཏོར་མཆོད་བྷནྡྷ་དུམ་གཅིག་ནང༔༙ བདུད་རྩི་ཆོས་སྨན་བཏབ་པ་ལ༔༙ ཁ་ཆོད་མེ་ལོང་སིནྡྷུ་རར༔༙ ཆོས་བསྣོལ་པདྨ་འདབ་བརྒྱད་བྲིས༔༙ དབུས་སུ་ཧཱུྃ་དང་མ་བྲིས་པའི༔༙ འདབ་བརྒྱད་ཕྱོགས་བཞིར་ར་ཙ་ཧྲི་ཡ༔༙ མཚམས་བཞིར་ཧ་རི་ནི་ས་བཀོད༔༙ དེ་སྟེང་བུམ་པ་ཙཀྲ་དང༔༙ སྐུ་འབག་རིག་པའི་རྟེན་དུ་བཀོད༔༙ རང་ཉིད་བདེ་བའི་གདན་ལ་འདུག༔༙ མདུན་གྱི་ནམ་མཁར་པདྨའི་གདན༔༙ འོད་ཕུང་མེ་ལྟར་འབར་བའི་ཀློང༔༙ རྗེ་བཙུན་ཨོ་རྒྱན་རིན་པོ་ཆེ༔༙ འཁོར་དུ་རིག་འཛིན་རྒྱ་མཚོས་བསྐོར༔༙ ན་མོ༔༙ བླ་མ་བདེ་གཤེགས་འདུས་པའི་སྐུ༔༙ དཀོན་མཆོག་གསུམ་གྱི་རང་བཞིན་ལ༔༙ བྱང་ཆུབ་སྙིང་པོ་མ་ཐོབ་བར༔༙ རྟག་པར་བདག་ནི་སྐྱབས་སུ་མཆི༔༙ སེམས་བསྐྱེད་འགྲོ་བ་ཀུན་དོན་དུ༔༙ བླ་མ་སངས་རྒྱས་བསྒྲུབས་ནས་ནི༔༙ གང་ལ་གང་འདུལ་ཕྲིན་ལས་ཀྱིས༔༙ གཞན་དོན་བྱེད་པར་སེམས་བསྐྱེད་དོ༔༙ ཞེས་སྐྱབས་འགྲོ་སེམས་བསྐྱེད་ནས༔༙ ཆོས་རྣམས་ཐམས་ཅད་སྟོང་པར་བསམ༔༙ སྟོང་པའི་ངང་ལས་སྲུང་འཁོར་དང༔༙ རྡོ་རྗེ་མེ་ཕུང་འབར་བའི་ཀློང༔༙ དཀྱིལ་འཁོར་གཞལ་ཡས་འཇའ་ཚོན་འབར༔༙ པདྨ་ཉི་ཟླ་ཟབ་འབོལ་སྟེང༔༙ བདག་ཉིད་རྡོ་རྗེ་ཐོད་ཕྲེང་རྩལ༔༙ དཀར་དམར་རྡོ་རྗེ་ཐོད་པ་བསྣམས༔༙ རིན་ཆེན་རུས་རྒྱན་ཐོར་ཚུགས་ཅན༔༙ གཅེར་བུ་ཕྱེད་སྐྱིལ་སྒེག་པའི་གཟུགས༔༙ མཚོ་རྒྱལ་དཀར་མོ་ནོར་བུ་དང༔༙ ཐོད་པ་ཐོགས་པ་ཡབ་ལ་འཁྲིལ༔༙ ཡབ་ཡུམ་ཟུང་འཇུག་བདེ་སྟོང་ངང༔༙ སྐུ་ཡི་ནང་དུ་འཁོར་ལོ་ལྔ༔༙ པདྨའི་མེ་ཏོག་དཀར་དམར་སེར༔༙ ལྗང་མཐིང་འདབ་ལྡན་གསལ་བ་ཡི༔༙ སྤྱི་བོར་འདབ་མ་དཀར་པོའི་དབུས༔༙ བཛྲ་གུ་རུ་ཡབ་ཡུམ་དཀར༔༙ མགྲིན་པར་འདབ་མ་སེར་པོའི་དབུས༔༙ རཏྣ་གུ་རུ་ཡབ་ཡུམ་སེར༔༙ ཐུགས་ཀར་འདབ་མ་མཐིང་གའི་དབུས༔༙ བུདྡྷ་གུ་རུ་ཡབ་ཡུམ་མཐིང༔༙ ལྟེ་བར་འདབ་མ་དམར་པོའི་དབུས༔༙ པདྨ་གུ་རུ་ཡབ་ཡུམ་དམར༔༙ གསང་གནས་འདབ་མ་ལྗང་གསལ་དབུས༔༙ ཀརྨ་གུ་རུ་ཡབ་ཡུམ་ལྗང༔༙ ཡབ་རྣམས་རྡོ་རྗེ་དྲིལ་བུ་འཛིན༔༙ ཡུམ་རྣམས་གྲི་གུག་ཐོད་ཁྲག་བསྣམས༔༙ རིན་ཆེན་རུས་རྒྱན་ཐོར་ཅོག་དང༔༙ དར་དཔྱང་སྙན་རྒྱན་བརྐྱང་བསྐུམ་གར༔༙ ཐམས་ཅད་བདེ་སྟོང་དབྱེར་མེད་གསལ༔༙ རང་རང་ཐུགས་སྲོག་ཧཱུྃ་གི་མཐར༔༙ གསང་བའི་སྙིང་པོ་གཡས་སུ་འཁོར༔༙ རང་སྒྲ་བདུད་རྩི་དཀར་དམར་མཐིང༔༙ ལུད་ནས་སྐུ་གང་བདེ་བ་རྒྱས༔༙ ཡབ་ཡུམ་གཉིས་མེད་བདེ་བས་མྱོས༔༙ བུང་བ་རྩི་ཡིས་རྟག་མྱོས་ལྟར༔༙ གྱུར་པར་བསམས་ལ་སྔགས་འདི་བཟླས༔༙ ཨོཾ་ཨཱཿཧཱུྃ་བཛྲ་གུ་རུ་པདྨ་ཐོད་ཕྲེང་རྩལ་ཛྙཱ་ན་ཌཱ་ཀི་ནཱི་བཛྲ་ས་མ་ཡ་ཛཿསིདྡྷི་ཕ་ལ་ཧཱུྃ་ཛ༔༙ གསང་སྔགས་ཡི་གེ་གསང་བའི་སྔགས༔༙ བདེ་གཤེགས་ཀུན་གྱི་སྙིང་པོ་ཡིན༔༙ འབུམ་ཕྲག་གསུམ་བཟླས་མཆོག་ཐུན་འགྲུབ༔༙ བདུན་གྱིས་བླ་མའི་ས་ལ་འགྲོ༔༙ མཆོག་གི་དངོས་གྲུབ་སངས་རྒྱས་འགྲུབ༔༙ རྟགས་ནི་འཇའ་ཚོན་མེ་ཏོག་དང༔༙ ཞལ་མཇལ་གསུང་བསྟན་ཡི་གེའི་ཚོགས༔༙ བར་སྣང་ཤར་དང་རྡོ་ལ་འབྱུང༔༙ ཁྱེ་འུ་ཕོ་མོ་བག་དྲོ་དང༔༙ ལྷ་དང་བླ་མས་དངོས་གྲུབ་སྟེར༔༙ ཕྲེང་བ་ཕྱག་མཚན་དར་ཕྱར་དང༔༙ རོལ་མོ་དུང་འབུད་དྲི་བཟང་འཐུལ༔༙ རྟེན་ལ་འོད་དང་མེ་ཏོག་འཕྲོ༔༙ བདུད་རྩི་ཁོལ་ཞིང་འཕྱུར་བ་དང༔༙ གཏོར་མ་ཁོལ་ཞིང་ཞུ་བར་འབྱུང༔༙ དེ་ཚེ་དངོས་གྲུབ་བླང་བར་བྱ༔༙ གཉིས་པ་བདག་ཉིད་ཐོད་ཕྲེང་རྩལ༔༙ གསལ་བའི་སྤྱི་བོའི་རྩ་འདབ་དབུས༔༙ བཛྲ་གུ་རུ་ཡབ་ཡུམ་དཀར༔༙ ཐུགས་ཀའི་སྔགས་ཡིག་དཀར་པོ་འཕྲོས༔༙ ལུས་ངག་ནད་གདོན་སྡིག་སྒྲིབ་ཞི༔༙ ཕྱིར་འཕྲོས་འཇིགས་བརྒྱད་ཞི་བར་བསམ༔༙ ཨོཾ་ཨཱཿཧཱུྃ་བཛྲ་གུ་རུ་ཛྙཱ་ན་ཌཱ་ཀི་ནཱི་སིདྡྷི་ཕ་ལ་ཧཱུྃ༔༙ དེ་བཟླས་འཇིགས་བརྒྱད་ཞི་བར་འགྱུར༔༙ མགྲིན་པར་རཏྣ་ཡབ་ཡུམ་སེར༔༙ ཐུགས་ཀར་སྔགས་ཕྲེང་སེར་པོ་འཕྲོས༔༙ ལུས་གང་ཚེ་དང་བསོད་ནམས་རྒྱས༔༙ ཕྱིར་འཕྲོས་འབྱོར་དྲུག་རྒྱས་པར་བསམ༔༙ ཨོཾ་ཨཱཿཧཱུྃ་རཏྣ་གུ་རུ་ཛྙཱ་ན་ཌཱ་ཀི་ནཱི་སིདྡྷི་ཕ་ལ་ཧཱུྃ༔༙ དེ་བཟླས་འབྱོར་དྲུག་རྒྱས་པར་འགྱུར༔༙ ལྟེ་བར་པདྨ་ཡབ་ཡུམ་དམར༔༙ ཐུགས་ཀར་སྔགས་ཕྲེང་དམར་པོ་འཕྲོས༔༙ ལུས་གང་བྱིན་རླབས་ནུས་པ་འབར༔༙ ཕྱིར་འཕྲོས་སྣང་སྲིད་བརྟན་གཡོ་འདུས༔༙ ཨོཾ་ཨཱཿཧཱུྃ་པདྨ་གུ་རུ་ཛྙཱ་ན་ཌཱ་ཀི་ནཱི་སིདྡྷི་ཕ་ལ་ཧཱུྃ༔༙ དེ་བཟླས་ཁམས་གསུམ་དབང་དུ་འདུས༔༙ གསང་བར་ཀརྨ་ཡབ་ཡུམ་ལྗང༔༙ ཐུགས་ཀར་སྔགས་ཕྲེང་ལྗང་གུ་འཕྲོས༔༙ ལུས་གང་བར་ཆད་རང་བཞིན་དག༔༙ ཕྱིར་འཕྲོས་དགྲ་བགེགས་མ་ལུས་བརླག༔༙ ཨོཾ་ཨཱཿཧཱུྃ་ཀརྨ་གུ་རུ་ཛྙཱ་ན་ཌཱ་ཀི་ནཱི་སིདྡྷི་ཕ་ལ་ཧཱུྃ༔༙ དེ་བཟླས་དགྲ་བགེགས་བྱད་མ་བརླག༔༙ ཐུགས་ཀར་བུདྡྷ་ཡབ་ཡུམ་མཐིང༔༙ ཐུགས་སྲོག་སྔགས་ཕྲེང་མཐིང་འོད་འཕྲོས༔༙ ལུས་གང་མཆོག་གི་ཏིང་འཛིན་སྐྱེས༔༙ ཕྱིར་འཕྲོས་རྩ་གསུམ་བྱིན་རླབས་འདུས༔༙ ཨོཾ་ཨཱཿཧཱུྃ་བུདྡྷ་གུ་རུ་ཛྙཱ་ན་ཌཱ་ཀི་ནཱི་སིདྡྷི་ཕ་ལ་ཧཱུྃ༔༙ དེ་བཟླས་མཆོག་གི་དངོས་གྲུབ་ཐོབ༔༙ ལས་བཞིའི་སྔགས་ཀྱི་ཤམ་བསྒྱུར་ནི༔༙ ཤཱནྟིཾ་ཀུ་རུ་ཡེ་སྭཱ་ཧཱ༔༙ པུཥྚིཾ་ཀུ་རུ་ཡེ་སྭཱ་ཧཱ༔༙ ཝ་ཤཾ་ཀུ་རུ་ཡེ་སྭཱ་ཧཱ༔༙ མཱ་ར་ཡ་ཕཊ༔༙ དགོས་དུས་སོ་སོའི་སྔགས་ཤམ་གདགས༔༙ མེ་ལ་སྦྱིན་སྲེག་བཏབ་པ་དང༔༙ ས་ལ་ཚ་ཚྭ་གདབ་པ་དང༔༙ རླུང་ལ་བསང་དང་དུད་པ་བཏང༔༙ ཆུ་ལ་གཏོར་མ་བཏང་བས་འགྲུབ༔༙ གནས་ཀྱི་ལྷ་དང་སྦྱར་བ་ན༔༙ སྤྱི་བོ་ཡབ་ཡུམ་ཆུ་ཡི་ཁམས༔༙ མགྲིན་པ་ཡབ་ཡུམ་ས་ཡི་ཁམས༔༙ ལྟེ་བ་ཡབ་ཡུམ་མེ་ཡི་ཁམས༔༙ གསང་གནས་ཡབ་ཡུམ་རླུང་གི་ཁམས༔༙ སྙིང་གར་ཡབ་ཡུམ་ནམ་མཁའི་ཁམས༔༙ རང་རང་སོ་སོའི་ལས་སྦྱོར་ནི༔༙ རྒྱས་པར་གཞན་ནས་བཤད་པ་ལྟར༔༙ ཆུ་ཕྱར་གཏོར་ནས་གཏོར་མ་བཏང༔༙ ས་ལ་ཚ་ཚྭ་ཁ་དོག་བསྒྱུར༔༙ མེ་ལ་སྦྱིན་སྲེག་མཆོད་ལ་བསྲེག༔༙ རླུང་ལ་ཐུན་གཏོར་རྫས་དུད་བཏང༔༙ ནམ་མཁའ་ཏིང་འཛིན་སྟོང་ཉིད་བསྒོམ༔༙ དེ་ལྟར་ལས་ལ་སྦྱར་ཤེས་ན༔༙ མི་འགྲུབ་པ་ནི་གཅིག་ཀྱང་མེད༔༙ འབྱུང་བ་ལྔ་ལ་དབང་བསྒྱུར་བས༔༙ ཕྲིན་ལས་བཞི་ལ་ཐོགས་པ་མེད༔༙ གསང་ན་དངོས་གྲུབ་མྱུར་དུ་ཐོབ༔༙ ས་མ་ཡ༔༙ རྒྱ་རྒྱ་རྒྱ༔༙ ྀཨཚ༔༙ རིག་འཛིན་སྟག་ཤམ་རྡོ་རྗེའི་གཏེར་མའོ། ། ྈྈྈྈྈྈྈྈྈྈྈྈྈྈྈྈ རྡོ་རྗེ་དྲག་པོ་རྩལ་སྣང་སྲིད་ཟིལ་གྱིས་གནོན་པའི་གསང་སྒྲུབ་ནུས་པ་རང་འབར་བཞུགས་སོ༔༙ ྈྈྈྈྈ རྡོ་རྗེ་དྲག་པོ་རྩལ་ལ་ཕྱག་འཚལ་ལོ༔༙ རྡོ་རྗེ་དྲག་པོ་པདྨ་ཟིལ་གནོན་གྱི༔༙ གསང་སྒྲུབ་ནུས་པ་རང་འབར་བསྟན་པ་ནི༔༙ བརྟེན་རྫས་ཕུར་པ་ལྕགས་སམ་སེང་ལྡེང་བྱ༔༙ ཕྱི་ནང་མཆོད་རྫས་གང་འཛོམ་བཀོད་ནས་བསྒྲུབ༔༙ བདག་ཉིད་སྐད་ཅིག་དྲན་རྫོགས་ཉི་ཤར་ལྟར༔༙ སྟོང་པའི་ངང་ལས་ཧཱུྃ་མཐིང་མེ་འོད་འབར༔༙ ཡར་མར་དོན་བྱས་དྲེགས་པའི་སྲོག་བསྡུས་ནས༔༙ ཚུར་ཐིམ་ཡོངས་གྱུར་བདག་ཉིད་ཟིལ་གནོན་རྩལ༔༙ དཀར་དམར་མདངས་ལྡན་ཁྲོ་འཛུམ་དབང་གི་སྐུ༔༙ ཟ་འོག་དཀར་དམར་མཐིང་གསུམ་ཕོད་ཁ་ལ༔༙ སྨུག་བེར་ཆོས་གོས་དམར་ལ་སྣམ་སྦྱར་སེར༔༙ ཐང་ཤམ་ལྷམ་དང་མུ་ཏིག་དོ་ཤལ་ཅན༔༙ ཕྱག་གཡས་རྩེ་དགུ་རྡོ་རྗེ་མཁའ་ལ་ཕྱར༔༙ ཕྱག་གཡོན་སྡིགས་མཛུབ་སྙིང་ཕྲེང་ཕུར་པས་གཟིར༔༙ སྙན་ཆ་མགུར་ཆུ་རྒྱན་དྲུག་རུས་པས་སྤྲས༔༙ དབུ་ལ་ཤེའུའི་སྙན་ཞུ་ཁྱུང་གཤོག་ལྡིང༔༙ ཉི་ཟླ་མུ་ཏིག་གསེར་རྒྱན་དར་སྣ་འཕུར༔༙ རྡོ་རྗེ་རྒོད་ལྡེམ་ཐེག་པ་ཡོངས་རྫོགས་རྟགས༔༙ པདྨ་ཆོས་འབྱུང་ཉི་ཟླ་སྲིན་པོའི་སྟེང༔༙ བརྐྱང་བསྐུམ་སྣང་སྲིད་ཟིལ་གནོན་སྐུར་གསལ་བའི༔༙ སྤྱི་བོར་འོད་དཔག་མེད་པ་སྤྱན་རས་གཟིགས༔༙ གུ་རུ་པདྨ་ཡབ་ཡུམ་གཅེར་བུ་ལ༔༙ མཐིང་ནག་རྡོ་རྗེ་འཆང་ཆེན་ཡབ་ཡུམ་གསལ༔༙ དཔྲལ་བར་ཁྲག་ཞག་ཆོས་འབྱུང་དམར་སྨུག་ཀློང༔༙ འཇམ་དཔལ་ནཱ་ག་རཀྴ་སྐུ་མདོག་ནག༔༙ ཞལ་གཅིག་ཕྱག་གཉིས་རིགས་བདག་འཇམ་དཔལ་དབྱངས༔༙ དུར་ཁྲོད་ཆས་བརྒྱད་འཇིགས་པའི་དུག་རླངས་འཁྲིགས༔༙ ཕྱག་གཡས་ལྕགས་སྡིག་གཡོན་པས་དུག་སྦྲུལ་འགྱེད༔༙ སྐུ་སྨད་སྦྲུལ་མཇུག་ཁྲག་ཞགས་མཚོ་ནང་འཁྱིལ༔༙ ཀླུ་བདུད་ཕོ་མོའི་གདན་ལ་འགྱིང་བར་བསམ༔༙ མགྲིན་པར་ཟླ་གམ་པདྨ་ཉི་ཟླའི་སྟེང༔༙ རྟ་མགྲིན་དབང་ཆེན་དམར་ནག་ལྕགས་སྲེག་མདོག༔༙ ཞལ་གཅིག་ཁྲོ་བོ་སྤྱི་བོར་རྟ་ལྗང་འཚེར༔༙ ཕྱག་གཡས་ཐོ་བ་མེ་འབར་ཚྭ་ཚྭ་ཕྱར༔༙ གཡོན་པས་མེ་ཞགས་སྟོང་གསུམ་དགྲ་བགེགས་འཆིང༔༙ དུར་ཁྲོད་ཆས་བརྒྱད་འཇིགས་པའི་སྐུ་མཆོག་ལ༔༙ གླང་ཀོ་སྟག་ལྤགས་སྦྲུལ་ཆུན་མི་མགོའི་ཕྲེང༔༙ མེ་དཔུང་དབུས་སུ་བརྐྱང་བསྐུམ་བམ་རོ་གནོན༔༙ ཐུགས་ཀྱི་འོད་ལྔ་པདྨ་ཟླ་བའི་སྟེང༔༙ ཀུན་ཏུ་བཟང་པོ་བླ་མེད་རྡོ་རྗེ་འཆང༔༙ སྐུ་མདོག་མཐིང་ནག་རིན་ཆེན་རུས་པས་བརྒྱན༔༙ རྡོ་རྗེ་དྲིལ་འཛིན་རྡོ་རྗེ་ཕག་མོ་དམར༔༙ གྲི་ཐོད་ཐོགས་ནས་ཡབ་ཡུམ་གཉིས་མེད་སྦྱོར༔༙ ལྟེ་བར་ཆོས་འབྱུང་གྲུ་གསུམ་དུར་ཁྲོད་དུ༔༙ མགོན་པོ་དམར་ནག་ཁྲོ་གཏུམ་གེལ་པའི་གཟུགས༔༙ གྲི་གུག་ཐོད་བསྣམས་བེར་བརྩེགས་དམར་སྨུག་ལྗང༔༙ མི་ལྤགས་རྐེད་ཆིངས་བིང་བཙུགས་དུར་ཁྲོད་ཆས༔༙ སག་ཏི་དམར་པོའི་ལྷམ་བཅས་ཚོགས་བདག་སྟེང༔༙ ཆེ་བའི་རྗེ་བཙན་བརྐྱང་བསྐུམ་སྟབས་ཀྱིས་བཞུགས༔༙ གསང་བ་གྲུ་གསུམ་དམར་ནག་ཁྲག་མཚོ་ལ༔༙ དྲེགས་པ་ཀུན་འདུལ་ཁྱབ་འཇུག་རཱ་ཧུ་ལ༔༙ མེ་མདག་ལྟ་བུའི་སྐུ་ལ་དུད་པ་འཁྲིགས༔༙ སྤྱན་སྟོང་མེ་དཔུང་ལྟ་བུ་ཚྭ་ཚྭ་འཕྲོ༔༙ ཕྱག་གཡས་རལ་གྲི་གཡོན་པས་མདའ་གཞུ་བསྣམས༔༙ སྐུ་སྨད་སྦྲུལ་མཇུག་ཁྲག་མཚོ་འཁྱིལ་བར་བཞུགས༔༙ ཕྱོགས་མཚམས་བརྒྱད་དུ་ཀེའུ་རཱི་མ་མོ་བརྒྱད༔༙ རང་རང་ཆ་ལུགས་མ་མོ་རོལ་པའི་ཚུལ༔༙ རོ་ཡི་སྟེང་དུ་བརྐྱང་བསྐུམ་གར་གྱིས་བཞུགས༔༙ ཕྱི་རོལ་འཁོར་ལོ་འབར་བ་རྩིབས་བཅུ་ལ༔༙ ལྷ་དང་གཤིན་རྗེ་ཀླུ་དང་གནོད་སྦྱིན་དང༔༙ དྲང་སྲོང་སྲིན་པོ་རླུང་དང་འབྱུང་པོ་བརྒྱད༔༙ ས་བདག་ཉི་ཟླ་དྲེགས་པའི་སྡེ་དཔོན་བཅུ༔༙ ཆ་ལུགས་ཡབ་ཡུམ་རང་རང་དཔུང་དང་བཅས༔༙ མ་ཡེངས་མེ་རླུང་ཀློང་དུ་གསལ་བར་བསྐྱེད༔༙ རང་རང་ཐུགས་ཀར་ཧཱུྃ་ཡིག་ས་བོན་ཅིག༔༙ སྐུ་མདོག་དང་མཐུན་ཁ་དོག་སོ་སོར་གསལ༔༙ ཐ་མར་དྲག་སྔགས་མེ་ཕུང་ཤིག་ཤིག་ཏུ༔༙ འཁོར་བའི་ཤུགས་ཀྱིས་མེ་འབར་སྣོད་བཅུད་ཁེངས༔༙ སྲིད་གསུམ་གདུག་པ་ཀུན་བསྲེགས་ཐལ་བར་གྱུར༔༙ ཐམས་ཅད་སྦྱོང་བའི་ནུས་པ་བདག་ལ་འདུས༔༙ སེམས་ཅན་ཀུན་སྦྱངས་སངས་རྒྱས་བྱང་སེམས་དང༔༙ རིག་འཛིན་ཡི་དམ་མཁའ་འགྲོ་ཆོས་སྐྱོང་བཅས༔༙ འདུས་པ་ཆེར་འདུས་བདག་ལ་འདུས་པ་ཡིས༔༙ འཇིག་རྟེན་འདས་དང་མ་འདས་འཁོར་འདས་ཀྱི༔༙ བརྟན་གཡོ་སྣང་སྲིད་བདག་ལ་འདུས་པར་བསམ༔༙ ཡང་སྙིང་གསང་བའི་སྔགས་འདི་དག་པར་ཟློས༔༙ ཧཱུྃ་ཨ་ཀ་ཡ༔༙ ཧ་ཨ་མ་ར༔༙ ཨ་ཡ་མ་དུ་རུ་ཙ་ཤ་ན་ཏྲིག་ནན་སྦུར་ཐུམ་ཛ་ཛ༔༙ དྷ་ལོ་ཤ་བུ་ཝ་མ་ཨ་ནྲྀ་ཏྲི་སིདྡྷི་ཕ་ལ་ཛ་ཛ༔༙ འགྱུར་མེད་གསང་སྔགས་རྡོ་རྗེའི་སྙིང་པོ་འདི༔༙ ཕ་རྒྱུད་མ་རྒྱུད་གཉིས་མེད་མ་ནིང་རྒྱུད༔༙ བླ་མེད་ཡང་དག་རྒྱུད་སྡེ་ཆེན་པོ་བཞི༔༙ ཐེག་དགུ་ཨ་ཏིའི་རྩེ་མོ་ཡང་ཏིའི་སྙིང༔༙ འཇིག་རྟེན་འདས་དང་མ་འདས་སརྦ་ཡི༔༙ སྲོག་རྣམས་ཀུན་འདུས་བརྗོད་ཕངས་གསང་སྔགས་འདིས༔༙ བདག་འདྲ་པདྨས་ཨོ་རྒྱན་མཁའ་འགྲོའི་གླིང༔༙ ཕྲ་མེན་མུ་སྟེགས་མཁའ་འགྲོ་ཐམས་ཅད་བཏུལ༔༙ རྒྱ་གར་མུ་སྟེགས་རྒྱ་ནག་ཛེ་གྷྲྀ་དང༔༙ ཞང་ཞུང་བོན་ནག་བོད་ཀྱི་ལྷ་འདྲེ་དང༔༙ མ་རུངས་སྲིན་པོ་ཐམས་ཅད་བཏུལ་བའི་སྔགས༔༙ སྤེལ་ཕངས་ལྔ་བརྒྱར་དྲེགས་པ་སྡེ་བརྒྱད་ཕྱུར༔༙ ཁྱད་པར་ད་ལྟ་དམ་ལ་མ་ཐོགས་པའི༔༙ གློ་བུར་ལྷགས་པའི་མི་དང་མི་མ་ཡིན༔༙ བྱད་མ་གླང་སྙིང་རང་རང་སོ་སོའི་ལས༔༙ སྲིད་པའི་འདྲེ་དང་བསྡོང་ཟླ་མང་འབྱུང་བས༔༙ དེ་རྣམས་ཁོ་ནའི་དོན་དུ་གཏེར་དུ་སྦས༔༙ ཆོས་འདི་ཟབ་དང་གཉན་དང་ནུས་པ་རྣམས༔༙ པདྨ་ང་རང་ཚད་དུ་བཞག་པ་ཡིན༔༙ བདག་ལ་ནུས་མེད་ན་ནི་འདི་ལའང་མེད༔༙ ཇི་ཙམ་ཡོད་ན་གསང་སྔགས་འདི་ལའང་ཡོད༔༙ དེ་ཕྱིར་འདི་ལ་གཅེས་པར་འཆང་བར་མཛོད༔༙ མ་འོངས་འགྲོ་བ་སྡུག་བསྔལ་མནར་མེད་འདྲ༔༙ དེ་རྣམས་གང་གིས་ཕན་དཀའ་རང་གི་ལས༔༙ ལས་ལ་ལ་བཟླ་གསང་སྔགས་ནུས་པའི་ཆོས༔༙ ཟབ་བསྡུས་བཀླག་ཆོག་པདྨས་བཀོད་པ་རྫོགས༔༙ ཨཱརྻ་ས་ལེ་འོད་ཀྱི་སྐྱེ་བའི་ཐ༔༙ བདུན་གསུམ་ཉེར་གཅིག་མཚམས་སུ་ཐོན་པར་ཤོག༔༙ མཁའ་འགྲོ་རྡོ་རྗེ་གཡུ་སྒྲོན་མ་ཁྱོད་ཀྱིས༔༙ དམ་ཚིག་གནད་ཅིག་གསང་བའི་རྒྱུད་བཀྲོལ་ལ༔༙ གསང་རྒྱ་གབ་པའི་ཤོག་དྲིལ་བཅུ་གསུམ་ཡོད༔༙ དམ་ཚིག་གཅིག་པའི་སྲོག་ཆུས་སྲིས་ལ་གཏོད༔༙ དམ་ཉམས་རྣམས་ལ་ཤོར་ན་ཁྱོད་ཞན་ནོ༔༙ མ་ཤོར་ཐུབ་པར་སྲུངས་ཤིག་ས་མ་ཡ༔༙ རྒྱ་རྒྱ་རྒྱ༔༙ བདག་སྟག་ཤམ་རྡོ་རྗེས་གཏེར་ནས་བཏོན་ནས་ནམ་མཁོ་ལ་བསམས་ནས་ཤོག་སེར་ལས་དག་པར་ཕབ་པའོ། ། ྈ ྈྈྈྈྈྈྈྈྈྈྈྈྈ རྡོ་རྗེ་དྲག་པོ་ཟིལ་གནོན་རྩལ་གྱི་ལས་བྱང་ཚངས་དབྱངས་རོལ་པ་བཞུགས་སོ༔༙ ྈྈྈྈྈྈྈྈྈྈྈ རྡོ་རྗེ་དྲག་པོ་རྩལ་ལ་ཕྱག་འཚལ་ལོ༔༙ རྡོ་རྗེ་དྲག་པོ་སྣང་སྲིད་ཟིལ་གནོན་རྩལ༔༙ དེ་ཡི་ལས་བྱང་རིམ་པ་བསྟན་པ་ནི༔༙ སྔོན་འགྲོ་མཚམས་གཅོད་བརྡ་སྒོ་དབྱེ་བ་དང༔༙ བརྡ་ཕྱག་འཚལ་དང་དམ་བཅའ་འབུལ་བ་དང༔༙ བྱིན་དབབ་བྱིན་བརླབ་རིམ་པ་དྲུག་ཏུ་བསྟན༔༙ དངོས་གཞི་ཏིང་འཛིན་ལྷ་གསལ་སྤྱན་འདྲེན་དང༔༙ ཆབ་འབུལ་བཞུགས་ཕྱག་མཆོད་པ་ཕྱི་ནང་གསང༔༙ སྨན་གཏོར་རཀྟ་འབུལ་ཞིང་བསྟོད་པ་དང༔༙ འཛབ་བསྐུལ་རིམ་པ་བཅུ་གཉིས་ས་བཅད་བསྟན༔༙ རྗེས་སུ་ཚོགས་བྱིན་ཚོགས་ལྷ་སྤྱན་འདྲེན་ཞིང༔༙ ཕུད་ཕུལ་སྐོང་བཤགས་ཐ་མ་ལྷག་མ་དང༔༙ ཆད་བརྟན་བྲོ་གར་ཚེ་འགུགས་དངོས་གྲུབ་བླང༔༙ བཤགས་ཤིང་བསྔོ་བ་སྨོན་ལམ་བཀྲ་ཤིས་བྱ༔༙ བསྡུ་ཆོག་དམིགས་མེད་རྟག་ཆད་མཐའ་བསལ་ཏེ༔༙ ལས་རིམ་བཅུ་བཞི་རྗེས་ཀྱི་རིམ་པའོ༔༙ ས་མ་ཡ༔༙ རྒྱ་རྒྱ་རྒྱ༔༙ སྡེ་བརྒྱད་དྲེགས་པ་གཉིས་ཀྱི་ཙིཏྟ་དྷ་ན་ར༔༙༔༙ ྈྈྈྈྈྈྈ མཚམས་གཅོད་པ་ནི༔༙ ཧཱུྃ༔༙ ང་ནི་བདེ་གཤེགས་ཀུན་འདུས་ཐོད་ཕྲེང་རྩལ༔༙ སྐུ་ལས་འོད་ཟེར་མེ་དཔུང་ཕྱོགས་བཅུར་འབར༔༙ གསུང་གི་ཧཱུྃ་སྒྲ་མཚོན་ཆ་འབར་བའི་གུར༔༙ ཐུགས་ལས་འོད་འཕྲོས་ཁྲོ་ཚོགས་སྐར་ལྟར་འཁྲུག༔༙ རང་བྱུང་ཡེ་གྲོལ་ཆེན་པོར་མཚམས་ཆོད་ཅིག༔༙ ཧཱུྃ་གུ་རུ་བཛྲ་ཀྲོ་ཏ་ཛྭ་ལ་རཾ༔༙ བྷནྡྷ་བཾ་ཧཱུྃ་བྷྲཱུྃ་ཙཀྲ་རཀྵ་ཧཱུྃ༔༙ གཉིས་པ་བརྡ་སྒོ་དབྱེ་བ་ནི༔༙ ཧཱུྃ༔༙ འཁོར་འདས་ཡེ་ནས་སྐུ་གསུམ་བླ་མའི་ངང༔༙ མ་རིག་གཉིས་འཛིན་ལོག་ལྟས་སྒོ་བཅད་པ༔༙ རང་གསལ་སྙིང་པོ་དོན་དམ་རྟོགས་པའི་ཕྱིར༔༙ རང་རིག་བླ་མར་མཇལ་ཕྱིར་སྒོ་དབྱེ་འཚལ༔༙ གུ་རུ་བྷྲཱུྃ་པྲ་བེ་ཤ་ཡ་ཕཊ༔༙ གསུམ་པ་བརྡ་ཕྱག་འཚལ་བ་ནི༔༙ ཧཱུྃ༔༙ འཁོར་འདས་རང་བྱུང་བླ་མ་ལྷ་ཡི་ངང༔༙ རང་རིག་མཐའ་དབུས་མེད་ཀྱང་མ་རྟོགས་གོལ༔༙ རང་རིག་བླ་མར་རྟོགས་ཕྱིར་བརྡ་ཕྱག་འཚལ༔༙ གུ་རུ་ན་མོ་པཱུ་རུ་ཤ་ཡ་ཧོ༔༙ བཞི་པ་དམ་བཅའ་བ་ནི༔༙ ཧཱུྃ༔༙ སྔོན་ཚེ་གུ་རུ་ཁྱེད་དང་སྨོན་ལམ་གཅིག༔༙ འདི་བཟུང་རང་སེམས་བླ་མར་མ་རྟོགས་བར༔༙ སྲོག་གི་ཕྱིར་ཡང་མི་གཏང་བཟུང་བར་བགྱི༔༙ གུ་རུ་ཙིཏྟ་བཛྲ་ས་མ་ཡ་ཛ༔༙ དེ་ནས་ལྔ་པ་བྱིན་དབབ་པ་ནི༔༙ ཧཱུྃ༔༙ བྱིན་ཆེན་ཕོབ་ཅིག་ཨོ་རྒྱན་རིག་འཛིན་རྗེ༔༙ བྱིན་གྱིས་རློབས་ཤིག་ཡི་དམ་གུ་རུ་རྗེ༔༙ དངོས་གྲུབ་སྩོལ་ཅིག་མཁའ་འགྲོ་པདྨ་འབྱུང༔༙ བར་ཆད་སོལ་ཅིག་ཆོས་སྐྱོང་ཀུན་འདུས་རྗེ༔༙ ཕྲིན་ལས་སྒྲུབས་ཤིག་དམ་ཅན་ཐོད་ཕྲེང་རྩལ༔༙ ཨོཾ་གུ་རུ་པདྨ་ཧ་རི་ནི་ས་ཨཱ་བེ་ཤ་ཡ་ཧྲིཾ་ཧྲིཾ་ཕེཾ་ཕེཾ་ཛ་ཛ༔༙ དྲུག་པ་བྱིན་བརླབ་པ་ནི༔༙ ཧཱུྃ༔༙ རང་ཉིད་གུ་རུ་ལྷར་གསལ་ཐུགས་ཀ་ནས༔༙ ཨོཾ་དཀར་ཨཱཿདམར་ཧཱུྃ་མཐིང་ཧོཿསེར་འཕྲོས༔༙ ཕྱི་ནང་མཆོད་རྫས་ཐམས་ཅད་བསྲེགས་སྦྱངས་བཀྲུས༔༙ ཨོཾ་གྱིས་འདོད་ཡོན་མཆོད་སྤྲིན་ནམ་མཁའ་གང༔༙ ཨཱཿཡིས་ཟག་མེད་བདུད་རྩིས་ལྷ་ཚོགས་དགྱེས༔༙ ཧཱུྃ་གིས་དྲི་མ་སྦྱངས་པས་རོ་བཅུད་ལྡན༔༙ ཧོཿཡིས་སྣང་སྲིད་མཐའ་ཀླས་ཡོངས་བཀང་གྱུར༔༙ ཨོཾ་ཨཱཿཧཱུྃ་ཧོ༔༙ སྔོན་འགྲོའི་ལེའུ་དྲུག་པ་རྫོགས་སོ༔༙ ྀཨཚརྒྱ༔༙ དངོས་གཞི་ཏིང་འཛིན་འབྱུང་རིམ་ནི༔༙ ཧཱུྃ༔༙ ཆོས་སྐུ་མི་འགྱུར་འཁོར་འདས་ཆོས་རྣམས་ཀུན༔༙ ཡེ་ནས་བདག་མེད་སྤྲོས་དང་བྲལ་བ་ལས༔༙ ཀུན་སྣང་་་སྣ་ཚོགས་སྣང་བ་གསལ་མདངས་ཡེ་ཤེས་ཆེ༔༙ སྣང་བའི་དུས་ན་ཡེ་ནས་དངོས་པོས་སྟོང༔༙ རྒྱུ་ཡི་་་སྤྲོས་དང་བྲལ་བ་སྐྱེ་མེད་ཆོས་དབྱིངས་ངང༔༙ རང་བྱུང་བྱང་ཆུབ་སྙིང་པོ་བདེ་བ་ཆེ༔༙ རྩལ་སྣང་མ་འགག་རིག་པ་ཧཱུྃ་དུ་ཤར༔༙ འབྱུང་རིམ་་་ཧཱུྃ་ལས་སྣ་ཚོགས་རང་བྱུང་འོད་ལྔ་འཕྲོས༔༙ མ་བཅོས་ལྷུན་གྲུབ་གསང་ཆེན་ཡུམ་ལྔའི་ཀློང༔༙ ཨེ་ཡཾ་རཾ་སུཾ་ཀེཾ་ར་བྷྲཱུྃ༔༙ གཞལ་ཡས་ལྷ་གསལ་བ་ནི༔༙ བྷྲཱུྃ་ལས་རང་བྱུང་དུར་ཁྲོད་གཞལ་ཡས་ཁང༔༙ གྲུ་ཆད་བར་ཁྱམས་སྒོ་ཁྱུད་རྒྱན་རྣམས་རྫོགས༔༙ རིན་ཆེན་རྩིག་པ་འདོད་ཡོན་ལྷ་མོ་འཁྲིགས༔༙ ཕ་གུ་རིན་ཆེན་དྲྭ་ཕྱེད་མདའ་ཡབ་མཛེས༔༙ རྟ་བབས་གདུགས་ཏོག་ཆོས་འཁོར་ཁོར་ཡུག་རྫོགས༔༙ སྟོང་པའི་རང་བཞིན་ཕྱི་ནང་ཟང་ཐལ་གསལ༔༙ དུར་ཁྲོད་འོད་འབར་ཕོ་བྲང་ལྷུན་གྱིས་གྲུབ༔༙ ངོ་མཚར་རྨད་བྱུང་བླ་མའི་གཞལ་ཡས་ཁང༔༙ ལྷ་གསལ་བ་ནི༔༙ དེ་དབུས་ཆོས་འབྱུང་པད་སྡོང་སྙིང་པོ་ཟླུམ༔༙ ཐབས་ཤེས་ཉི་ཟླ་རང་བྱུང་ཟབ་འབོལ་སྟེང༔༙ དྲེགས་པ་ཕོ་མོ་བྱི་ཆིངས་བསྣོལ་བའི་སྟེང༔༙ ཧཱུྃ་ལས་བདག་ཉིད་ཟིལ་གནོན་ཀུན་འདུས་རྩལ༔༙ དཀར་དམར་ཁྲོ་འཛུམ་གཟི་བརྗིད་འོད་ཕུང་འབར༔༙ པད་ཞྭ་མཐོན་མཐིང་ཁྱུང་རུ་རྒོད་ལྡེམ་ཅན༔༙ སྐུ་ལ་ཟབ་བེར་སྨུག་ཁྲ་སྤྲིན་ཆེན་རིས༔༙ ཕོད་ཁ་མཐིང་ལ་ཆོས་གོས་དམར་པོ་གསོལ༔༙ ལེ་བརྒན་གསེར་རྒྱན་པ་ཏྲ་མིག་མང་རིས༔༙ ཕྱག་གཡས་གནམ་ལྕགས་རྡོ་རྗེ་རྩེ་དགུ་ཕྱར༔༙ གཡོན་པས་དྲེགས་པ་སྡེ་བཅུའི་སྙིང་ཕྲེང་འདྲེན༔༙ མེ་དཔུང་དམར་ནག་ཀློང་དུ་བརྐྱང་བསྐུམ་བཞུགས༔༙ སྤྱི་བོར་གུ་རུ་ཡིད་བཞིན་ནོར་བུ་ནི༔༙ དམར་པོ་རྡོ་རྗེ་དྲིལ་བསྣམས་སྐྱིལ་ཀྲུང་བཞུགས༔༙ ལོངས་སྤྱོད་རྫོགས་ཚུལ་མཚོ་རྒྱལ་དཀར་མོ་འཁྲིལ༔༙ གཞོན་ནུའི་ལང་ཚོ་ནོར་བུའི་ཐོད་པ་ཅན༔༙ དཔྲལ་བར་འཇམ་དཔལ་སྨུག་ནག་འཇིགས་པའི་གཟུགས༔༙ ཞལ་གཅིག་ཕྱག་གཉིས་སྤྱི་བོར་ཡེ་ཤེས་སེམས༔༙ ཕྱག་གཡས་སྡིག་པ་ནག་པོ་གཡོན་དུག་སྦྲུལ༔༙ སྐུ་སྨད་སྦྲུལ་མཇུག་རཀྟའི་མཚོ་ནང་དུ༔༙ ཀླུ་བདུད་ཕོ་མོ་རོ་ཡི་གདན་ལ་བཞུགས༔༙ མགྲིན་པར་དྲེགས་འདུལ་རྟ་མགྲིན་དམར་ནག་ཁྲོས༔༙ ཞལ་གཅིག་ཕྱག་གཉིས་སྤྱི་བོར་རྟ་མགོ་ལྗང༔༙ ཕྱག་གཡས་མེ་འབར་ཐོ་བ་གཡོན་མེ་ཞགས༔༙ དུར་ཁྲོད་ཆས་བརྒྱད་བརྐྱང་བསྐུམ་རོ་གདན་བཞུགས༔༙ ཐུགས་ཀར་ཀུན་བཟང་རྡོར་འཆང་སྐུ་མདོག་མཐིང༔༙ རིན་ཆེན་རྒྱན་ལྡན་ཕག་མོ་དམར་མོ་འཁྲིལ༔༙ ཡབ་ཡུམ་གཉིས་མེད་རྡོ་རྗེ་དྲིལ་བུ་བསྣམས༔༙ སྣང་སྟོང་ཟུང་འཇུག་པདྨ་ཟླ་གདན་བཞུགས༔༙ ལྟེ་བར་མགོན་པོ་དམར་ནག་གྲི་ཐོད་བསྣམས༔༙ དུར་ཁྲོད་ཆས་དང་བེར་དམར་སག་ལྷྭམ་བཅས༔༙ རབ་འཇིགས་ཚོགས་བདག་གླང་སྣའི་གདན་ལ་བཞུགས༔༙ གསང་གནས་དྲེགས་པ་ཁྱབ་འཇུག་རཱ་ཧུ་ལ༔༙ སྲིན་གཟུགས་ཞལ་བཅུ་བྱ་རོག་མགོ་བོ་ཅན༔༙ དམར་ནག་མེ་འབར་རལ་གྲི་མདའ་གཞུ་བསྣམས༔༙ སྐུ་སྨད་སྦྲུལ་མཇུག་ལྟེ་བར་སྲིན་པོའི་ཞལ༔༙ ཁྲག་ཞགས་མཚོ་ནང་བམ་རོའི་གདན་ལ་བཞུགས༔༙ ཐམས་ཅད་མ་ལུས་རང་རང་འཁོར་དང་བཅས༔༙ ཕྱོགས་མཚམས་བརྒྱད་དུ་མ་མོ་ཀེའུ་རཱི་བརྒྱད༔༙ ཕྲ་མེན་བཞི་ཡི་སྒོ་སྲུང་བཅས་པ་གསལ༔༙ དྲེགས་པ་ཆེན་པོ་སྡེ་བཅུ་ཕྱི་རོལ་བསྒོམ༔༙ སྤྱན་འདྲེན་ནི༔༙ ཧཱུྃ༔༙ དུར་ཁྲོད་གསང་ཆེན་བསྣོལ་མ་ནས༔༙ རྗེ་བཙུན་པདྨ་ཐོད་ཕྲེང་རྩལ༔༙ སྐུ་ལ་འོད་ཕུང་གཟི་བརྗིད་འབར༔༙ རྒྱལ་བ་རྒྱ་མཚོའི་ཚོགས་ཀྱིས་བསྐོར༔༙ མཁའ་འགྲོ་ཆོས་སྐྱོང་སྤྲིན་ལྟར་གཏིབས༔༙ ཆོས་སྐྱོང་དམ་ཅན་གློག་ལྟར་འཁྱུག༔༙ ཁྱེད་ཀྱི་རྗེས་སུ་བདག་སྒྲུབ་ཀྱིས༔༙ བྱིན་གྱིས་བརླབ་ཕྱིར་གཤེགས་སུ་གསོལ༔༙ ཧཱུྃ༔༙ དབུ་ལ་ཐོར་ཚུགས་རྒྱན་གྱིས་སྤྲས༔༙ དར་གྱི་ཅོད་པན་པུ་རུ་རུ༔༙ སྐུ་ལ་འོད་ཕུང་ལྷབས་སེ་ལྷབ༔༙ ཕྱག་གདུབ་ཞབས་གདུབ་སི་ལི་ལི༔༙ རོལ་མོ་མང་པོ་དི་རི་རི༔༙ དཔའ་བོས་བྲོ་བརྡུང་ཁྲབས་སེ་ཁྲབ༔༙ དཔའ་མོས་གླུ་ལེན་ཀྱུ་རུ་རུ༔༙ མཁའ་འགྲོས་གར་བྱེད་ཤིགས་སེ་ཤིག༔༙ ཧཱུྃ་གི་སྣང་གླུ་དི་རི་རི༔༙ ཕཊ་ཀྱི་བརྡ་སྐད་སངས་སེ་སང༔༙ བྱིན་རླབས་སྤྲིན་ཕུང་ཐིབས་སེ་ཐིབ༔༙ དངོས་གྲུབ་ཆར་འབབ་སི་ལི་ལི༔༙ འཆི་མེད་ན་བུན་ཐུ་ལུ་ལུ༔༙ ཉམས་དང་ཤེས་པ་བུན་ནེ་བུན༔༙ སྐུ་གསུང་ཐུགས་ཀྱི་བྱིན་ཆེན་ཕོབ༔༙ ལུས་ངག་ཡིད་གསུམ་སྨིན་གྲོལ་ནས༔༙ གུ་རུ་ཆེན་པོས་བྱིན་གྱིས་རློབས༔༙ ཧཱུྃ༔༙ གསོལ་བ་འདེབས་སོ་ཨོ་རྒྱན་རིན་པོ་ཆེ༔༙ བྱིན་གྱིས་རློབས་ཤིག་གུ་རུ་ཐུགས་རྗེ་ཅན༔༙ བདག་སོགས་འགྲོ་ལ་དབང་སྐུར་བྱིན་གྱིས་རློབས༔༙ བགེགས་རིགས་བདུད་དང་འབྱུང་པོའི་བར་ཆད་ཟློག༔༙ མཆོག་དང་ཐུན་མོང་དངོས་གྲུབ་བསྩལ་དུ་གསོལ༔༙ ཨོཾ་ཨཱཿཧཱུྃ་བཛྲ་གུ་རུ་པདྨ་ཐོད་ཕྲེང་རྩལ་བཛྲ་ས་མ་ཡ་ཛཿསིདྡྷི་ཕ་ལ་ཧཱུྃ༔༙ ཨརྒྷཾ་འབུལ་བ་ནི༔༙ ཧཱུྃ༔༙ སྐྱེ་མེད་རྣམ་དག་ཆོས་དབྱིངས་དཀྱིལ་འཁོར་དུ༔༙ ཨོ་རྒྱན་རིག་འཛིན་ཐོད་ཕྲེང་ལྷ་ཚོགས་ལ༔༙ འགྲོ་ཀུན་ཉོན་མོངས་བག་ཆགས་བསལ་བའི་ཕྱིར༔༙ ཨརྒྷཾ་ཁྲུས་ཆབ་འབུལ་གྱིས་བཞེས་པར་མཛོད༔༙ མ་ཧཱ་གུ་རུ་ཨརྒྷཾ་པྲ་ཝ་སད་ཀ་ར་ཧཱུྃ༔༙ གདན་འབུལ་བ་ནི༔༙ ཧཱུྃ༔༙ ཆོས་འབྱུང་རང་བཞིན་གསལ་བའི་དཀྱིལ་འཁོར་དུ༔༙ གེ་སར་པད་སྡོང་འདབ་སྟོང་མདངས་ལྡན་དབུས༔༙ ཉི་ཟླ་འོད་འབར་འབོལ་བརྩེགས་རོ་གདན་དབུས༔༙ རིགས་འདུས་ཨོ་རྒྱན་ཆེན་པོ་བཞུགས་སུ་གསོལ༔༙ མ་ཧཱ་གུ་རུ་ས་མ་ཡ་ཏིཥྛ་ལྷན༔༙ དེ་ནས་ཕྱག་འབུལ་བ་ནི༔༙ ཧཱུྃ༔༙ གསལ་སྟོང་གྲགས་སྟོང་རིག་སྟོང་མཁྱེན་གསུམ་ལྡན༔༙ སྐུ་གསུང་ཐུགས་ཡོན་ཕྲིན་ལས་ལྷུན་གྱིས་གྲུབ༔༙ གུ་རུ་ཟིལ་གནོན་རྩལ་ལ་ཕྱག་འཚལ་ལོ༔༙ གུ་རུ་མ་ཧཱ་ཀྵ་ནི་ན་མོ་ཧཱུྃ༔༙ དེ་ནས་མཆོད་ཚོགས་འབུལ་བ་ནི༔༙ ཧཱུྃ༔༙ རིགས་འདུས་ཨོ་རྒྱན་གུ་རུའི་ལྷ་ཚོགས་ལ༔༙ དངོས་འབྱོར་ཡིད་སྤྲུལ་ཕྱི་ནང་གསང་མཆོད་འབུལ༔༙ མཆོད་སྤྲིན་རྒྱ་མཚོ་ནམ་མཁའི་མཐའ་ཀླས་ཀུན༔༙ རང་གི་ཐུགས་ནས་མེ་ཏོག་དཀར་མོ་དང༔༙ བདུག་སྤོས་སེར་མོ་མར་མེ་དམར་མོ་དང༔༙ དྲི་ཆབ་སྔོན་མོ་ཞལ་ཟས་མཐིང་ག་སོགས༔༙ སིལ་སྙན་ལྗང་མོར་སྤྲུལ་ནས་མཆོད་པར་འབུལ༔༙ གཟུགས་སྒྲ་དྲི་རོ་རེག་བྱ་ཆོས་ལ་སོགས༔༙ རིགས་འདུས་ཨོ་རྒྱན་ཆེན་པོའི་ཚོགས་ལ་འབུལ༔༙ འགྲོ་ཀུན་ཚོགས་རྫོགས་བརྩེར་དགོངས་བཞེས་སུ་གསོལ༔༙ ཧཱུྃ༔༙ རང་གི་ཐུགས་ནས་རྡོ་རྗེ་ལྷ་མོའི་ཚོགས༔༙ གདུགས་དང་རྒྱལ་མཚན་བ་དན་ལྡ་ལྡི་དང༔༙ ཕྱེ་མ་ཕུར་མ་སྨན་དང་རིན་ཆེན་རིགས༔༙ དར་ཟབ་འབྲུ་བཅུད་རྒྱལ་སྲིད་བཀྲ་ཤིས་རྫས༔༙ ལྷ་མིའི་འདོད་ཡོན་སྣ་ཚོགས་འཆར་བས་མཆོད༔༙ ཧཱུྃ༔༙ མཚན་ལྡན་རྡོ་རྗེ་བྷནྡྷའི་སྣོད་མཆོག་ཏུ༔༙ གདོད་ནས་རྣམ་དག་རྩ་བ་བརྒྱད་ལ་སྦྱར༔༙ ལོ་འདབ་སྟོང་གི་བཅུད་མཆོག་ཨ་མྲྀ་ཏ༔༙ དུག་ལྔ་སེལ་བྱེད་སྨན་གྱི་མཆོད་པ་འབུལ༔༙ ཧཱུྃ༔༙ མཚན་ལྡན་པདྨ་བྷནྡྷ་འཁོར་ཡུག་ཏུ༔༙ ཆོས་ཉིད་དབྱིངས་ལས་བྱུང་བའི་རང་བྱུང་རྫས༔༙ དེ་ཉིད་མ་བཅོས་ཡུམ་གྱི་བྷ་གར་འཁྱིལ༔༙ ཆགས་མེད་བདེ་ཆེན་རཀྟའི་མཆོད་པ་འབུལ༔༙ ཧཱུྃ༔༙ ཐབས་ཤེས་དབྱེར་མེད་ཐོད་ཞལ་འཁོར་ཡུག་ཏུ༔༙ ཤ་མཆོག་ལྔ་དང་འབྲུ་སྨན་ལྔ་སྦྱར་བའི༔༙ བཅུད་ལྡན་ཡེ་ཤེས་ལྔ་ལྡན་གཏོར་མ་འདི༔༙ རིགས་འདུས་མ་ཧཱ་གུ་རུའི་ཚོགས་ལ་འབུལ༔༙ ཧཱུྃ༔༙ སྦྱོར་བ་ཐབས་ཤེས་ཡབ་ཡུམ་གཉིས་སུ་མེད༔༙ སྒྲོལ་བ་གཉིས་འཛིན་རེ་དོགས་དུག་ལྔ་དག༔༙ དགྱེས་པའི་གར་དང་བདེ་སྟོང་ཟག་མེད་གླུ༔༙ སྣ་ཚོགས་ཐེག་པ་ཆེན་པོའི་ཉམས་ཀྱིས་མཆོད༔༙ མ་ཧཱ་གུ་རུ་སརྦ་པཱུ་ཙ་ཧོ༔༙ དེ་ནས་བསྟོད་པ་ནི༔༙ ཧཱུྃ༔༙ དམིགས་མེད་མཁའ་ལྟར་ཁྱབ་པའི་ངོ་བོ་ལ༔༙ ཡོན་ཏན་གཏེར་འབྱུང་ནོར་བུ་རིན་ཆེན་མཛོད༔༙ འགྲོ་བའི་དོན་བརྩོན་སྟོང་ཉིད་བདེ་ཆེན་རྒྱལ༔༙ དམིགས་པ་མེད་ཅིང་དམིགས་པའི་ཚུལ་གྱིས་བསྟོད༔༙ ཧཱུྃ༔༙ ཆོས་ཀྱི་དབྱིངས་ལས་མ་གཡོས་སྐུ་གསུང་ཐུགས༔༙ དོན་དམ་སྤྲོས་བྲལ་མཉམ་པའི་ངང་ཚུལ་ཅན༔༙ གཟུགས་སྐུ་མ་ངེས་ཤེལ་གྱི་མེ་ལོང་བཞིན༔༙ འགྲོ་བས་སོ་སོར་རྟོག་ཀྱང་དངོས་གྲུབ་ཅི་བཞིན་པ༔༙ རང་གི་ལྷག་པའི་བསམ་པས་བྱ་བ་ཐམས་ཅད་འགྲུབ༔༙ དེ་ཡི་ངོ་བོས་འགྲོ་དོན་དེ་འགྲུབ་འགྱུར༔༙ སྐུ་གསུང་ཐུགས་ཀྱི་ཐུགས་རྗེ་མཐར་ཐུག་མེད༔༙ མི་གནས་སྤྲུལ་པས་དབྱིངས་སུ་སྒྲོལ་བ་ལ༔༙ རང་གི་དམ་ཚིག་ཉིད་ལས་འདའ་དཀའ་བའི༔༙ དཔལ་ཆེན་ཁྲག་འཐུང་ཁྱོད་ལ་ཕྱག་འཚལ་བསྟོད༔༙ ཧཱུྃ༔༙ དུག་ལྔ་དབང་སྡུད་མ་ཧཱ་གུ་རུ་རྡོ་རྗེའི་སྐུ༔༙ མཉམ་པར་དོན་སྟོན་དཔའ་བོ་ཆེན་པོ་དབང་ཆེན་ལོངས་སྤྱོད་རྫོགས༔༙ སྲིད་གསུམ་སྒྲོལ་མཛད་ཐུགས་རྗེ་ཆེན་པོ་སྤྲུལ་པའི་སྐུ༔༙ དབྱེར་མེད་སྙོམས་མཛད་རོ་གཅིག་བདེ་བ་ཆེན་པོའི་སྐུ་ལ་ཕྱག་འཚལ་བསྟོད༔༙ ཧཱུྃ༔༙ བཅོམ་ལྡན་དཔལ་ལྡན་པདྨའི་དངོས༔༙ གསུང་གི་རྡོ་རྗེའི་རང་བཞིན་ལ༔༙ རྟ་མཆོག་དབང་གི་སྐུ་ལ་བསྟོད༔༙ ཧཱུྃ༔༙ འཁོར་ལོའི་དེད་དཔོན་བཅོམ་ལྡན་འདས༔༙ སྐུ་ཡི་རྡོ་རྗེའི་རང་བཞིན་ལ༔༙ འཇམ་དཔལ་དབྱངས་ལ་ཕྱག་འཚལ་བསྟོད༔༙ ཧཱུྃ༔༙ སྟོང་པའི་ངང་ཚུལ་བཅོམ་ལྡན་འདས༔༙ ཐུགས་ཀྱི་རྡོ་རྗེའི་རང་བཞིན་ལ༔༙ ཀུན་བཟང་ཡབ་ཡུམ་ཕྱག་འཚལ་བསྟོད༔༙ ཧཱུྃ༔༙ སྣ་ཚོགས་ཆ་བྱད་བཅོམ་ལྡན་འདས༔༙ ཡོན་ཏན་རྡོ་རྗེའི་རང་བཞིན་ལ༔༙ དཔལ་ལྡན་མགོན་པོའི་ཚོགས་ལ་བསྟོད༔༙ ཧཱུྃ༔༙ ཁྱབ་བརྡལ་བླང་དོར་མེད་པའི་བཅོམ་ལྡན་འདས༔༙ ཕྲིན་ལས་རྡོ་རྗེའི་རང་བཞིན་ལ༔༙ གཟའ་བདུད་ཆེན་པོར་ཕྱག་འཚལ་བསྟོད༔༙ ཧཱུྃ༔༙ གནས་བརྒྱད་ཚོགས་དག་མ་མོའི་ཚོགས༔༙ ཞིང་བཅུ་སྒྲོལ་བྱེད་དེད་དཔོན་ཚོགས༔༙ ཕྲ་མེན་སྒོ་མ་ལ་སོགས་པའི༔༙ ཟིལ་གནོན་བླ་མ་དྲེགས་པའི་ཚོགས༔༙ སྒོ་གསུམ་གུས་པས་ཕྱག་འཚལ་བསྟོད༔༙ རྒྱས་པར་བསྟོད་བསྐུལ་ལྟར་དུ་བྱ༔༙ དེ་ནས་ཛཔ྄་བཟླས་ཛཔ྄་བསྟོད་རིམ་པ་ནི༔༙ ཧཱུྃ༔༙ དཀྱིལ་འཁོར་ཡང་གསང་ལྷ་ཡི་ཚོགས༔༙ རིགས་འདུས་བླ་མའི་ལྷ་ཚོགས་ལ༔༙ བསྐྱེད་རིམ་ཏིང་འཛིན་མཆོད་པ་འདི༔༙ རྒྱལ་བ་རྒྱ་མཚོའི་སྐུ་ལ་འབུལ༔༙ སྐུ་ཡི་བྱིན་རླབས་ལུས་ལ་སྩོལ༔༙ སྙིང་པོ་འཛབ་ཀྱི་མཆོད་པ་འདི༔༙ རྒྱལ་བ་རྒྱ་མཚོའི་གསུང་ལ་འབུལ༔༙ གསུང་གི་བྱིན་རླབས་ངག་ལ་སྩོལ༔༙ བདེ་སྟོང་ཡེ་ཤེས་མཆོད་པ་འདི༔༙ རྒྱལ་བ་རྒྱ་མཚོའི་ཐུགས་ལ་འབུལ༔༙ ཐུགས་ཀྱི་བྱིན་རླབས་སེམས་ལ་སྩོལ༔༙ བདག་ཉིད་ལྷ་ལ་ལྷ་ཉིད་བདག༔༙ བདག་དང་ལྷ་གཉིས་དབྱེར་མེད་པ༔༙ སྣང་སྲིད་དག་པ་རབ་འབྱམས་པས༔༙ གུ་རུ་རྡོ་རྗེའི་དངོས་གྲུབ་སྩོལ༔༙ ཛཔ྄་ནི༔༙ ཧཱུྃ་ཨ་ཀ་ཡ༔༙ ཧ་ཨ་མ་ར༔༙ ཨ་ཡ་མ་དུ་རུ་ཙ་ཤ་ན༔༙ ཏྲིག་ནན༔༙ སྦུར་ཐུམ་ཛ་ཛ༔༙ དྷ་ལོ་ཤ༔༙ བུ་ཝ་མ༔༙ ཨ་ནྲྀ་ཏྲི༔༙ སིད་དྷི་ཕ་ལ་ཛ་ཛ༔༙ ཚེག་བར་སོ་བདུན་ཡིག་འབྲུ་བཞི་བཅུ་ཐམ༔༙ འཁོར་འདས་ཡེ་ཤེས་ཀུན་གྱི་སྤྱི་སྲོག་ཡིན༔༙ འབྲུ་འབུམ་སོང་ན་སྣང་སྲིད་གཡོ་ཞིང་འགུལ༔༙ ཚེ་གཅིག་རིག་འཛིན་བླ་མའི་གོ་འཕང་འགྲུབ༔༙ བྱེ་བ་བཟླས་ན་སྡེ་བརྒྱད་དྲེགས་པ་ཀུན༔༙ བསམ་པ་ཙམ་གྱིས་བྲན་དུ་ངེས་པར་ཁོལ༔༙ འབུམ་ཕྲག་བདུན་གྱིས་ལས་བཞི་ཐོགས་པ་མེད༔༙ འབུམ་ཕྲག་གསུམ་གྱིས་ཕྱི་ནང་བར་ཆད་སེལ༔༙ སྙིགས་དུས་འགོང་པོ་ཀུན་གྱི་ཐོ་བ་ཡིན༔༙ སྦས་ཡུལ་འགྲིམ་པ་ཀུན་གྱི་ལམ་ཡིག་ཡིན༔༙ མནན་གཏད་བྱེད་དང་གཏེར་འདོན་བྱེད་ཀུན་གྱི༔༙ སྣང་སྲིད་བཀའ་ལ་ཉན་པའི་བཀའ་ཐམ་ཡིན༔༙ འདི་ལས་ཟབ་པ་གཞན་དུ་སྦས་རེ་ཀན༔༙ ྈ དངོས་གཞིའི་ལེའུ་བཅུ་གཉིས་པ་རྫོགས་སོ༔༙ ཐ་འབྲ༔༙ དམ་རྒྱ༔༙ དེ་ནས་ཚོགས་ཀྱི་རིམ་པ་ནི༔༙ ཚོགས་བཤམ་སྦྱང་ཞིང་བྱིན་གྱིས་བརླབ༔༙ ཚོགས་ཞིང་སྤྱན་འདྲེན་ཚོགས་ཕུད་འབུལ༔༙ བར་པ་བཤགས་ཤིང་ཐ་མ་བསྟབ༔༙ སློབ་དཔོན་དྲངས་དང་ལྷག་མ་བསྔོ༔༙ བསྐུལ་དང་ཆད་བརྟན་རྟ་བྲོ་བརྡུང༔༙ དངོས་གྲུབ་བླང་དང་བཤགས་པ་བྱ༔༙ བཀྲ་ཤིས་བསྔོ་སྨོན་དཀྱིལ་འཁོར་བསྡུ༔༙ རྒྱུན་ཁྱེར་བརྟུལ་ཞུགས་བསྟན་པའོ༔༙ ཚོགས་བཤམ་གཞི་གདན་གང་རུང་ལ༔༙ གལ་དང་ཆང་དང་ཤ་དང་ཤིང་ཐོག་རིགས༔༙ ཐག་ཐུག་སྤོད་དང་འབྱོར་ཚོགས་ལེགས་པར་བཤམ༔༙ གཉིས་པ་སྦྱང་ཞིང་བྱིན་གྱིས་བརླབ་པ་ནི༔༙ རཾ་ཡཾ་ཁཾ༔༙ ཨོཾ་ཨཱཿཧཱུྃ༔༙ ལན་གསུམ། ཨོཾ༔༙ པདྨ་བྷནྡྷ་རྡོ་རྗེའི་སྣོད་ནང་དུ༔༙ ཤ་ལྔ་བདུད་རྩི་ལྔ་ལས་སྦྱར་བའི་བཅུད༔༙ ཆོས་དབྱིངས་ནམ་མཁའ་མཉམ་པར་ཟད་མེད་སྤེལ༔༙ རྡོ་རྗེ་མེ་རླུང་ཐོད་པར་སྦྱོར་བ་ཡི༔༙ ཚོགས་ཀྱི་ཞལ་ཟས་བདུད་རྩིར་བྱིན་གྱིས་བརླབས༔༙ ཟག་མེད་ཡེ་ཤེས་བདུད་རྩིའི་རྒྱ་མཚོ་ལས༔༙ སྐུ་ལྔ་ཡེ་ཤེས་ལྔ་ཡི་སྤྲིན་ཕུང་གཏིབ༔༙ འདོད་པའི་ཡོན་ཏན་རྣམ་པ་ལྔ་རུ་འཕྲོས༔༙ ལོངས་སྤྱོད་སྣ་ཚོགས་མཆོད་པའི་སྤྲིན་དུ་གྱུར༔༙ ཨོཾ་ཨཱཿཧཱུྃ་ཧ་ཧོཿཧྲཱིཿསྭཱ་ཧཱ༔༙ གསུམ་པ་སྤྱན་འདྲེན་པ་ནི༔༙ ཧཱུྃ༔༙ འོག་མིན་ཆོས་དབྱིངས་དག་པའི་ཕོ་བྲང་ནས༔༙ དུས་གསུམ་རྒྱལ་བ་ཐམས་ཅད་འདུས་པའི་སྐུ༔༙ ཨོ་རྒྱན་ཆེན་པོ་པདྨ་ཐོད་ཕྲེང་རྩལ༔༙ རིག་འཛིན་གྲུབ་ཐོབ་བརྒྱུད་པའི་ཚོགས་དང་བཅས༔༙ ཧཱུྃ༔༙ ཟླ་གམ་དབང་ཆེན་རོལ་པའི་ཕོ་བྲང་ནས༔༙ ཕ་རྒྱུད་གཡོ་བ་རླུང་གི་ཧེ་རུ་ཀ༔༙ དབང་ཆེན་རྟ་མཆོག་ཡི་དམ་ལྷ་ཡི་ཚོགས༔༙ ཧཱུྃ༔༙ གསང་ཆེན་རོལ་པ་ཆོས་འབྱུང་དཀྱིལ་འཁོར་ནས༔༙ མ་རྒྱུད་བདེ་བ་ཉམས་ཀྱི་རྣལ་འབྱོར་མ༔༙ རྡོ་རྗེ་ཕག་མོ་མ་མོ་མཁའ་འགྲོའི་ཚོགས༔༙ ཧཱུྃ༔༙ ཐར་པའི་གྲོང་མཆོག་ཉི་ཤུ་རྩ་བཞི་ནས༔༙ བླ་མེད་བདེ་སྟོང་ཕྲིན་ལས་བཞི་ཡི་བདག༔༙ ཡེ་ཤེས་ལས་གྲུབ་ཆོས་སྐྱོང་དམ་ཅན་ཚོགས༔༙ ཧཱུྃ༔༙ རྩ་གསུམ་དམ་ཅན་ཨོ་རྒྱན་ལྷ་ཡི་ཚོགས༔༙ ཡེ་ཤེས་ཚོགས་ལ་སྤྱན་འདྲེན་འདིར་བྱོན་ཅིག༔༙ རྣམ་སྤྲུལ་མཁའ་ལ་སྤྲིན་ལྟར་གཏིབས་ནས་ཀྱང༔༙ ཨཱ་རཱལླི་དང་ཧཱུྃ་གི་སྒྲ་སྒྲོག་ཅིང༔༙ རོལ་མོ་སིལ་སྙན་མང་པོ་སི་ལི་ལི༔༙ རིན་ཆེན་རུས་པའི་རྒྱན་ཆ་ཁྲ་ལ་ལ༔༙ སྣ་ཚོགས་གླུ་ལེན་གར་བྱེད་ཁྱུགས་སེ་ཁྱུག༔༙ འདིར་གཤེགས་ཞལ་ཟས་ཚོགས་ཀྱི་མཆོད་པ་བཞེས༔༙ ཨ་ལ་ལ་སྟེ་དགྱེས་པར་བཞེས་ནས་ཀྱང༔༙ སྨིན་གྲོལ་མཆོག་གི་དངོས་གྲུབ་བསྩལ་དུ་གསོལ༔༙ དེ་ནས་ཚོགས་ཕུད་འབུལ་ལ༔༙ ཧཱུྃ༔༙ བླ་མ་ཡི་དམ་མཁའ་འགྲོའི་དཀྱིལ་འཁོར་ལ༔༙ གཟུགས་ཀྱི་རྡོ་རྗེ་མས་ཀྱང་མཆོད་པའི་ཕྱིར༔༙ གཟུགས་མཛེས་མེ་ཏོག་སྤྱན་གྱི་མཆོད་པ་རྣམས༔༙ རྡོ་རྗེ་གཟུགས་ཀྱི་ལྷ་མོས་ཐོགས་ནས་ཀྱང༔༙ ཕྱོགས་བཅུའི་ནམ་མཁའ་ཁྱབ་པར་མངོན་སྤྲུལ་ནས༔༙ རྡོ་རྗེའི་བར་དུ་གསང་བའི་གླུ་བླངས་ཤིང༔༙ རྡོ་རྗེའི་བར་དུ་གསང་བའི་གར་བསྒྱུར་ནས༔༙ རྣལ་འབྱོར་ཚོགས་མཆོད་འདི་འབུལ་བཞེས་སུ་གསོལ༔༙ ཧཱུྃ༔༙ བླ་མ་ཡི་དམ་མཁའ་འགྲོའི་དཀྱིལ་འཁོར་ལ༔༙ སྒྲ་ཡི་རྡོ་རྗེ་མས་ཀྱང་མཆོད་པའི་ཕྱིར༔༙ རོལ་མོ་སིལ་སྙན་སྙན་གྱི་མཆོད་པ་རྣམས༔༙ རྡོ་རྗེ་སྒྲ་ཡི་ལྷ་མོས་ཐོགས་ནས་ཀྱང༔༙ ཕྱོགས་བཅུའི་ནམ་མཁའ་ཁྱབ་པར་མངོན་སྤྲུལ་ནས༔༙ རྡོ་རྗེའི་བར་དུ་གསང་བའི་གླུ་བླངས་ཤིང༔༙ རྡོ་རྗེའི་བར་དུ་གསང་བའི་གར་བསྒྱུར་ནས༔༙ རྣལ་འབྱོར་ཚོགས་མཆོད་འདི་འབུལ་བཞེས་སུ་གསོལ༔༙ ཧཱུྃ༔༙ བླ་མ་ཡི་དམ་མཁའ་འགྲོའི་དཀྱིལ་འཁོར་ལ༔༙ དྲི་ཡི་རྡོ་རྗེ་མས་ཀྱང་མཆོད་པའི་ཕྱིར༔༙ དྲི་མཆོག་བདུག་སྤོས་ཤངས་ཀྱི་མཆོད་པ་རྣམས༔༙ རྡོ་རྗེ་དྲི་ཡི་ལྷ་མོས་ཐོགས་ནས་ཀྱང༔༙ ཕྱོགས་བཅུའི་ནམ་མཁའ་ཁྱབ་པར་མངོན་སྤྲུལ་ནས༔༙ རྡོ་རྗེའི་བར་དུ་གསང་བའི་གླུ་བླངས་ཤིང༔༙ རྡོ་རྗེའི་བར་དུ་གསང་བའི་གར་བསྒྱུར་ནས༔༙ རྣལ་འབྱོར་ཚོགས་མཆོད་འདི་འབུལ་བཞེས་སུ་གསོལ༔༙ ཧཱུྃ༔༙ བླ་མ་ཡི་དམ་མཁའ་འགྲོའི་དཀྱིལ་འཁོར་ལ༔༙ རོ་ཡི་རྡོ་རྗེ་མས་ཀྱང་མཆོད་པའི་ཕྱིར༔༙ རོ་མཆོག་ཞལ་ཟས་ལྗགས་ཀྱི་མཆོད་པ་རྣམས༔༙ རྡོ་རྗེ་རོ་ཡི་ལྷ་མོས་ཐོགས་ནས་ཀྱང༔༙ ཕྱོགས་བཅུའི་ནམ་མཁའ་ཁྱབ་པར་མངོན་སྤྲུལ་ནས༔༙ རྡོ་རྗེའི་བར་དུ་གསང་བའི་གླུ་བླངས་ཤིང༔༙ རྡོ་རྗེའི་བར་དུ་གསང་བའི་གར་བསྒྱུར་ནས༔༙ རྣལ་འབྱོར་ཚོགས་མཆོད་འདི་འབུལ་བཞེས་སུ་གསོལ༔༙ ཧཱུྃ༔༙ བླ་མ་ཡི་དམ་མཁའ་འགྲོའི་དཀྱིལ་འཁོར་ལ༔༙ རེག་བྱ་རྡོ་རྗེ་མས་ཀྱང་མཆོད་པའི་ཕྱིར༔༙ རེག་བྱ་བདེ་མཛེས་སྐུ་ཡི་མཆོད་པ་རྣམས༔༙ རྡོ་རྗེ་རེག་བྱའི་ལྷ་མོས་ཐོགས་ནས་ཀྱང༔༙ ཕྱོགས་བཅུའི་ནམ་མཁའ་ཁྱབ་པར་མངོན་སྤྲུལ་ནས༔༙ རྡོ་རྗེའི་བར་དུ་གསང་བའི་གླུ་བླངས་ཤིང༔༙ རྡོ་རྗེའི་བར་དུ་གསང་བའི་གར་བསྒྱུར་ནས༔༙ རྣལ་འབྱོར་ཚོགས་མཆོད་འདི་འབུལ་བཞེས་སུ་གསོལ༔༙ ཧཱུྃ༔༙ བླ་མ་ཡི་དམ་མཁའ་འགྲོའི་དཀྱིལ་འཁོར་ལ༔༙ ཆོས་ཀྱི་རྡོ་རྗེ་མས་ཀྱང་མཆོད་པའི་ཕྱིར༔༙ བདེ་སྟོང་གཉིས་མེད་ཐུགས་ཀྱི་མཆོད་པ་རྣམས༔༙ རྡོ་རྗེ་ཆོས་ཀྱི་ལྷ་མོས་ཐོགས་ནས་ཀྱང༔༙ ཕྱོགས་བཅུའི་ནམ་མཁའ་ཁྱབ་པར་མངོན་སྤྲུལ་ནས༔༙ རྡོ་རྗེའི་བར་དུ་གསང་བའི་གླུ་བླངས་ཤིང༔༙ རྡོ་རྗེའི་བར་དུ་གསང་བའི་གར་བསྒྱུར་ནས༔༙ རྣལ་འབྱོར་ཚོགས་མཆོད་འདི་འབུལ་བཞེས་སུ་གསོལ༔༙ གུ་རུ་དྷེ་བ་ཌཱ་ཀི་ནཱི་ག་ཎ་ཙཀྲ་པཱུ་ཙ་ལ་ཁ་རཾ་ཁཱ་ཧི༔༙ དེ་ནས་བར་པ་བཤགས་པ་ནི༔༙ ཧོ༔༙ བླ་མ་ཡི་དམ་མཁའ་འགྲོའི་དཀྱིལ་འཁོར་ལྷ༔༙ སྐུ་གསུང་ཐུགས་དང་ཡོན་ཏན་ཕྲིན་ལས་བཞི༔༙ རྩ་བ་ཡན་ལག་དམ་ཚིག་ཉམས་པ་རྣམས༔༙ ཀློང་ཡངས་ཆེན་པོའི་ངང་དུ་བཟོད་པར་གསོལ༔༙ དེ་ནས་ཐ་མ་བསྒྲལ་བ་ནི༔༙ ཨེ་ཡཾ་ཛ༔༙ ཞེས་གྲུ་གསུམ་བཙོན་མུན༔༙ ཏྲི་ཡཾ་ཛ༔༙ ཞེས་པས་བགེགས༔༙ ནྲྀ་ཡཾ་ཛ༔༙ ཞེས་པས་དགྲ་བསྐྱེད༔༙ ཧཱུྃ༔༙ རང་ཉིད་རྡོ་རྗེ་ཐོད་ཕྲེང་རྩལ༔༙ སྐུ་ལས་ལྷ་མོ་བཞི་སྤྲོས་ཏེ༔༙ ལྕགས་ཀྱུ་དཀར་མོས་ནམ་མཁའ་གང༔༙ ཞགས་པ་སེར་མོས་བར་སྣང་གང༔༙ ལྕགས་སྒྲོག་དམར་མོས་ས་གཞི་གང༔༙ དྲིལ་བུ་ལྗང་མོས་ས་འོག་གང༔༙ ཐམས་ཅད་གར་ཉམས་གློག་ལྟར་འཁྱུག༔༙ དམ་ཉམས་དགྲ་བགེགས་གར་འདུག་ཀྱང༔༙ ལྕགས་ཀྱུས་ཟུངས་ལ་ཞགས་པས་ཆིངས༔༙ ལྕགས་སྒྲོག་སྡོམས་ལ་དྲིལ་བུས་མྱོས༔༙ རང་དབང་མེད་པར་འདིར་ཁུག་ཅིག༔༙ ཨོཾ་བཛྲ་ཨཾ་ཀུ་ཤ་ཛ༔༙ བཛྲ་པཱ་ཤ་ཧཱུྃ༔༙ བཛྲ་སྥོ་ཊ་བཾ༔༙ བཛྲ་གཎྜེ་ཧོ༔༙ ཧོ༔༙ གཟུགས་ལ་ཕོབ་ཅིག༔༙ རྣམ་པར་ཆིངས་ཤིག༔༙ བྱད་དུ་ཆུགས་ཤིག༔༙ གཉིས་མེད་དུ་སྲེས་ཤིག༔༙ མགོན་སྐྱབས་བྱེད་པའི་ལྷ་ཐམས་ཅད་དང་ཕྲོལ་ཅིག༔༙ ཛཿཧཱུྃ་བཾ་ཧོ༔༙ པྲ་བེ་ཤ་ཡ་ཕཊ༔༙ དེ་ནས་བསྒྲལ་བ་ནི༔༙ ཧཱུྃ༔༙ བདག་ནི་རྡོ་རྗེ་ཐོད་ཕྲེང་རྩལ༔༙ ཞིང་བཅུ་བསྒྲལ་བར་ཐུགས་བསྐྱེད་པས༔༙ སྐུ་ལས་མཚོན་ཆ་སྐར་ལྟར་འཁྲུགས༔༙ གསུང་ལས་དྲག་སྔགས་འབྲུག་ལྟར་སྒྲོག༔༙ ཐུགས་ལས་ནུས་པ་མེ་ལྟར་འབར༔༙ དམ་ཉམས་དགྲ་བགེགས་རྡུལ་དུ་རློག༔༙ ཤ་ཁྲག་རུས་པ་ནང་རོལ་ཕྲོལ༔༙ རྣམ་ཤེས་སྲོག་དང་ཕྱེས་བྱས་ནས༔༙ བདེ་ཆེན་རྒྱལ་བའི་ཞིང་དུ་བཀོད༔༙ ཧཱུྃ་ཕཊ༔༙ དེ་ནས་བསྟབ་པ་ནི༔༙ ཧཱུྃ༔༙ དགྲ་ཡི་ཕུང་པོ་འོད་དུ་ཞུ༔༙ བདུད་རྩི་རོ་རྒྱའི་ཁ་ཟས་གྱུར༔༙ བླ་མ་རིག་འཛིན་ཞལ་དུ་བསྟབ༔༙ བྱིན་རླབས་དབང་བཞི་བདག་ལ་སྐུར༔༙ ཡི་དམ་ལྷ་ཚོགས་ཞལ་དུ་བསྟབ༔༙ མཆོག་གི་སིདྡྷི་ཕ་ལ་སྩོལ༔༙ མཁའ་འགྲོ་ཆོས་སྐྱོང་ཞལ་དུ་བསྟབ༔༙ ཐུན་མོང་ཕྲིན་ལས་རྣམ་བཞི་སྒྲུབས༔༙ ཨོཾ་ཨཱཿཧཱུྃ༔༙ དམ་ཉམས་རྣམས་ཀྱི་གཏི་མུག་ཤ་ལ་ཁ་རཾ་ཁཱ་ཧི༔༙ ཞེ་སྡང་རུས་ལ་ཁ་རཾྎ འདོད་ཆགས་ཁྲག་ལ་ཁ་རཾྎ དུག་གསུམ་དབྱིངས་སུ་དག་པར་གྱིས༔༙ དེ་ནས་རྡོ་རྗེ་སློབ་དཔོན་ལ་དྲང་བ་ནི༔༙ ཧོ༔༙ རྡོ་རྗེ་སློབ་དཔོན་ཚོགས་ཀྱི་བདག༔༙ བྲམ་ཟེ་ཁྱི་དང་གདོལ་པ་ཕག༔༙ རང་བཞིན་གཅིག་པར་རྣམ་པར་དག༔༙ བདེ་སྟོང་ཆེན་པོར་ད་རོལ་ཅིག༔༙ ལན་འདེབས་པ༔༙ ཧོ༔༙ རིན་ཐང་མེད་ལས་ལེགས་འོང་ཆོས༔༙ གཟུང་དང་འཛིན་པ་ཀུན་བྲལ་བའི༔༙ ཆོས་ཀུན་བདེ་བ་ཆེན་པོའི་ངང༔༙ དེ་བཞིན་ཉིད་དུ་ཨ་ལ་ལ༔༙ དེ་ནས་ལྷག་མ་བསྔོ་བ་ནི༔༙ ཨོཾ་ཨཱཿཧཱུྃ་ཨུཙྪིཥྚ་བ་ལིཾ་ཏ་བྷཀྵ་ཁཱ་ཧི༔༙ ཞེས་བདུན་གྱིས་བསྔོ། ཚིགས་བཅད་ཀྱིས་བཏང་བ་ནི༔༙ ཧཱུྃ༔༙ དང་པོ་ཕུད་ཀྱིས་རྩ་གསུམ་མཆོད༔༙ ལུས་ཅན་ཀུན་གྱི་སྐྱབས་གནས་ཡིན༔༙ བདག་ཅག་སྐྱབས་འོག་ཚུད་པར་མཛོད༔༙ བར་དུ་སྣང་སྲིད་མགྲོན་ལ་འགྱེད༔༙ སྣང་སྲིད་མ་ལུས་དགྱེས་གྱུར་ནས༔༙ བདག་ཅག་བསོད་ནམས་རྫོགས་པར་ཤོག༔༙ ཐ་མ་ལྷག་མ་མི་བཏང་རྒྱུ༔༙ བྱང་ཆུབ་ལམ་ལ་བར་ཆད་དང༔༙ བདག་ཅག་བར་ཆད་རྐྱེན་ངན་ཟློག༔༙ ལྷག་མ་ལན་ཆགས་མི་བསྔོ་རྒྱུ༔༙ རྒྱུ་འབྲས་ཆོས་ལ་བསླུ་བ་མེད༔༙ བདག་ཅག་ལན་ཆགས་བུ་ལོན་སོབ༔༙ ཧཱུྃ༔༙ བླ་མ་ཡི་དམ་མཁའ་འགྲོ་ཡི༔༙ སྲུང་མ་ལྷག་ལ་དགྱེས་པ་རྣམས༔༙ ལྷག་མའི་གཏོར་མ་འདི་བཞེས་ལ༔༙ བསྟན་པ་སྲུངས་ལ་བསྟན་དགྲ་སོད༔༙ ཧཱུྃ༔༙ སྣང་སྲིད་ལྷ་འདྲེ་སྲིད་པའི་ཚོགས༔༙ ཟས་དང་སྐོམ་ལ་དགྱེས་པ་རྣམས༔༙ འདོད་ཡོན་ལོངས་སྤྱོད་འདི་བཞེས་ལ༔༙ ཕྱི་ནང་རྐྱེན་ངན་བར་ཆོད་སོལ༔༙ ཧཱུྃ༔༙ ཕུང་པོ་ལན་ཆགས་ལྷག་ལེན་ཚོགས༔༙ ཤ་ཁྲག་དྲོད་དབུགས་དགྱེས་པ་རྣམས༔༙ དམ་རྫས་ལྷག་མ་འདི་བཞེས་ལ༔༙ ཕུང་ཁམས་སྒྱུ་མའི་འདྲེ་གདོན་ཐུལ༔༙ ཧཱུྃ༔༙ དཀྱིལ་འཁོར་བཀའ་ཡི་སྲུང་མའི་ཚོགས༔༙ དུར་ཁྲོད་མ་མོ་མཁའ་འགྲོ་རྣམས༔༙ མཆོད་ལྷག་ཚོགས་འཁོར་འདི་བཞེས་ལ༔༙ བསྟན་དགྲ་ཐལ་བ་རྡུལ་དུ་རློག༔༙ སརྦ་ཌཱ་ཀི་ནཱི་ས་མ་ཡ་ཨི་དཾ་བ་ལིཾ་ཏ་ཁ་ཁ་ཁཱ་ཧི༔༙ ཞེས་ཕུལ༔༙ དེ་ནས་བསྐུལ་བ་ནི༔༙ ཧཱུྃ༔༙ ཆོས་དབྱིངས་དུར་ཁྲོད་གསང་བ་མཆོག་གི་གནས༔༙ ཆོས་སྐུ་སྐྱེ་བ་མེད་པའི་ངང་ཉིད་ནས༔༙ གཟུགས་སྐུ་རོལ་པ་པདྨ་ཐོད་ཕྲེང་རྩལ༔༙ ཁྱོད་ནི་འཆི་མེད་རྡོ་རྗེའི་སྐུ་བརྙེས་ནས༔༙ མ་འོངས་འགྲོ་བའི་དོན་ཕྱིར་ཐུགས་བསྐྱེད་པའི༔༙ ཐུགས་དམ་དུས་ལ་བབ་པོ་ཕྲིན་ལས་མཛོད༔༙ ཧཱུྃ༔༙ གུ་རུའི་སྐུ་ཡི་དཀྱིལ་འཁོར་ཆེན་པོ་ནས༔༙ སངས་རྒྱས་བྱང་སེམས་འགྲོ་དོན་ཐུགས་བསྐྱེད་པའི༔༙ བླ་མ་རིག་འཛིན་བཀའ་བརྒྱུད་གྲུབ་ཐོབ་བསྐོར༔༙ དཔྲལ་བ་ཆོས་འབྱུང་ཀླད་མཚོའི་དུར་ཁྲོད་ནས༔༙ འཇམ་དཔལ་ཁྲོ་བོ་ནཱ་ག་རཀྴ་ལ༔༙ འཇམ་དཔལ་སྐུ་ཡི་ཁྲོ་བོ་འབུམ་ཕྲག་བསྐོར༔༙ མགྲིན་པ་དབང་ཆེན་གསུང་གི་དུར་ཁྲོད་ནས༔༙ པདྨ་གསུང་མཆོག་དྲེགས་པ་རྟ་མགྲིན་ལ༔༙ པདྨ་གསུང་མཆོག་ཁྲོ་བོ་འབུམ་ཕྲག་བསྐོར༔༙ ཐུགས་ཀ་ཆོས་དབྱིངས་འོག་མིན་ཕོ་བྲང་ནས༔༙ ཐུགས་མཆོག་ཀུན་བཟང་རྡོ་རྗེ་འཛིན་པ་ལ༔༙ སྐུ་གསུམ་ཡེ་ཤེས་དཀྱིལ་འཁོར་འབུམ་ཕྲག་བསྐོར༔༙ ལྟེ་བ་དུར་ཁྲོད་རྩུབ་འགྱུར་ཚལ་ཆེན་ནས༔༙ དཔལ་ལྡན་ཡེ་ཤེས་གསུང་གི་མགོན་པོ་ལ༔༙ ཆོས་སྐྱོང་ཕོ་རྒྱུད་མོ་རྒྱུད་འབུམ་ཕྲག་བསྐོར༔༙ གསང་གནས་རྩུབ་འགྱུར་ཚལ་གྱི་དུར་ཁྲོད་ནས༔༙ འཇིགས་བྱེད་ཆེ་མཆོག་མགོན་པོ་རཱ་ཧུ་ལ༔༙ སྣང་སྲིད་ལྷ་སྲིན་སྡེ་བརྒྱད་འབུམ་ཕྲག་བསྐོར༔༙ དམ་རྫས་བདུད་རྩིའི་གཏོར་མ་འདི་བཞེས་ལ༔༙ ཐུགས་དམ་བསྐུལ་ལོ་ཐུགས་བསྐྱེད་དུས་ལ་བབ༔༙ སྐུ་མཆོག་འཇམ་དཔལ་ལུས་ཀྱི་བར་ཆད་ཟློག༔༙ པདྨ་དབང་ཆེན་དབང་གི་དངོས་གྲུབ་སྩོལ༔༙ ཀུན་བཟང་རྡོར་འཛིན་སེམས་ལ་ཏིང་འཛིན་སྐྱེད༔༙ དཔལ་ལྡན་མགོན་པོས་བསྟན་པའི་ཆག་སྒོ་ཟློག༔༙ གཟའ་བདུད་ཆེན་པོས་དགྲ་བགེགས་རྡུལ་དུ་རློག༔༙ ཡིད་ལ་བསམ་པའི་དོན་འདི་ཁྱོད་ཀྱིས་སྒྲུབས༔༙ ཧཱུྃ༔༙ ཀོའུ་རཱི་མ་མོ་བརྒྱད་ཀྱི་ཐུགས་དམ་བསྐུལ༔༙ ཚོགས་བརྒྱད་གནས་བརྒྱད་བར་ཆད་མ་ལུས་ཟློག༔༙ ཕྱོགས་སྐྱོང་ལྷ་དང་གཤིན་རྗེ་ཀླུ་གནོད་སྦྱིན༔༙ མེ་ལྷ་སྲིན་པོ་རླུང་དང་འབྱུང་པོ་ཆེ༔༙ ས་བདག་ཉི་ཟླ་དྲེགས་པ་བཅུ་ཡི་ཚོགས༔༙ ཐུགས་དམ་བསྐུལ་ལོ་བསྟན་པ་གཉན་པོ་སྲུངས༔༙ ཕྱི་ནང་བར་ཆད་དགྲ་གདོན་བྱད་མ་ཟློག༔༙ མ་ཧཱ་གུ་རུ་འགྲོ་བའི་གཉེན་གཅིག་པུ༔༙ ཐུགས་རྗེའི་ཐུགས་དམ་བྱིན་རླབས་དུས་འདིར་དགོངས༔༙ དངོས་གྲུབ་མ་ཆུང་ནུས་མཐུ་དགྲ་ལ་ཕོབ༔༙ བསམ་པ་སྒྲུབས་ལ་རེ་བའི་བློ་འདི་སྒྲུབས༔༙ རྣལ་འབྱོར་བཅོལ་པའི་ཕྲིན་ལས་བསྒྲུབ་ཏུ་གསོལ༔༙ ཅེས་འབུལ༔༙ ཆད་མདོ་ནི༔༙ ཧཱུྃ༔༙ སྔོན་ཚེ་འདས་དུས་བསྐལ་པའི་ཐོག་མ་ལ༔༙ རང་བཞིན་རྣམ་དག་ཆོས་དབྱིངས་ཕོ་བྲང་དུ༔༙ ཐོག་མའི་སྟོན་པ་ཀུན་ཏུ་བཟང་པོ་ཡིས༔༙ རང་བྱུང་འོད་ལྔའི་དཀྱིལ་འཁོར་ཞལ་ཕྱེས་ཚེ༔༙ འགྲོ་འདུལ་སྤྲུལ་པའི་ཆོ་འཕྲུལ་བསྟན་པའི་དུས༔༙ རིགས་ལྔ་ཡི་དམ་མཁའ་འགྲོ་མ་མོ་ཡིས༔༙ ཅིར་སྣང་རང་གྲོལ་གཏོར་མ་བླང་བ་དང༔༙ དུག་ལྔའི་དགྲ་བགེགས་བསྒྲལ་བར་མ་ཆད་དམ༔༙ སྔོན་ཚེ་ཞལ་བཞེས་དམ་ལས་མ་འདའ་བར༔༙ འཁོར་འདས་དབྱེར་མེད་གཏོར་མ་འདི་བཞེས་ལ༔༙ ཐུགས་དམ་རྒྱུད་བསྐུལ་བཅོལ་པའི་ཕྲིན་ལས་མཛོད༔༙ ཧཱུྃ༔༙ དེ་འོག་བར་གྱི་བསྐལ་པའི་བར་མ་ལ༔༙ རྒྱུ་རྐྱེན་མ་གྲུབ་པདྨ་འབྱུང་གནས་ཀྱིས༔༙ མོས་པའི་བློས་བཟུང་དཀྱིལ་འཁོར་ཞལ་ཕྱེས་ཚེ༔༙ སེམས་ཉིད་རང་གཟུགས་ཆོ་འཕྲུལ་བསྟན་པའི་ཚེ༔༙ གཟུང་འཛིན་རེ་དོགས་ལྷ་འདྲེ་ཐམས་ཅད་ཀྱིས༔༙ སྣང་སྲིད་ཡེ་གྲོལ་གཏོར་མ་བླང་བ་དང༔༙ རྣམ་གཡེང་དགྲ་བགེགས་བསྒྲལ་བར་མ་ཆད་དམ༔༙ སྔོན་ཚེ་ཞལ་བཞེས་དམ་ལས་མ་འདའ་བར༔༙ དྲན་སྣང་རང་གྲོལ་གཏོར་མ་འདི་བཞེས་ལ༔༙ ཐུགས་དམ་རྒྱུད་བསྐུལ་བཅོལ་པའི་ཕྲིན་ལས་མཛོད༔༙ ཧཱུྃ༔༙ དེ་འོག་དུས་ཀྱི་བསྐལ་པའི་ཐ་མ་ལ༔༙ སྦས་ཡུལ་ཆེན་པོ་གསང་སྔགས་ཕོ་བྲང་དུ༔༙ རིག་འཛིན་ཆེན་པོ་པདྨ་ཐོད་ཕྲེང་རྩལ༔༙ ཤེས་རབ་གསང་ཡུམ་མཁའ་འགྲོ་མཚོ་རྒྱལ་གྱིས༔༙ མ་ཧཱ་གུ་རུའི་ཐུགས་ཀྱི་དཀྱིལ་འཁོར་དུ༔༙ ཐེག་ཆེན་གསང་སྔགས་དཀྱིལ་འཁོར་ཞལ་ཕྱེས་ཚེ༔༙ མཁའ་འགྲོ་མ་མོ་ཆོས་སྐྱོང་ཡུལ་ལྷ་ཡིས༔༙ དགྱེས་ཤིང་རང་རང་ཕྱེད་གཟུགས་བསྟན་ནས་ཀྱང༔༙ དམ་རྫས་གཏོར་མ་བླང་བར་མ་ཆད་དམ༔༙ སྒྲུབ་མཆོག་རྣལ་འབྱོར་སྐྱོང་བར་ཞལ་བཞེས་པའི༔༙ རིག་འཛིན་བཀའ་ཡི་གཏོར་མ་འདི་བཞེས་ལ༔༙ རྣལ་འབྱོར་བཅོལ་པའི་ཕྲིན་ལས་གྲུབ་པར་མཛོད༔༙ མ་མ་ཡོ་གི་ནི་ཨི་དཾ་བ་ལིཾ་ཏ་ཁ་ཁ་ཁཱ་ཧི་ཁཱ་ཧི༔༙ དེ་ནས་བརྟན་མ་སྐྱོང་བ་ནི༔༙ ཧཱུྃ༔༙ རྩ་གསུམ་རིགས་འདུས་ཨོ་རྒྱན་བཀའ་ཉན་པའི༔༙ བརྟན་མ་སྐྱོང་མ་མ་སྲིང་རྒྱ་མཚོའི་ཚོགས༔༙ དཔའ་བོ་མཁའ་འགྲོ་དམ་ཅན་ཆོས་སྐྱོང་རྣམས༔༙ སྤྲུལ་པ་ཡང་སྤྲུལ་རྫུ་འཕྲུལ་བསམ་མི་ཁྱབ༔༙ འདོད་དགུར་བསྒྱུར་བའི་ཆ་ལུགས་ཅིར་ཡང་སྟོན༔༙ ཟས་སུ་ཤ་དང་ཁྲག་ལ་རྔམས་ཤིང་དགྱེས༔༙ ལས་སུ་སངས་རྒྱས་བསྟན་པ་གཉན་པོ་སྲུངས༔༙ དམ་ཚིག་ཅན་རྣམས་བསྲུང་ཞིང་སྟོངས་གྲོགས་མཛོད༔༙ ཨོ་རྒྱན་བཀའ་ཡི་གཏོར་མ་འདི་བཞེས་ལ༔༙ བསྟན་པའི་རྒྱུད་སྲུངས་སྒྲུབ་པའི་ཕྲིན་ལས་མཛོད༔༙ པྲ་མོ་ཧ་མ་མ་ལ་ལ་ལེ་ལེ༔༙ སྲིང་འགྲོ་མ་ཨི་དཾ་བ་ལིཾ་ཏ་ཁ་ཁ་ཁཱ་ཧི་ཁཱ་ཧི༔༙ དེ་ནས་རྟ་བྲོ་ནི༔༙ ཧཱུྃ༔༙ བཞེངས་ཤིག་དཔའ་བོ་མཁའ་འགྲོ་རྣམས༔༙ དཔའ་བོ་ཡབ་ཡུམ་གཉིས་མེད་སྦྱོར༔༙ གཉིས་མེད་རོལ་པའི་བྱིན་རླབས་ལས༔༙ བདེ་བ་ཆེན་པོའི་བྲོ་གཅིག་བརྡུངས༔༙ གནོད་བྱེད་དགྲ་བགེགས་མ་ལུས་གནོན༔༙ བྲོ་ནི་ཡེ་ཤེས་ཆེན་པོའི་བྲོ༔༙ གླུ་ནི་ཐེག་པ་ཆེན་པོའི་གླུ༔༙ དགྲ་ནི་ཐལ་བར་བརླག་པའི་བྲོ༔༙ བགེགས་ནི་ཕྱེ་མར་འཐག་པའི་བྲོ༔༙ གཟུང་འཛིན་ཞེན་པ་རྡུལ་དུ་རློག༔༙ ཨོཾ་ལཾ༔༙ ཧཱུྃ་ལཾ༔༙ སཏྭཾ་བྷ་ཡ་ནན༔༙ ན་ཤ་ཡ་མཱ་ར་ཡ་ནན༔༙ དེ་ནས་དངོས་གྲུབ་བླང་བ་ནི༔༙ ཧཱུྃ༔༙ གུ་རུ་རིན་ཆེན་ཟིལ་གནོན་གཏེར་གྱི་བདག༔༙ རྩ་གསུམ་རྒྱལ་བ་འདུས་པའི་དཀྱིལ་འཁོར་འདིར༔༙ སྒྲུབ་མཆོག་སྐལ་ལྡན་མཆེད་ལྕམ་ཐམས་ཅད་ཀྱིས༔༙ མོས་ཤིང་གུས་པས་གསོལ་བ་བཏབ་པའི་མཐུས༔༙ བླ་མ་རིག་འཛིན་ཀུན་འདུས་ཨོ་རྒྱན་གྱིས༔༙ བྱིན་རླབས་མི་ཟད་གཏེར་གྱི་དངོས་གྲུབ་སྩོལ༔༙ ཡི་དམ་ཀུན་འདུས་གུ་རུ་རིན་ཆེན་གྱིས༔༙ མཆོག་དང་ཐུན་མོང་གཉིས་ཀྱི་དངོས་གྲུབ་སྩོལ༔༙ མཁའ་འགྲོ་ཀུན་འདུས་རྒྱལ་སྲས་པདྨ་ཡིས༔༙ ཕྲིན་ལས་རྣམ་བཞིའི་དངོས་གྲུབ་བསྩལ་དུ་གསོལ༔༙ ཆོས་སྐྱོང་ཀུན་འདུས་པདྨ་ཐོད་ཕྲེང་གིས༔༙ མཐུ་རྩལ་མྱུར་མགྱོགས་ཐོགས་མེད་དངོས་གྲུབ་སྩོལ༔༙ ཕྱག་རྒྱ་ཆེན་པོ་མཆོག་གི་དངོས་གྲུབ་སྩོལ༔༙ ཨོཾ་ཀཱ་ཡ་སིདྡྷི་ཨོཾ༔༙ ཨཱཿཝཱ་ཀ་སིདྡྷི་ཨཱ༔༙ ཧཱུྃ་ཙིཏྟ་སིདྡྷི་ཧཱུྃ༔༙ ཧྲཱིཿསརྦ་སིདྡྷི་ཧྲཱི༔༙ དེ་ནས་བཤགས་པ་ནི། ཧོ༔༙ རྒྱལ་སྲས་པདྨའི་ལྷ་ཚོགས་དགོངས་སུ་གསོལ༔༙ སྐུ་ཡི་དམ་ཚིག་ཉམས་པ་མ་ལུས་པ༔༙ བླ་མ་ཀུན་འདུས་ཨོ་རྒྱན་སྤྱན་སྔར་བཤགས༔༙ གསུང་གི་དམ་ཚིག་ཉམས་ཆག་མ་ལུས་པ༔༙ ཡི་དམ་ཀུན་འདུས་གུ་རུའི་སྤྱན་སྔར་བཤགས༔༙ ཐུགས་ཀྱི་དམ་ཚིག་ཉམས་ཆག་མ་ལུས་པ༔༙ མཁའ་འགྲོ་ཀུན་འདུས་པདྨའི་སྤྱན་སྔར་བཤགས༔༙ ཡན་ལག་དམ་ཚིག་ཉམས་ཆག་མ་ལུས་པ༔༙ ཆོས་སྐྱོང་ཀུན་འདུས་ཐོད་ཕྲེང་སྤྱན་སྔར་བཤགས༔༙ དམ་ཚིག་ཉམས་ཆག་འགལ་འཁྲུལ་ཅི་མཆིས་པ༔༙ དཀྱིལ་འཁོར་ཀུན་འདུས་ལྷ་ཚོགས་སྤྱན་སྔར་བཤགས༔༙ ཞེས་ཡིག་བརྒྱ༔༙ དབྱངས་གསལ་རྟེན་འབྲེལ་སྙིང་པོ་རྣམས་བརྗོད༔༙ དེ་ནས་བཀྲ་ཤིས་ནི༔༙ ཧཱུྃ༔༙ ཆོས་དབྱིངས་རྣམ་པར་དག་པའི་ཕོ་བྲང་ནས༔༙ ཨོ་རྒྱན་ཆེན་པོའི་བྱིན་རླབས་སྤྲིན་ཆེན་འདུས༔༙ ཐུགས་རྗེའི་དངོས་གྲུབ་བདུད་རྩིའི་ཆར་ཆེན་འབེབ༔༙ དགོངས་པ་རྣམ་དག་མཆོག་གྱུར་བཀྲ་ཤིས་ཤོག༔༙ ཧཱུྃ༔༙ མཁའ་སྤྱོད་གནས་གསུམ་ཨོ་རྒྱན་ཕོ་བྲང་ནས༔༙ གུ་རུ་རིན་ཆེན་གསང་སྔགས་ས་བོན་འཐོར༔༙ བྱང་ཆུབ་སེམས་ཀྱི་མྱུ་གུ་ལོ་འདབ་རྒྱས༔༙ བསྐྱེད་རྫོགས་ཐེག་པའི་འབྲས་བུའི་བཀྲ་ཤིས་ཤོག༔༙ དེ་ནས་སྨོན་ལམ་ནི༔༙ ཧོ༔༙ ཚེ་འདི་ཉིད་ལ་རིག་འཛིན་མཆོག་འགྲུབ་ཅིང༔༙ བྱིན་རླབས་རྩལ་དབང་ནུས་པ་མཐར་ཕྱིན་ནས༔༙ བླ་མེད་མཆོག་གི་དངོས་གྲུབ་དེར་ཐོབ་ནས༔༙ ཕྲིན་ལས་རྣམ་བཞིས་འགྲོ་དོན་འགྲུབ་པར་ཤོག༔༙ བསྔོ་བ་ནི༔༙ བདག་གིས་དུས་གསུམ་ཚོགས་གཉིས་གང་བསགས་དང༔༙ ད་ལྟ་བསགས་པའི་དགེ་བ་གང་མཆིས་པ༔༙ མ་གྱུར་མཁའ་མཉམ་སེམས་ཅན་ཡོངས་ལ་བསྔོ༔༙ མ་ལུས་ཐེག་པ་ཆེན་པོའི་ས་ཐོབ་ཤོག༔༙ དཀྱིལ་འཁོར་བསྡུ་བ་ནི༔༙ མཐའ་ནས་རིམ་གྱིས་ཐུགས་སྲོག་ནཱ་དའི་བར་དུ་བསྡུ༔༙ བཛྲ་མུ༔༙ ཞེས་དམ་ཚིག་པ་རང་ལ་བསྡུ༔༙ སརྦ་གཙྪ་སུ་པྲ་ཏིཥྛ༔༙ ཡེ་ཤེས་པ་རྟེན་ལ་བསྟིམ༔༙ རྟེན་མེད་ན་རང་བཞིན་དུ་གཤེགས་སོ༔༙ དེ་ནས་རྒྱུན་ཁྱེར་དུ༔༙ ཧོ༔༙ སྣང་སྲིད་བླ་མའི་ཕོ་བྲང་ལ༔༙ གྲགས་སྟོང་དྲན་སྟོང་སོ་མའི་ངང༔༙ སྒྱུ་མ་ལྟ་བུའི་སྲིད་པའི་ཆོས༔༙ ཤེས་པའི་ངང་དུ་ལམ་དུ་ཁྱེར༔༙ ཧཱུྃ་ཧཱུྃ༔༙ ཞེས་རྡོ་རྗེ་དྲག་པོ་དྲེགས་པ་ཐམས་ཅད་ཟིལ་གྱིས་གནོན་པའི་ལས་བྱང་སྒྲུབ་པའི་རིམ་པ་རྫོགས་སོ༔༙ ས་མ་ཡ༔༙ རྡོ་རྗེ་དྲག་པོ་ཟིལ་གནོན་རྩལ་གྱི་སྐོང་ཕྲེང་བྱིན་རླབས་འོད་འབར་བཞུགས་པའི་དབུ་ཕྱོགས་ལགས༔༙ ྈྈྈྈྈྈ རྡོ་རྗེ་དྲག་པོ་ཟིལ་གནོན་རྩལ་གྱི་སྐོང་ཕྲེང་བྱིན་རླབས་འོད་འབར་བསྟན༔༙ ཧཱུྃ༔༙ དམིགས་མེད་ཆོས་ཉིད་མཁའ་སྤྱོད་ཕོ་བྲང་ནས༔༙ བླ་མ་ཡི་དམ་མཁའ་འགྲོ་ཆོས་སྐྱོང་ཚོགས༔༙ ཐུགས་རྗེའི་དབྱིངས་ལས་གཟུགས་སྐུར་རབ་སྤྲུལ་ནས༔༙ གནས་འདིར་བྱོན་ལ་ཐུགས་དམ་སྐོང་རྫས་བཞེས༔༙ ཧཱུྃ༔༙ རྐང་གཉིས་གཙོ་བོ་སྟོན་པ་སངས་རྒྱས་དང༔༙ ཞི་བ་ཆགས་བྲལ་དམ་པའི་ཆོས་རྣམས་དང༔༙ ཚོགས་ཀྱི་ཞིང་གྱུར་འཕགས་པའི་དགེ་འདུན་ཏེ༔༙ དཀོན་མཆོག་རིན་ཆེན་གསུམ་གྱི་ཐུགས་དམ་བསྐང༔༙ ཧཱུྃ༔༙ བརྒྱུད་པ་དགུ་ལྡན་རྩ་བའི་བླ་མ་མཆོག༔༙ དངོས་གྲུབ་མཆོག་ལྡན་ཡི་དམ་ལྷ་ཡི་ཚོགས༔༙ ཕྲིན་ལས་བཞི་སྒྲུབ་མཁའ་འགྲོ་ཆོས་སྐྱོང་ཚོགས༔༙ རྩ་གསུམ་རྒྱལ་བ་རྒྱ་མཚོའི་ཐུགས་དམ་བསྐང༔༙ ཧཱུྃ༔༙ ཆོས་ཉིད་སྐྱེ་མེད་ཆོས་སྐུ་ཀུན་ཏུ་བཟང༔༙ མ་འགགས་རང་རྩལ་ལོངས་སྐུ་རིགས་ལྔའི་ཚོགས༔༙ སྣ་ཚོགས་སྤྲུལ་སྐུ་མ་ངེས་ཅིར་ཡང་སྟོན༔༙ སྐུ་གསུམ་རྣམ་པར་དག་པའི་ཐུགས་དམ་བསྐང༔༙ གསལ་བའི་ཡེ་ཤེས་ཕ་རྒྱུད་དཀྱིལ་འཁོར་ལྷ༔༙ སྟོང་པའི་བདག་ཉིད་མ་རྒྱུད་དཀྱིལ་འཁོར་ལྷ༔༙ གསལ་སྟོང་དབྱེར་མེད་གཉིས་མེད་དཀྱིལ་འཁོར་ལྷ༔༙ བླ་མེད་རྒྱུད་བཞིའི་ལྷ་ཚོགས་ཐུགས་དམ་བསྐང༔༙ ཧཱུྃ༔༙ ཐེག་པ་དགུ་ལྡན་བྱ་སྤྱོད་བླ་ན་མེད༔༙ ཀྲྀ་ཡ་ཨུ་པ་ཡོ་གའི་དཀྱིལ་འཁོར་ལྷ༔༙ མ་ཧཱ་ཨ་ནུ་ཨ་ཏི་རྫོགས་པ་ཆེ༔༙ ཡི་དམ་ལྔ་དང་མཁའ་འགྲོའི་ཐུགས་དམ་བསྐང༔༙ ཧཱུྃ༔༙ རིགས་ཀུན་བདག་ཉིད་ཟིལ་གནོན་ཐོད་ཕྲེང་རྩལ༔༙ སྐུ་མཆོག་འགྱུར་མེད་འཇམ་དཔལ་ནཱ་ག་རག༔༙ གསུང་མཆོག་འགག་མེད་རྟ་མགྲིན་དྲེགས་པ་འདུལ༔༙ ཐུགས་མཆོག་འཁྲུལ་མེད་ཀུན་བཟང་རྡོ་རྗེ་འཆང༔༙ ཧཱུྃ༔༙ ཀོའུ་རཱི་ཙཽ་རཱི་པྲ་མོ་བེ་ཏ་ལཱི༔༙ སྨེ་ཤ་པུཀྐ་ཙནྡྷ་གྷསྨ་རཱི༔༙ ཚོགས་བརྒྱད་གནས་བརྒྱད་ཡུལ་བརྒྱད་ཞིང་ལ་སྤྱོད༔༙ ཟིལ་གནོན་ཕྲིན་ལས་མཛད་པའི་ཐུགས་དམ་བསྐང༔༙ ཧཱུྃ༔༙ ལྷ་དང་དྲང་སྲོང་གཤིན་རྗེ་སྲིན་པོ་ཀླུ༔༙ རླུང་ལྷ་གནོད་སྦྱིན་འབྱུང་པོ་ས་བདག་དང༔༙ ཉི་མ་ཟླ་བ་ལ་སོགས་ཕྱོགས་སྐྱོང་བཅུ༔༙ བཀའ་འཁོར་དྲེགས་པའི་ཚོགས་ཀྱི་ཐུགས་དམ་བསྐང༔༙ ཧཱུྃ༔༙ དཔལ་མགོན་ཕོ་རྒྱུད་ལྷ་མོ་མོ་རྒྱུད་དང༔༙ སྲུང་མ་དམ་ཅན་མ་མོ་མཁའ་འགྲོ་སོགས༔༙ བླ་མ་རིག་འཛིན་བཀའ་ཡི་སྲུང་མ་སྟེ༔༙ ཆོས་སྐྱོང་དམ་ཚིག་ཅན་གྱི་ཐུགས་དམ་བསྐང༔༙ ཧཱུྃ༔༙ ཁྱེད་རྣམས་ཐུགས་དམ་སྐོང་བའི་དམ་རྫས་ནི༔༙ ཨརྒྷཾ་མེ་ཏོག་མར་མེ་བདུག་པའི་སྤོས༔༙ ཞལ་ཟས་རོལ་མོ་ལ་སོགས་ཕྱི་མཆོད་དང༔༙ གཟུགས་སྒྲ་དྲི་རོ་རེག་བྱ་རྟོག་པའི་ཚོགས༔༙ མིག་སོགས་དབང་པོ་རྣམ་ལྔའི་ཕྲེང་བ་དང༔༙ སྙིང་སོགས་དོན་སྣོད་ནང་རོལ་དམར་བའི་ཚོགས༔༙ བདུད་རྩི་ལྔ་དང་ཤ་ལྔ་རཀྟ་དམར༔༙ གཏོར་མ་ཚོགས་དང་འདེ་གུ་ཐག་ཐུག་སྤོད༔༙ སྤྱན་གཟིགས་མཆོད་རྫས་ཀུན་གྱིས་ཐུགས་དམ་བསྐང༔༙ ཧཱུྃ༔༙ ཕྱག་རྒྱ་སྐུ་རྟེན་སྐུ་ཡི་ཐུགས་དམ་བསྐང༔༙ རྐང་གླིང་ཐོད་རྔ་གསུང་རྟེན་ཐུགས་དམ་བསྐང༔༙ དམ་ཆོས་ཐུགས་རྟེན་ཐུགས་ཀྱི་ཐུགས་དམ་བསྐང༔༙ རྡོ་རྗེ་འབར་བ་སྐུ་ཡི་རྟེན་ཡིན་ཞིང༔༙ ཐོད་པ་གླིང་གཅིག་དམ་རྫས་གསུང་གི་རྟེན༔༙ རྩེ་གསུམ་ཐོད་མཁར་ཐུགས་ཀྱི་རྟེན་མཆོག་སྟེ༔༙ ཕྱར་དར་མདའ་དར་ཡོན་ཏན་རྒྱས་པའི་རྟེན༔༙ ཕུར་པ་རལ་གྲི་ཐུན་རྫས་ཕྲིན་ལས་རྟེན༔༙ མེ་ལོང་ཤེལ་ནི་དམ་ཚིག་དག་པའི་རྟེན༔༙ དམ་རྫས་ལྔ་ནི་ཡན་ལག་ཆོས་ཀྱི་རྟེན༔༙ ཕྱི་རྟེན་དཀོར་ནོར་རྣལ་འབྱོར་ལོངས་སྤྱོད་རྟེན༔༙ ནང་རྟེན་བདག་ལུས་བསྐྱེད་རྫོགས་མན་ངག་ཆོས༔༙ གསང་རྟེན་དད་པ་དམ་ཚིག་མོས་གུས་དང༔༙ བསྙེན་སྒྲུབ་ལས་གསུམ་ཁོ་ན་ཉིད་ཀྱི་རྟེན༔༙ དེ་དག་ཀུན་གྱིས་ཐུགས་དམ་བསྐང་གྱུར་ཅིག༔༙ ཧཱུྃ༔༙ སྐུ་ཡི་དམ་ཚིག་ཉམས་པ་མ་ལུས་པ༔༙ བསྐྱེད་རིམ་རྣམ་པར་དག་པས་ཐུགས་དམ་བསྐང༔༙ གསུང་གི་དམ་ཚིག་ཉམས་པ་མ་ལུས་པ༔༙ བཟླས་བརྗོད་ཕྱི་ནང་གསང་བས་ཐུགས་དམ་བསྐང༔༙ ཐུགས་ཀྱི་དམ་ཚིག་ཉམས་ཆག་མ་ལུས་པ༔༙ ཏིང་འཛིན་དམིགས་མེད་སྟོང་པས་ཐུགས་དམ་བསྐང༔༙ ཡན་ལག་དམ་ཚིག་ཉམས་ཆག་མ་ལུས་པ༔༙ ཕྱི་ནང་གསང་རྟེན་མཆོད་པས་ཐུགས་དམ་བསྐང༔༙ ཐུགས་དམ་བསྐང་ངོ་དམ་ཚིག་ཉམས་ཆག་བཤགས༔༙ བྱང་ཞིང་དག་ནས་ཚངས་པའི་དངོས་གྲུབ་སྩོལ༔༙ ཞེས་པས་སྐོང་བའི་རིམ་པ་རྫོགས་སོ༔༙ ྀཨཚ༔༙ རིག་འཛིན་ཆེན་པོ་སྟག་ཤམ་ནུས་ལྡན་རྡོ་རྗེའི་གཏེར་མའོ།། ྈྈ རྡོ་རྗེ་དྲག་པོ་ཟིལ་གནོན་རྩལ་གྱི་ཟོར་ཟློག་བཞུགས་སོ༔༙ ྈྈྈྈ རྡོ་རྗེ་དྲག་པོ་ཟིལ་གནོན་རྩལ་ལ་ཕྱག་འཚལ་ལོ༔༙ ཟིལ་གནོན་རྩལ་གྱི་ཟོར་ཟློག་ནི༔༙ ཨརྒྷཾ་གཏོར་མ་བཤམས་བྱས་ནས༔༙ ཏིང་འཛིན་སྔགས་དང་བཅས་པས་གྱེར༔༙ ཧཱུྃ༔༙ དུར་ཁྲོད་གསང་ཆེན་རོལ་པའི་ཕོ་བྲང་འདིར༔༙ གནམ་ས་སྲུང་བའི་འཁོར་ལོ་རྡོ་རྗེའི་གུར༔༙ ཕྱི་རོལ་མེ་དཔུང་མཚོན་ཆ་འཁོར་ལོ་འབར༔༙ འུར་འུར་ཆེམ་ཆེམ་འབར་བའི་དྲག་ཤུལ་ལས༔༙ ལས་ཀྱི་ཕོ་ཉ་མང་པོ་སྐར་ལྟར་འཁྲུག༔༙ བྱ་ཁྱུང་ལྕགས་སྡིག་མང་པོ་ཤིག་ཤིག་རྔམས༔༙ དགྲ་བགེགས་བྱད་མའི་ཕུང་པོ་མྱལ་ལ་ལ༔༙ ཧཱུྃ༔༙ རྡོ་རྗེ་འབར་བའི་གུར་ཁང་འཁྲིགས་པའི་དབུས༔༙ ཁྲོ་རྒྱལ་འདུས་པའི་རིག་སྔགས་དྲག་པོའི་སྒྲས༔༙ དུས་གསུམ་ཀུན་མཆོད་བྱིན་རླབས་འོད་ཕུང་འབར༔༙ སེམས་ཅན་ཀུན་བསྒྲལ་རྣམ་ཤེས་གཅིག་ཏུ་བསྡུས༔༙ དྲེགས་པ་ཚར་བཅད་སྟོབས་དང་ནུས་པ་འདུས༔༙ ཀུན་གྱི་ཆེ་བཙན་དབང་ཕྱུག་ཀུན་གྱི་དབང༔༙ རྡོ་རྗེ་དྲག་པོ་ཟིལ་གནོན་ཐོད་ཕྲེང་རྩལ༔༙ ཧཱུྃ༔༙ སྐུ་མཆོག་ཞི་བའི་དབང་ཕྱུག་ཁྲོ་བོའི་གཟུགས༔༙ ཁྲོ་ཚོགས་ཀུན་ལས་རྗེ་བཙན་ཞི་བའི་ཚུལ༔༙ ཞི་ཁྲོ་ཀུན་འདུས་པདྨ་ཧེ་རུ་ཀ༔༙ རྔམ་བརྗིད་སྟོབས་ལྡན་ཐུགས་དམ་དབྱིངས་ནས་བསྐུལ༔༙ ཧཱུྃ༔༙ སྐུ་ཡི་སྤྲུལ་པ་འཇམ་དཔལ་ནཱ་ག་ཆེ༔༙ སྐུ་མཆོག་འཇམ་དཔལ་ཐུགས་དམ་དབྱིངས་ནས་བསྐུལ༔༙ དུག་གསུམ་དགྲ་བགེགས་ཤ་ཁྲག་འདི་བཞེས་ལ༔༙ རྣལ་འབྱོར་བདག་གི་ལུས་ཀྱི་བར་ཆད་ཟློག༔༙ ཧཱུྃ༔༙ གསུང་གི་སྤྲུལ་པ་རྟ་མགྲིན་དྲེགས་པ་འདུལ༔༙ གསུང་མཆོག་རྟ་མགྲིན་ཐུགས་དམ་དབྱིངས་ནས་བསྐུལ༔༙ དུག་གསུམ་དགྲ་བགེགས་ཤ་ཁྲག་འདི་བཞེས་ལ༔༙ རྣལ་འབྱོར་བདག་ཅག་ངག་གི་བར་ཆད་ཟློག༔༙ ཧཱུྃ༔༙ ཐུགས་ཀྱི་སྤྲུལ་པ་ཀུན་བཟང་རྡོ་རྗེ་འཛིན༔༙ ཐུགས་མཆོག་ཀུན་བཟང་ཐུགས་དམ་དབྱིངས་ནས་བསྐུལ༔༙ དུག་གསུམ་དགྲ་བགེགས་ཤ་ཁྲག་འདི་བཞེས་ལ༔༙ རྣལ་འབྱོར་བདག་ཅག་སེམས་ཀྱི་སྡུག་བསྔལ་ཟློག༔༙ ཧཱུྃ༔༙ ཡོན་ཏན་སྤྲུལ་པ་དཔལ་ལྡན་མགོན་པོའི་ཚོགས༔༙ མ་ཧཱ་ཀཱ་ལའི་ཐུགས་དམ་དབྱིངས་ནས་བསྐུལ༔༙ དུག་གསུམ་དགྲ་བགེགས་ཤ་ཁྲག་འདི་བསྐུལ༔༙ རྣལ་འབྱོར་ཆོས་དང་ཡོན་ཏན་བར་ཆད་ཟློག༔༙ ཧཱུྃ༔༙ ཕྲིན་ལས་སྤྲུལ་པ་དྲང་སྲོག་གཟའ་ཡི་ཚོགས༔༙ རཱ་ཧུ་ལ་ཡི་ཐུགས་དམ་དབྱིངས་ནས་བཞེངས༔༙ དུག་གསུམ་དགྲ་བགེགས་ཤ་ཁྲག་འདི་བཞེས་ལ༔༙ རྣལ་འབྱོར་ཕྲིན་ལས་དམ་སྲིའི་བར་ཆད་ཟློག༔༙ ཧཱུྃ༔༙ ཀཽའུ་རཱི་དཀར་མོ་ཞིང་གི་དབྱུག་པ་ཕྱར༔༙ ཞིང་དབྱུག་ཅན་གྱི་མ་མོ་མཁའ་འགྲོ་འབུམ༔༙ དུག་གསུམ་དགྲ་བགེགས་ཤ་ཁྲག་འདི་བཞེས་ལ༔༙ རྣལ་འབྱོར་བདག་གི་མི་མཐུན་རྐྱེན་ཀུན་ཟློག༔༙ ཙོའུ་རཱི་སེར་མོ་ཐབས་ཤེས་མདའ་གཞུ་ཐོགས༔༙ མདའ་གཞུ་ཅན་གྱི་མ་མོ་མཁའ་འགྲོ་འབུམ༔༙ དུག་གསུམ་དགྲ་བགེགས་ཤ་ཁྲག་འདི་བཞེས་ལ༔༙ རྣལ་འབྱོར་བདག་ཅག་མི་མཐུན་རྐྱེན་ཚོགས་ཟློག༔༙ པྲ་མོ་དམར་མོ་ཆུ་སྲིན་རྒྱལ་མཚན་ཕྱར༔༙ རྒྱལ་མཚན་ཐོགས་པའི་མ་མོ་མཁའ་འགྲོ་འབུམ༔༙ དུག་གསུམ་དགྲ་བགེགས་ཤ་ཁྲག་འདི་བཞེས་ལ༔༙ རྣལ་འབྱོར་བདག་ཅག་མི་མཐུན་རྐྱེན་ཚོགས་ཟློག༔༙ བེ་ཏ་ལྗང་མོ་བྷནྡྷ་ལྕང་ལོ་ཐོགས༔༙ བྷནྡྷ་ཅན་གྱི་མ་མོ་མཁའ་འགྲོ་འབུམ༔༙ དུག་གསུམ་དགྲ་བགེགས་ཤ་ཁྲག་འདི་བཞེས་ལ༔༙ རྣལ་འབྱོར་བདག་ཅག་མི་མཐུན་རྐྱེན་ཚོགས་ཟློག༔༙ པུསྐ་དཀར་སེར་ཞིང་ཟ་མགོ་ལུས་ཕྲལ༔༙ མགོ་དང་ལུས་གཉིས་ཕྲལ་བའི་མཁའ་འགྲོ་འབུམ༔༙ དུག་གསུམ་དགྲ་བགེགས་ཤ་ཁྲག་འདི་བཞེས་ལ༔༙ རྣལ་འབྱོར་བདག་ཅག་མི་མཐུན་རྐྱེན་ཚོགས་ཟློག༔༙ ཙནྡྷ་སེར་དམར་ཞིང་གི་ལྷུ་གཟུགས་ཕྲལ༔༙ ཞིང་རོ་ཟ་ཞིང་ཕྲལ་བའི་མཁའ་འགྲོ་འབུམ༔༙ དུག་གསུམ་དགྲ་བགེགས་ཤ་ཁྲག་འདི་བཞེས་ལ༔༙ རྣལ་འབྱོར་བདག་ཅག་མི་མཐུན་རྐྱེན་ཚོགས་ཟློག༔༙ སྨེ་ཤ་དམར་ལྗང་ཞིང་གི་ཁོག་པ་ཕྱེ༔༙ ཞིང་ཉུལ་དུར་ཁྲོད་འགྲིམ་པའི་མཁའ་འགྲོ་འབུམ༔༙ དུག་གསུམ་དགྲ་བགེགས་ཤ་ཁྲག་འདི་བཞེས་ལ༔༙ རྣལ་འབྱོར་བདག་ཅག་མི་མཐུན་རྐྱེན་ཚོགས་ཟློག༔༙ ཀསྨ་ལྗང་དཀར་ཞིང་གི་རྒྱུ་མ་འདྲེན༔༙ ཞིང་གི་ནང་རོལ་ཟ་བའི་མཁའ་འགྲོ་འབུམ༔༙ དུག་གསུམ་དགྲ་བགེགས་ཤ་ཁྲག་འདི་བཞེས་ལ༔༙ རྣལ་འབྱོར་བདག་ཅག་མི་མཐུན་རྐྱེན་ཚོགས་ཟློག༔༙ ཧཱུྃ༔༙ བཀའ་ཡི་ལས་བྱེད་དྲེགས་པ་སྡེ་དཔོན་བཅུ༔༙ ཤར་ཕྱོགས་ལྷ་དཀར་གླང་ཞོན་རྡོ་རྗེ་ཐོགས༔༙ དམ་རྫས་བདུད་རྩིའི་མཆོད་པ་འདི་བཞེས་ལ༔༙ ལྷ་དང་དྲི་ཟའི་རྐྱེན་ངན་བར་ཆད་ཟློག༔༙ ཤར་ལྷོར་དྲང་སྲོང་ར་ཞོན་མེ་ཐབ་ཐོགས༔༙ དམ་རྫས་བདུད་རྩིའི་མཆོད་པ་འདི་བཞེས་ལ༔༙ སྲེག་བྱེད་མེ་ཡི་གནོད་པ་ཐམས་ཅད་ཟློག༔༙ ལྷོ་ཕྱོགས་གཤིན་རྗེ་གླང་ཞོན་ཐོད་དབྱུག་ཐོགས༔༙ དམ་རྫས་བདུད་རྩིའི་མཆོད་པ་འདི་བཞེས་ལ༔༙ འཆི་བདག་གཤིན་རྗེའི་གདོན་དང་གཏད་མནན་ཟློག༔༙ ལྷོ་ནུབ་སྲིན་པོ་ར་ཞོན་མི་སྙིང་ཐོགས༔༙ དམ་རྫས་བདུད་རྩིའི་མཆོད་པ་འདི་བཞེས་ལ༔༙ གློ་བུར་ཡེ་འདྲོགས་སྲིན་པོའི་ཧུར་ཐུམ་ཟློག༔༙ ནུབ་ཕྱོགས་ཀླུ་རྒྱལ་སྦལ་ཞོན་ནོར་བུ་ཐོགས༔༙ དམ་རྫས་བདུད་རྩིའི་མཆོད་པ་འདི་བཞེས་ལ༔༙ ཀླུ་གདོན་མཛེ་རིགས་བཅོ་བརྒྱད་ནད་ཀུན་ཟློག༔༙ ནུབ་བྱང་རླུང་ལྷ་ཤ་ཞོན་བ་དན་ཐོགས༔༙ དམ་རྫས་བདུད་རྩིའི་མཆོད་པ་འདི་བཞེས་ལ༔༙ རླུང་གདོན་རིམས་ནད་འགོ་ཡམས་ཐམས་ཅད་ཟློག༔༙ བྱང་ཕྱོགས་གནོད་སྦྱིན་རྟ་ཞོན་མདའ་གཞུ་ཐོགས༔༙ དམ་རྫས་བདུད་རྩིའི་མཆོད་པ་འདི་བཞེས་ལ༔༙ གནོད་སྦྱིན་གོད་འདྲེ་བདུད་ཀྱི་ཆད་པ་ཟློག༔༙ བྱང་ཤར་མ་མོ་དྲེལ་ཞོན་རལ་གྲི་ཐོགས༔༙ དམ་རྫས་བདུད་རྩིའི་མཆོད་པ་འདི་བཞེས་ལ༔༙ བྱང་ཤར་དབང་ལྡན་གདོན་ཚོགས་ཁྲག་མཁྲིས་ཟློག༔༙ སྟེང་ཕྱོགས་རྒྱལ་པོ་རྟ་ཞོན་གསེག་ཤང་ཐོགས༔༙ དམ་རྫས་བདུད་རྩིའི་མཆོད་པ་འདི་བཞེས་ལ༔༙ སྟེང་ཕྱོགས་རྒྱལ་འགོང་སྨྱོ་འབོག་ལྟས་ངན་ཟློག༔༙ འོག་ཕྱོགས་ས་བདག་སྦྲུལ་ཞོན་ཞགས་པ་ཐོགས༔༙ དམ་རྫས་བདུད་རྩིའི་མཆོད་པ་འདི་བཞེས་ལ༔༙ ས་སྲིན་ཐེའུ་རང་གདོན་དང་གག་ལྷོག་ཟློག༔༙ ཧཱུྃ༔༙ ཕྲ་མེན་བཞི་ཡིས་ཕྱག་རྒྱ་བཞི་བསྒྱུར་ནས༔༙ རྣལ་འབྱོར་ཞི་རྒྱས་དབང་དྲག་ལས་བསྒྲུབས་ནས༔༙ རྣལ་འབྱོར་ཕྲིན་ལས་བར་ཆད་དམ་སྲི་ཟློག༔༙ སྟག་ཤམ་རྡོ་རྗེའི་གཏེར་མའོ། ྈྈྈྈ རྡོ་རྗེ་དྲག་པོ་ཟིལ་གནོན་རྩལ་གྱི་བུམ་པ་ཁྲུས་ཀྱི་ལས་གྲིབ་ཕྱགས་བྱད་དགྲོལ་གདོན་བསྐྲད་ཆེན་མོ་བཞུགས་སོ༔༙ ༔༙ རྡོ་རྗེ་དྲག་པོ་ཟིལ་གནོན་རྩལ་ལ་ཕྱག་འཚལ་ལོ༔༙ ལས་ཀྱི་རིམ་པ་བསྟན་པ་ནི༔༙ ཐོག་མར་བུམ་པ་ལ་བརྟེན་ནས་ཁྲུས་ཀྱི་ལས་ནི༔༙ བུམ་པ་ཚད་ལྡན་ནང་དུ་གངས་ཆུའམ༔༙ ཆུ་མིག་རྟག་འབབ༔༙ ཆུ་བོ་རྒྱུན་འབབས་ཀྱི་ཆུས་བཀང་ལ༔༙ དར་གྱི་མགུལ་ཆིངས༔༙ རྨ་བྱའི་ཁ་རྒྱན༔༙ ནང་དུ་བུམ་རྫས་ཉེར་ལྔ༔༙ ཡང་ན་སུག་སྨེའི་ཁུ་བས་བཀང་ནས༔༙ བུམ་པ་སྟོང་པར་སྦྱང༔༙ སྟོང་པའི་ངང་ལས་བུམ་པ་བྷྲཱུྃ་ལས་གཞལ་ཡས་ཁང་དུ་གསལ་བའི་དབུས༔༙ པད་ཟླའི་སྟེང་དུ་བདག་ཉིད་གུ་རུ་ཟིལ་གནོན་རྩལ་སྐུ་མདོག་དཀར་ལ་འོད་དུ་འབར་བ༔༙ ཞི་ཁྲོ་སྒེག་པའི་ཉམས་དང་ལྡན་པ༔༙ ཕྱག་གཉིས་རྡོ་རྗེ་བུམ་པ་བསྣམས་པ༔༙ སྐུ་ལ་ཟབ་བེར་དང་དབུ་ལ་སྙན་ཞུ་གསོལ་བ༔༙ ནོར་བུ་འབར་བའི་སྙན་ཆ་དང་སྦྲུལ་གྱི་གདུ་བུ་འཁྲོལ་བ༔༙ ཞབས་བརྐྱང་བསྐུམ་སྟབས་ཀྱིས་བཞུགས་པའི༔༙ དཔྲལ་བར་འཇམ་དཔལ་དམར་སེར༔༙ མགྲིན་པར་རྟ་མགྲིན་དམར་པོ༔༙ ཐུགས་ཀར་ཀུན་བཟང་མཐིང་ནག༔༙ ལྟེ་བར་མགོན་པོ་དམར་པོ༔༙ གསང་གནས་རཱ་ཧུ་ལ་སྨུག་ནག་ཏུ་གསལ་བའི༔༙ གཙོ་བོའི་ཐུགས་ཀའི་ཀུན་བཟང་གི་ཐུགས་ཧཱུྃ་མཐིང་ཀའི་ཐ་མར་སྔགས་འཁོར་བར་བསམ་པའི༔༙ ངོ་བོ་སྔགས་ལ་རྣམ་པ་བདུད་རྩི་དཀར་པོ་ག་བུར་ལྟ་བུར་བསིལ་བ༔༙ དངུལ་ཆུ་ལྟ་བུར་འདྲིལ་བ༔༙ གངས་ཆུ་ལྟ་བུར་ལུད་པ༔༙ འོ་མ་ལྟ་བུར་འཁྱིལ་ནས་སྐུ་ལུས་ཀྱི་ལྷ་ཚོགས་ཐམས་ཅད་ཀྱི་རྒྱུད་བསྐུལ་ཞིང་བདུད་རྩི་བབས་ནས་བུམ་པ་ལྟ་བུར་ལྟེམ་ལྟེམ་གང་བར་བསམས་ལ༔༙ ཧཱུྃ་ཨ་ཀ་ཡ༔༙ ཧ་ཨ་མ་ར༔༙ ཨ་ཡ་མ་དུ་རུ་ཙ་ཤ་ན་ཏྲིག་ནན་སྦུར་ཐུམ་ཛ་ཛ༔༙ དྷ་ལོ་ཤ་བུ་ཝ་མ་ཨ་ནྲྀ་ཏྲི་ཤུདྡྷེ་ཤུདྡྷེ་བི་ཤུདྡྷེ་ནད་གདོན་ཐམས་ཅད་ཨཱ་པ་ན་ཡེ་སྭཱ་ཧཱ༔༙ ཞེས་སྟོང་ཕྲག་གམ༔༙ བརྒྱ་རྩ་བརྗོད་ལྷ་ཐམས་ཅད་འོད་དུ་ཞུ་ནས་བུམ་ཆུ་དང་གཉིས་སུ་མེད་པར་བསམས་ནས་ཁྲུས་བྱེད་པ་ནི༔༙ ཧཱུྃ༔༙ བུམ་པ་རིན་ཆེན་མང་པོ་ཆུ་ཡིས་བཀང༔༙ ལེགས་འོང་དྲི་མཆོག་སྨན་མཆོག་བདུད་རྩི་ཡིས༔༙ སྐལ་ལྡན་རིགས་ཀྱི་བུ་ལ་ཁྲུས་གསོལ་ལོ༔༙ ཨོཾ་ན་མཿསརྦ་ཏ་ཐཱ་ག་ཏ་ཨ་བྷི་ཥིཉྩ་ཨཱཿཧཱུྃ༔༙ ཧཱུྃ༔༙ སེམས་ཅན་ཞེ་སྡང་མ་རིག་ཉོན་མོངས་ཀྱིས༔༙ མ་རིག་ལུས་ལ་བག་ཆགས་ནད་གདོན་ཞུགས༔༙ འཇམ་དཔལ་གཞོན་ནུར་གྱུར་པ་སྐུ་ཡི་མཆོག༔༙ བྱིན་རླབས་བདུད་རྩི་འདི་ཡིས་ཁྲུས་གསོལ་ལོ༔༙ སྔགས། ཧཱུྃ༔༙ སེམས་ཅན་འདོད་ཆགས་མ་རིག་ཉོན་མོངས་ཀྱིས༔༙ འདོད་ཆགས་ལས་གྱུར་ལུས་ལ་ནད་གདོན་ཞུགས༔༙ རྟ་མགྲིན་དབང་ཆེན་པདྨ་གསུང་གི་མཆོག༔༙ བྱིན་རླབས་བདུད་རྩི་འདི་ཡིས་ཁྲུས་གསོལ་ལོ༔༙ སྔགས། ཧཱུྃ༔༙ སེམས་ཅན་གཏི་མུག་མ་རིག་ཉོན་མོངས་ཀྱིས༔༙ གཏི་མུག་ལས་དབང་ལུས་ལ་ནད་གདོན་ཞུགས༔༙ ཀུན་ཏུ་བཟང་པོ་ཡེ་ཤེས་ཐུགས་ཀྱི་མཆོག༔༙ བྱིན་རླབས་བདུད་རྩི་འདི་ཡིས་ཁྲུས་གསོལ་ལོ༔༙ སྔགས། ཧཱུྃ༔༙ སེམས་ཅན་ང་རྒྱལ་མ་རིག་ཉོན་མོངས་ཀྱིས༔༙ ང་རྒྱལ་ལས་དབང་ལུས་ལ་ནད་གདོན་ཞུགས༔༙ དཔལ་ལྡན་མགོན་པོ་ཆེན་པོ་ཡོན་ཏན་མཆོག༔༙ བྱིན་རླབས་བདུད་རྩི་འདི་ཡིས་ཁྲུས་གསོལ་ལོ༔༙ སྔགས། ཧཱུྃ༔༙ སེམས་ཅན་ཕྲག་དོག་མ་རིག་ཉོན་མོངས་ཀྱིས༔༙ ཕྲག་དོག་ལས་དབང་ལུས་ལ་ནད་གདོན་ཞུགས༔༙ དཔལ་ལྡན་དྲང་སྲོང་བྱིན་རླབས་ཕྲིན་ལས་མཆོག༔༙ བྱིན་རླབས་བདུད་རྩི་འདི་ཡིས་ཁྲུས་གསོལ་ལོ༔༙ སྔགས། ཧཱུྃ༔༙ སེམས་ཅན་གཟུང་འཛིན་ཞེན་པ་རང་རྒྱུད་ཀྱིས༔༙ རེ་དོགས་ལས་དབང་ལུས་ལ་ནད་གདོན་ཞུགས༔༙ ཀུན་འདུས་པདྨ་ཐོད་ཕྲེང་ཐུགས་རྗེ་མཆོག༔༙ བྱིན་རླབས་བདུད་རྩི་འདི་ཡིས་ཁྲུས་གསོལ་ལོ༔༙ ཨོཾ་ན་མཿསརྦ་ཏ་ཐཱ་ག་ཏ་ཨ་བྷི་ཥིཉྩ་ཨཱ་ཧཱུྃ༔༙ དེ་ནས་རྩ་སྔགས་གཤམ་དུ་། ནད་གདོན་ཐམས་ཅད་ཨཱ་པ་ན་ཡེ་སྭཱ་ཧཱ༔༙ ཞེས་བརྒྱ་རྩ་བྱས་ལ་དག་པར་བཀྲུ༔༙ དེ་ཡི་ཁྲུས་ཆུ་ལ་གླུད་དང་ཆང་བུ་ལོ་གྲངས་སུམ་འགྱུར་རམ༔༙ བརྒྱ་རྩ་སོགས་བྱས་ལ་གྲིབ་བདག་ལ་བསྔོས་ལ་དོར༔༙ གཞན་གྱི་བྱད་གཏད་སོགས་ཐུ་ན་རྫ་མ་སོ་བཏང་བ་ལ་ལྕགས་སྡིག་གི་གཟུགས་བྱས་ལ༔༙ ཁར་གླུད་རྣམས་བརྫངས་ཏེ་སྔགས་འདིས་བསྔོས༔༙ ཨོཾ་ན་མཿསརྦ་ཏ་ཐཱ་ག་ཏ་ཨ་བ་ལོ་ཀི་ཏེ་ཨོཾ་སཾ་བྷ་ར་སཾ་བྷ་ར་ཡེ་སྭཱ་ཧཱ༔༙ ཞེས་ཚར་བཅུ་རེ་ལ་སྔགས་ཉི་ཤུ་རྩ་གཅིག་གམ༔༙ བརྒྱ་རྩ་རེ་བྱས་ལ་ཆུ་སྦྲེང༔༙ ཐ་མ་རྩ་སྔགས་གཤམ་དུ༔༙ ཨ་ནྲྀ་ཏྲི་ཀྱཻ་ནཱ་ག་རཱ་ཙ་མཱ་ར་ཡ་ཕུད་ཕུད་སྭཱ་ཧཱ༔༙ སུ་སཏྭཾ་ནཱ་ག་རཱ་ཙ་མཱ་ར་ཡ་ཕུད་ཕུད་སྭཱ་ཧཱ༔༙ སྲི་བྲག་ནཱ་ག་རཱ་ཙ་མཱ་ར་ཡ་ཕུད་ཕུད་སྭཱ་ཧཱ༔༙ ཞེས་ལྕགས་སྡིག་དྲག་པོའི་སྤྲུལ་པར་བསམས་པས་ནད་གདོན་དགྲ་བགེགས་ཐམས་ཅད་ལྗིབ་ལྗིབ་ཐམ་ཐམ་འཆོས་པར་བསམས་ལ༔༙ ནད་པ་ལ་བལ་ཚོན་ཚོན་དྲུག་གིས་དཀྲིས་ནས་རིལ་པར་དཀྲོལ༔༙ དེ་ལྕགས་སྡིག་དང་གླུད་ལ་བཏབ༔༙ ནད་པ་ནད་གདོན་ལས་གྲོལ་བར་བསམས་ལ༔༙ གོང་གི་རྩ་སྔགས་དང་བྱད་དགྲོལ་སྔགས་ཤམ་ཚར་རེ་དང་སྤྲད་པར་བྱའོ༔༙ གླུད་བསྔོ༔༙ ལྕགས་སྡིག་གླུད་རྣམས་བཏང་ནས་ཟོར་བྱ༔༙ སྲུང་འཁོར་བསྒོམ་པའོ༔༙ ས་མ་ཡ༔༙ རྒྱ་རྒྱ་རྒྱ༔༙ སྟག་ཤམ་རྡོ་རྗེའི་གཏེར་མའོ།། །།\nRetrieved from "http://rtz.tsadra.org/index.php?title=Terdzo-PA-044&oldid=117672"


རྒྱུན་པར་མི་ཚོགས་ལ་འགོ་སླ། ཏོག་དབྱིབས་ནད་དུག་གསར་པས་བསླངས་པའི་གློ་ཚད་ནི་ནད་འགོག་ནུས་དམའ་བ་དང་ནད་འགོག་ནུས་རྒྱུན་ལྡན་ཡིན་པའི་མི་ཚང་མར་འགོ་སྲིད་མོད། ནད་དུག་ལ་འབྲེལ་འདྲིས་བྱས་མིན་ལ་འབྲེལ་བ་ངེས་ཅན་ཞིག་ཡོད། ནད་འགོག་ནུས་ཅུང་དམའ་བའི་མི་ཚོགས་ཏེ། དཔེར་ན་རྒན་པ་དང་སྦྲུམ་མ། མཆིན་པ་དང་མཁལ་མ་རྒྱུན་ལྡན་མིན་པ། ཡང་ན་དལ་གཤིས་ནད་ཡོད་པའི་མི་ཚོགས་ལ་འགོས་ཚེ་ནད་སྟབས་ལྷག་པར་ལྕི་མོ་ཡིན།\nའགོས་ཁྱབ་བྱེད་སྟངས་གཙོ་བོ་ནི་མཆིལ་ཟེགས་འགོས་ཁྱབ་དང་། འབྲེལ་འདྲིས་འགོས་ཁྱབ༼ལག་པ་མི་གཙང་བས་རང་གིས་རང་ལ་འགོས་པ་ཡང་འདུ༽། ད་དུང་ཆེ་ཆུང་མི་འདྲ་བའི་དབུགས་རྒྱུ་ལམ་གྱི་དབུགས་བཞུ་སྤྱིན་ལ་ཉེ་བར་བཅར་ན་ཡང་འགོས་ཁྱབ་བྱ། མིག་སྔར་ཐག་ཉེ་ས་ནས་མཆིལ་ཟེགས་འགོས་ཁྱབ་བྱེད་པ་ནི་རྒྱུ་ལམ་གཙོ་བོ་ཡིན།\nགཅིག་འདུའི་ནད་དཔེ་སྐོར་ཞིག་གི་ནད་བྱུང་སྟངས་ཀྱི་གོ་རིམ་ལ་གཞིགས་ན། མི་ཡིས་མི་ལ་འགོ་བའི་ཁྱད་ཆོས་མངོན་པར་གསལ་མོད། འགོས་ཁྱབ་ཀྱི་ཁྱབ་ཁོངས་ངེས་ཅན་ཞིག་ཡོད།\n༡༽ ལུད་པ་ལུ་བ་དང་། ཧབ་སྦྲིད་བྱེད་པ།\n༢༽ དབུགས་ཁ་འཚང་བ། དཔེར་ན། ཁ་ལུད་མིད་པ་དང་། གློ་ཡུ་སྦུག་འཛུགས། ཨ་ལོག་རྒྱག་པ། རྒྱབ་རྡུང་བ་སོགས་ཀྱིས་ལུད་པ་སློང་བ་དང་གློ་སྙིང་སླར་གསོ་སོགས།\nདེར་གཞུང་ལས་ཁང་གཅིག་པའི་ལས་གྲོགས་དང་། སློབ་ཁང་དང་ཉལ་ཁང་གཅིག་པའི་ལས་གྲོགས་དང་སློབ་གྲོགས། འགྲུལ་འཁོར་གཅིག་པའི་འགྲུལ་བ་སོགས་འདུས། ད་དུང་རྣམ་པ་གཞན་པའི་འབྲེལ་འདྲིས་བྱས་མཁན་ལ། ནད་དུག་ཕོག་ཡོད་པའི་ནད་པའི་ནད་རོགས་དང་། བསྡད་ཟིན་པའི་གླ་བྱེད་རླངས་འཁོར། བསྡད་མྱོང་བའི་གློག་སྐས་སོགས་འདུས་ཡོད།\nནད་འགོས་ཡོད་པའི་དོགས་གཞི་ཅན་ལ་འབྲེལ་འདྲིས་བྱས་པའི་མི༼དེར་སྨན་པ་ཡང་འདུ༽ ཚང་མས་ཉིན༡༤རིང་ལ་བདེ་ཐང་ལྟ་ཞིབ་བྱ་དགོས། ལྟ་ཞིབ་བྱེད་ཡུན་ནི་ནད་པར་འབྲེལ་འདྲིས་བྱས་པའི་ཉི་མ་གཞུག་མ་ནས་བརྩི་དགོས། དེའི་ནང་ནད་རྟགས་གང་ཞིག་བྱུང་རུང་། ནང་སྒོས་སུ་ཚ་བ་རྒྱས་པ་དང་། དབུགས་ལམ་གྱི་ནད་རྟགས་ཏེ་དཔེར་ན་ལུད་པ་ལུ་བ་དང་དབུགས་རྒྱུན་འཚུབ་པ། ཁོག་པ་བཤང་བ་སོགས་བྱུང་ཚེ། མྱུར་དུ་སྨན་བཅོས་བྱ་དགོས།\n༡༽ གལ་ཏེ་འབྲེལ་འདྲིས་བྱས་མཁན་ལ་ནད་རྟགས་བྱུང་ཚེ། སྔོན་ལ་སྨན་ཁང་ལ་བརྡ་རྒྱག་དགོས། དེ་ནས་སྨན་ཁང་དུ་འགྲོ་དགོས།\n༣༽ སྤྱི་སྤྱོད་འགྲུལ་འཁོར་ལ་མི་འདུག་པར་མྱུར་སྐྱོབ་རླངས་འཁོར་རམ་ཡང་ན་སྒེར་གྱི་རླངས་འཁོར་གྱིས་ནད་པ་སྐྱེལ་དགོས། གལ་ཏེ་འོས་པ་ཡིན་ན་ལམ་བར་ནས་རླངས་འཁོར་གྱི་སྒེའུ་ཁུང་ཕྱེ་དགོས།\n༤༽ ནད་བྱུང་བའི་མི་དང་འབྲེལ་འདྲིས་དམ་པོ་བྱེད་མཁན་གྱིས་དུས་དང་རྣམ་པ་ཀུན་ཏུ་དབུགས་ལམ་གྱི་འཕྲོད་བསྟེན་རྒྱུན་འཁྱོངས་དང་ལག་པ་གཉིས་གཙང་འཁྲུད་བྱ་དགོས། ལམ་དང་སྨན་ཁང་ནས་ལངས་སམ་འདུག་པའི་སྐབས་སུ། གང་ཐུབ་ཀྱིས་མི་གཞན་དང་རིང་དུ་གྱེས་དགོས། ༼མ་མཐའ་ཡང་སྨི་གཅིག་གི་བར་ཐག་ཡོད་དགོས།༽\nཏོག་དབྱིབས་ནད་དུག་གསར་པ་འགོས་པའི་གློ་ཚད་ཀྱི་ནད་རྟགས་གཙོ་བོ་ནི་ཚ་བ་རྒྱས་པ་དེ་ཡིན་ལ། ཆབས་ཅིག་ཏུ་སྐམ་ལུ་ཡང་མོ་ཙམ་དང་། ཐང་ཆད་པ། དབུགས་འབྱིན་རྔུབ་མི་བདེ་བ། བཤལ་བ་སོགས་ཀྱི་ནད་རྟགས་ཀྱང་མངོན་གྱི་ཡོད། སྣབས་ཆུ་བཞུར་བ་དང་གློ་ལུ་འཕར་བ་ཉུང་ཉུང་རེད། ནད་པ་ཁ་ཤས་ཀྱི་ནད་རྟགས་ཅུང་ཡང་མོ་ཡིན་པས་ཚ་བ་མི་རྒྱས་ཀྱང་། མགོ་ན་བ་དང་། སེམས་འཚབ་པ། བྲང་འཚང་བ། འབྲེལ་སྐྱིའི་གཉན་ནད་འཕར་བ། ཡན་ལག་བཞི་དང་རྐེད་རྒྱབ་ཀྱི་ཤ་གནད་ཅུང་ཙམ་ན་བའི་ནད་རྟགས་ཐོན་གྱིན་འདུག ནད་པ་ཁ་ཤས་ལ་གཟའ་འཁོར་གཅིག་གི་རྗེས་སུ་དབུགས་འབྱིན་རྔུབ་དཀའ་བའི་ནད་རྟགས་ཐོན་གྱི་ཡོད་པ་དང་། ལྕི་མོའི་རིགས་ཀྱི་ནད་ཚབས་མྱུར་དུ་ཇེ་སྡུག་ལ་འགྲོ་སྲིད། ནད་པ་མང་ཆེ་བ་དྲག་བསྐྱེད་འབྱུང་བ་དང་ནད་པ་ཉུང་ཤས་ཀྱི་ནད་ཚབས་ཇེ་ཆེར་ཕྱིན་ཏེ་ཐ་ན་ཤི་བའང་ཡོད།\n༡༽ རིམས་ནད་རིག་པའི་ལོ་རྒྱུས་ནི། ནད་མ་བྱུང་བའི་སྔོན་གྱི་གཟའ་འཁོར་གཉིས་ཀྱི་ནང་ཝུའུ་ཧན་གྲོང་ཁྱེར་ནས་ཡུལ་སྐོར་རམ་བསྡད་མྱོང་བའམ་ཡང་ན་ནད་མ་བྱུང་བའི་ཉིན༡༤ཡི་སྔོན་དུ་ཝུའུ་ཧན་ནས་ཡོང་བའི་ཚ་རྒྱས་དབུགས་ལམ་གྱི་ནད་རྟགས་ཡོད་པའི་ནད་པ་དང་འབྲེལ་འདྲིས་བྱས་པ། སྡོད་ཁུལ་དུ་འགོས་ནད་མཆེད་པའི་གནས་ཚུལ་ཡོད་པ། འདུས་འཛོམས་རང་བཞིན་གྱི་ནད་དཔེ་ཁྲོད་ཀྱི་ནད་པ་ཡིན་མིན། མི་གཞན་ལ་རིམས་ནད་བགོས་ཡོད་མེད་སོགས་ཀྱི་ལོ་རྒྱུས་དང་། ཝུའུ་ཧན་གྲོང་ཁྱེར་གྱི་འབྲེལ་ཡོད་ཁྲོམ་ར་དང་ལྷག་པར་དུ་ཞིང་ཞོར་ཉོ་ཚོང་ཁྲོམ་ར་ལ་ཐད་ཀར་རམ་གཞན་བརྒྱུད་ཀྱིས་འབྲེལ་འདྲིས་བྱས་པའི་ལོ་རྒྱུས་ཡིན།\n༢༽ ནད་ཐོག་མངོན་ཚུལ་ནི། ཚ་བ་རྒྱས་པ་དང་། ནད་དུག་རང་བཞིན་གྱི་གློ་ཚད་ཀྱི་གཟུགས་བརྙན་རིག་པའི་ཁྱད་ཆོས་ལྡན་པ། ནད་རིམས་ཀྱི་ཐོག་མའི་དུས་སྐབས་སུ་ཕྲ་ཕུང་དཀར་བོའི་སྤྱི་གྲངས་རྒྱུན་ལྡན་ནམ་ཡང་ན་ཇེ་དམའ་རུ་འགྲོ་བ། རྨེན་བུའི་ཕྲ་ཕུང་གི་གྲངས་ཀ་ཇེ་ཉུང་དུ་འགྲོ་བ།\n༡༽ འགོ་ཁུངས་དང་རིང་དུ་གྱེས་པ། ཚད་ལྡན་གྱི་ཐབས་ལམ་བརྒྱུད་དེ་རྣམ་པ་གསར་བའི་ནད་དུག་གི་གློ་ཚད་གནས་ཚུལ་ལ་དོ་ཁུར་བྱས་ཏེ་རིམས་ནད་ཐོན་བཞིན་པའི་ས་ཁུལ་དུ་བསྐྱོད་རྒྱུ་སྔོན་འགོག་བྱ་དགོས། བཀག་སྡོམ་དང་མཁའ་རླུང་འཁོར་རྒྱུག་མི་བྱེད་པའི་མི་ཚོགས་འདུ་ས་དང་མི་མང་གཅིག་སྡུད་བྱེད་པའི་གནས་སུ་མི་འགྲོ་ཞིང་། དགོས་གལ་བྱུང་ཚེ་ཁ་ཐུམ་རྒྱག་དགོས། སྤྱི་སྤྱོད་འགྲིམ་འགྲུལ་ཡོ་བྱད་ལ་འདུག་དུས་ཕྱི་ནད་ཚན་ཁག་གི་ཁ་ཐུམ་རྒྱག་དགོས།རི་དྭགས་རྔོན་པའམ་རི་སྐྱེས་སྲོག་ཆགས་ཀྱི་ཤ་འཚོང་འགྲེམས་དང་། ཉོ་སྒྲུབ། ལས་སྣོན། བཟའ་བཅའ་བྱེད་པ་གཏན་འགོག་བྱ་དགོས། འགོག་སྲུང་མེད་པའི་གནས་ཚུལ་འོག་རི་སྐྱེས་སྲོག་ཆགས་དང་སྲོག་ཆགས་གསོ་ཚགས་བྱེད་པར་འཛེམ་དགོས། སྲོག་ཆགས་གསོན་པོ༼བྱ་རིགས་དང་། རྒྱ་མཚོའི་ཐོན་རྫས། རི་སྐྱེས་སྲོག་ཆགས་སོགས༽འཚོང་བའི་ཁྲོམ་རར་སྐྱོད་མི་རུང་། སྒོ་ཕྱུགས་དང་རི་དྭགས་ནད་པ་མི་བཤའ་ལ། དེ་དག་གི་ཤའང་བཟའ་མི་རུང་བས། བདེ་འཇགས་བཟའ་བཏུང་གི་གོམས་གཤིས་ལེགས་པོ་ཞིག་ཆགས་སུ་འཇུག་དགོས། ཟས་རྗེན་པ་དང་བཙོས་མའི་ཚོད་གདན་དང་ཚལ་གཏུབ་ཀྱི་དབྱེ་བ་དགར་དགོས་པ་དང་། ཁྱིམ་གྱི་ཤ་དང་སྒོ་ང་བཙོས་ནས་ཚོས་དགོས་ལ། ཚ་རྒྱག་པ་དང་གློ་ལུ་བ་སོགས་ཀྱི་ནད་རྟགས་ཡོད་པའི་མི་སུ་ཞིག་ཡིན་རུང་ཉེ་སར་མི་བཏུད་པ་དང་། ནད་གཡོག་དང་སྨན་བཅོས་བྱེད་སྐབས་ངེས་པར་དུ་འོས་འཚམ་གྱི་ཁ་ཐུམ་རྒྱག་དགོས།\n༢༽ གཙང་སྦྲར་དོ་སྣང་བྱ་དགོས། གློ་ལུ་བ་དང་ཧབ་སྦྲིད་རྒྱག་སྐབས་ལག་ཕྱིས་དང་གྲུ་མོས་སྣ་བཀབ་ནས་མཆིལ་མ་མཆེད་པར་སྔོན་འགོག་བྱ་དགོས། གང་བྱུང་དུ་ཁ་ལུད་མི་་འཕེན་པར་ཁ་སྣའི་ཟགས་ཐོན་གཤེར་རྫས་ཤོག་བུས་བཏུམས་ནས་སྙིགས་སྒམ་ནང་གཡུགས་དགོས། ལག་པ་གཉིས་ཀྱི་གཙང་སྦྲ་རྒྱུན་འཁྱོངས་བྱས་ནས་མིག་དང་། སྣ། ཁ་ལ་རེག་རྒྱུ་ཇེ་ཉུང་དུ་གཏོང་དགོས། གློ་ལུ་བ་དང་ཟ་མ་མ་ཟོས་པའི་སྔོན། བཤང་གཅི་དོར་བའི་རྗེས། ཡང་ན་སྲོག་ཆགས་ཀྱི་བཤང་གཅི་ལ་རེག་པའི་རྗེས་རྣམས་སུ་ཆུ་རྒྱུན་གྱིས་ལག་པ་བཀྲུ་བའམ་ཡང་ན་ཆང་བཅུད་ཀྱི་གྲུབ་ཆ་འདུས་པའི་འཁྲུད་རྫས་སྤྱོད་དགོས། གཞན་དང་མཉམ་དུ་ཆུ་ཕོར་དང་། གསོལ་ཆས། ལག་ཕྱིས། སོ་ཤད་སོགས་ཀྱི་དངོས་རྫས་མཉམ་སྤྱོད་མི་བྱེད་པ་དང་། ཁྱིམ་ཆས་དང་ཟས་སྣོད་ཀྱི་གཙང་སྦྲ་རྒྱུན་འཁྱོངས་བྱེད་ཅིང་། གྱོན་ཆས་དང་ཉལ་གོས་ཉི་མར་ལྡེ་དགོས།\n༣༽ སྒེའུ་ཁུང་ཕྱེ་ནས་རླུང་རྒྱུ་བར་བྱེད་པ། ཁང་བའི་ནང་གི་མཁའ་རླུང་གི་འཁོར་རྒྱུག་རྒྱུན་འཁྱོངས་བྱ་དགོས། གལ་ཏེ་མཐའ་འཁོར་དུ་དབུགས་ལམ་གྱི་ནད་རྟགས་ཡོད་པའི་ནད་པ་ཡོད་ཚེ། རླུང་རྒྱུ་བ་དང་དབུགས་བརྗེ་བའི་ཐེངས་གྲངས་མང་དུ་གཏོང་དགོས་པ་དང་། སྒེའུ་ཁུང་ཕྱེ་སྐབས་ཐད་རྒྱུག་རླུང་ལ་འཛེམ་ཟོན་གྱིས་དྲོད་སྲུང་ལ་དོ་སྣང་བྱ་དགོས།\n༤༽ ནད་འགོག་ནུས་པ་ཇེ་དྲག་ཏུ་གཏོང་བ། བདེ་ཐང་གི་འཚོ་བ་སྐྱེལ་སྟངས་རྒྱུན་འཁྱོངས་བྱ་དགོས། དཔེར་ན་ལུས་རྩལ་སྦྱོང་བརྡར་ལ་ཤུགས་སྣོན་པ་དང་། ངལ་གསོ་ལ་དོ་སྣང་བྱས་ཏེ་ངལ་དུབ་ཚད་བརྒལ་མི་ཡོང་བ་དང་། སྔོ་ཚལ་དང་ཤིང་ཏོག་མང་ཙམ་བཟའ་བ། ཆུ་མང་ཙམ་བཏུང་་བ། ལུས་ཁམས་ཀྱི་ནད་འགོག་ནུས་པ་ཆེ་རུ་གཏོང་བ་བཅས་བྱ་དགོས།\n༢༽ དྲོད་ཚད་ཏུའུ༥༦དང་། སྐར་མ༣༠། དབྱི་སྨི་སྦྲིད་སྨན། ཆང་བཅུད་བརྒྱ་ཆའི༧༥། ཁིལ་འདུས་པའི་དུག་སེལ་སྨན་རྫས། དབྱང་བརྒལ་ཁ་སྐྱུར། ཁིལ་འདྲ་བཟོ་སོགས་ཚིལ་ཞུ་རྫས་ཀྱིས་ནད་དུག་གསོད་ཐུབ། གསལ་འདེབས། ཁིལ་གྱིས་ནད་དུག་གསོད་མི་ཐུབ།\n༣༽ ནད་ཁུངས་གཙོ་བོ་ནི། ད་ཆར་ཤེས་ཟིན་ལྟར་ན་ཏོག་དབྱིབས་ནད་དུག་གསར་པའི་གློ་ཚད་རིམས་ནད་ཕོག་ཡོད་པའི་ནད་པ་ཡིན།\n༤༽ འགོས་ལམ་གཙོ་བོ་ནི། དབུགས་ལམ་དུ་མཆིལ་ཟེགས་སོང་བ་དང་། ཐུག་རེག་བྱས་ནས་འགོས་པ་ཡིན།\n༥༽ མི་ཚོགས་ལ་འགོ་སླ་ཞིང་། རྒན་པ་དང་ནད་རྟིང་ཡོད་མཁན་ཚོར་ཕོག་ཚེ་ནད་སྟབས་ལྕི། བྱིས་པ་དང་ཁྱེའུ་ལ་ཡང་འགོ་རྒྱུ་ཡོད།\n༦༽ ནད་རྟགས་མི་མངོན་པའི་དུས་ཡུན་ནི། སྤྱིར་བཏང་དུ་ཉི་མ༣ནས༧བར་ཡིན་ཞིང་། ཆེས་འགོར་ན་ཡང་ཉི་མ༡༤ལས་བརྒལ་གྱི་མེད།\n༧༽ ནད་རྟགས་གཙོ་བོ་ནི་ཚ་བ་རྒྱག་པ་དང་། ནུས་ཤུགས་མེད་པ། སྐམ་ལུ་བྱེད་པ་བཅས་ཡིན་མོད། མི་ལ་ལར་སྣ་ཁུང་འཚང་བ་དང་། སྣ་ཆུ་བཞུར་པ། ཁོག་པ་བཤལ་བ་སོགས་ཀྱི་ནད་རྟགས་ཀྱང་ཐོན་གྱི་ཡོད། ཚབས་ཆེན་པོ་དང་ཉེན་ཁ་ཡོད་པའི་ནད་པ་ནད་གྱིས་མནར་རིང་ཚ་བ་ཆེན་པོ་མི་རྒྱག་པ་དང་། ཐ་ན་མངོན་གསལ་དོད་པའི་ཚ་བ་མི་རྒྱག་པའང་ཡོད།\n༨༽ ནད་པ་ཕལ་ཆེ་བར་སྨན་བཅོས་བྱས་རྗེས་ཕན་འབྲས་ལེགས་པོ་ཐོན་གྱི་ཡོད་ལ། ནད་པ་ཕྲུ་གུ་ཡིན་ཚེ་བལྟོས་བཅས་ཀྱིས་ནད་ལྕི་མོ་མེད། ཤི་བའི་ནད་པ་མང་ཆེ་བ་ནི་རྒས་འཁོགས་དང་གཅོང་ནད་སོགས་ནད་རྙིང་ཡོད་མཁན་ཡིན།\n༩༽ ལོགས་སུ་མི་དགར་བ་དང་སྨན་ཁང་ནས་ཐོན་པའི་ཚད་གཞི་ནི་གཟུགས་པོའི་དྲོད་ཚད་ཉིན་གསུམ་ཡན་རྒྱུན་གཏན་ལྟར་ཡིན་པ་དང་། དབུགས་ལམ་གྱི་ནད་རྟགས་མངོན་གསལ་དོད་པོས་ཉུང་དུ་ཕྱིན་པ། དབུགས་ལམ་གྱི་ནད་གཞིའི་ཉིང་སྐྱུར་ལ་བརྟག་དཔྱད་བྱས་པས་ཐེངས་གཉིས་བསྟུད་མར་ནད་དུག་མེད་པ་བཅས་ཡིན་དགོས་སོ།།\n༣. མི་མང་འདུ་འཛོམས་བྱ་ཡུལ་དང་། ལྷག་པར་དུ་མཁའ་རླུང་གི་འཁོར་རྒྱུག་ཞན་པའི་ས་ཆར་འགྲོ་བ་ཇེ་ཉུང་གཏོང་རྒྱུ་སྟེ། དཔེར་ན་སྤྱི་སྤྱོད་ཁྲུས་རྫིང་དང་། ཆུ་ཚན། གློག་བརྙན་ཁང་། དྲ་ཁང་། KTV ཚོང་ར། རླངས་འཁོར་འབབ་ཚིགས། གནམ་གྲུ་ཐང་། གྲུ་ཁ། འགྲེམས་སྟོན་ཁང་སོགས།\n༡. ཕྱི་རུ་འགྲོ་དུས་ཁ་ཐུམ་རྒྱག་པ། ཕྱི་ཕྱོགས་ཀྱི་སྤྱི་བའི་འདུ་གནས་དང་། སྨན་བཅོས། སྤྱི་བའི་འགྲིམ་འགྲུལ་ཡོ་བྱད་བཅས་ལ་སྐྱོད་སྐབས་སྨན་སྤྱོད་ཕྱི་ནད་ཚན་ཁག་གི་ཁ་ཐུམ་མམ་ཡང་ན་N95ཁ་ཐུམ་རྒྱག་དགོས།\nབདམས་གསེས་དང་བོ། ཐེངས་གཅིག་སྨན་སྤྱོད་ཁ་ཐུམ་བརྒྱབ་སྟེ་བསྟུད་མར་ཆུ་ཚོད་བཞི་ལ་གྱོན་ནས་བརྗེ་དགོས། སྦགས་བཙོག་དང་རློན་པ་བྱས་དུས་མྱུར་དུ་བརྗེ་དགོས།\nབདམས་གསེས་གཉིས་པ། N95སྨན་སྤྱོད་ཀྱི་འགོག་སྲུང་ཁ་ཐུམ་་བསྟུད་མར་ཆུ་ཚོད་བཞི་ལ་གྱོན་ཏེ་བརྗེ་དགོས། སྦགས་བཙོག་དང་རློན་པ་བྱས་དུས་མྱུར་དུ་བརྗེ་དགོས།\n༡༽ ཁ་དོག་ཅུང་སྟུག་པ་ནི་མདུན་ངོས་ཡིན་ལ། མདུན་ངོས་ནི་ཕྱི་ལ་གཏད་དགོས་པར་མ་ཟད། སྨན་སྤྱོད་ཁ་ཐུམ་སྟེང་དུ་ད་དུང་ལྕགས་རིགས་ཀྱི་སྣ་འཛིན་ཡོད།\n༢༽ ངོ་ལ་གཏད་པ་ནི་སྨན་སྤྱོད་ཁ་ཐུམ་གྱི་ལྡོག་ངོས་ཡིན་དགོས་ལ། ཁ་དོག་ཅུང་སྲབ་པའི་ངོས་ཀྱང་ཡིན་དགོས། དེ་ལས་གཞན། ལྕགས་རིགས་ཡོད་པའི་ཆ་ཤས་ནི་ཁ་ཐུམ་གྱི་སྟེང་ཕྱོགས་སུ་འཇོག་དགོས་པ་ལས། ལྡོག་ཕྱོགས་སུ་གྱོན་མི་རུང་།\n༣༽ ཁ་ཐུམ་གྱི་མདུན་ངོས་དང་། ལྡོག་ཕྱོགས། གོང་སྣེ། འོག་སྣེ་བཅས་དབྱེ་འབྱེད་གསལ་བོ་བྱས་རྗེས་སྔོན་ལ་ལག་པ་གཙང་མར་བཀྲུས་ནས་ཁ་ཐུམ་གཏན་འཁེལ་བྱས་ཏེ་སྣེ་གཉིས་ཀྱི་ལུང་ཐག་རྣ་ཅོག་སྟེང་དུ་འགེལ་དགོས།\n༤༽ གོམ་རིམ་མཐའ་མ་དེ་ཡང་གོང་དུ་བཤད་མྱོང་བའི་ལྕགས་རིགས་ཀྱི་གནད་དོན་ཡིན་ཏེ། ཁ་ཐུབ་གྱོན་རྗེས། ལག་པ་གཉིས་ཀྱིས་སྣ་གདོང་གཡས་གཡོན་གྱི་ལྕགས་རིགས་སྐུད་པ་མནན་ཏེ། ཁ་ཐུམ་གྱི་སྟེང་དུ་སྣ་གདུང་དམ་པོར་འབྱར་དུ་འཇུག་དགོས་པ་དང་། དེ་ནས་ཁ་ཐུམ་མར་དུ་འཐེན་ནས་ལྟེབ་གཉེར་མི་ཆགས་པར་བྱ་དགོས་ལ། རབ་ཡིན་ན་སྣ་དང་མཆུ་ཏོ་བཀབ་ན་བཟང་།\n༢༽ རྒན་པ་དང་གློ་སྙིང་གི་ནད་དམ་་དལ་ཡམས་ཅན་གྱིས་ཁ་ཐུམ་གྱོན་ན་མི་བདེ་བའི་ཚོར་བ་འབྱུང་བ་དང་། ཐ་ན་སྔར་ཡོད་ནད་གཞི་ཇེ་ལྕི་རུ་འགྲོ་བས། སྨན་པའི་ཆེད་ལས་མཛུབ་སྟོན་ལ་བསྟུན་དགོས།\n༢. དུས་དང་རྣམ་པ་ཀུན་ཏུ་ལག་པའི་གཙང་སྦྲ་རྒྱུན་འཁྱོངས་བྱ་དགོས། སྤྱི་བའི་འདུ་གནས་དང་འབྲེལ་བ་ཡོད་པའི་སྤྱི་བའི་དངོས་རྫས་རེག་རྒྱུ་ཉུང་དུ་གཏོང་དགོས། མི་མང་འདུ་འཛོམ་བྱ་ཡུལ་ནས་ཕྱིར་ལོག་པའམ་གློ་ལུ་སྐབས་ལག་པས་ཁ་ཟུམ་པ། ཟ་མ་མ་ཟོས་གོང་དང་བཤང་གཅི་དོར་བའི་རྗེས་བཅས་ལ་ལག་པ་བཀྲུ་བའམ་ཡང་ན་འདག་རྫས་ཀྱིས་ལག་པ་བཀྲུ་བ་དང་། ཆང་བཅུད་ཀྱི་གྲུབ་ཆ་འདུས་པའི་འདག་ཁུ་སྤྱོད་དགོས། ལག་པ་གཙང་མ་ཡིན་མིན་མི་ཤེས་ཚེ། ལག་པས་ཁ་སྣ་དང་མིག་ལ་རེག་མི་རུང་། ཧབ་སྦྲིད་རྒྱག་པ་དང་གློ་ལུ་བའི་སྐབས་སུ་ལག་པའི་གྲུ་མོས་ཁ་སྣ་འགེབ་དགོས།\nགོ་རིམ་གཉིས་པ། ལག་པ་བསྣོལ་ནས་ལག་མཛུབ་སྲུབས་བཀྲུ་བ།༼ལག་པའི་མདུན་རྒྱབ་གཏོད་པ། ལག་པ་བསྣོལ་ནས་བཀྲུ་བ། ལག་པ་གཡས་གཡོན་བརྗེ་བ།༽\nགོ་རིམ་གསུམ་པ། ལག་མཐིལ་སྦྱར་ནས་མཛུབ་བར་བཀྲུ་བ།༼ལག་པའི་ངོ་གཉིས་མཉམ་དུ་སྦྱར། མཛུབ་བཅུ་བསྣོལ་ནས་ཐེངས་ལྔར་བཀྲུ།༽\nགོ་རིམ་བཞི་པ། སོར་རྩེ་ལག་པའི་མཐིལ་ལ་བཀྲུ། ལག་པ་གཡས་གཡོན་གཅིག་མཚུངས་ཡིན།༼སོར་རྩེ་ལག་པའི་མཐིལ་ལ་སྦྱོར། ཕན་ཚུན་དབུར་བཀྲུ་ཐེངས་ལྔར་བྱ།༽\nགོ་རིམ་ལྔ་བ། ལག་གཅིག་མཐེ་བོ་འཆང་སྟེ་བཀྲུ། གཡས་གཡོན་གཉིས་ཀ་ཐེངས་ལྔ་རེ།\nགོ་རིམ་དྲུག་པ། མཛུབ་མོ་གུག་ནས་ཚིགས་མགོ་བཀྲུ། བརྗེ་རེས་བྱས་ནས་ཐེངས་ལྔ་ལ་འཕུར།\n༡. རང་འགུལ་གྱིས་མི་སྒེར་དང་ཁྱིམ་མིའི་བདེ་ཐང་ལ་ལྟ་ཞིབ་ཚད་ལེན་ཡག་པོ་བྱེད་དགོས་པ་དང་། ཚ་བ་རྒྱས་སྐབས་རང་འགུལ་ངང་ལུས་དྲོད་འཇལ་དགོས། ཁྱིམ་དུ་བྱིས་པ་ཡོད་ན་ནངས་དགོང་གཉིས་སུ་བྱིས་པའི་ཐོད་པ་ལ་རེག་དགོས། གལ་ཏེ་ཚ་བརྒྱབ་ན་ལུས་དྲོད་འཇལ་དགོས།\n༢. དོགས་གཞི་ཡོད་པའི་ནད་རྟགས་ཐོན་ཚེ་རང་འགུལ་ངང་ཁ་ཐུམ་བརྒྱབ་ནས་དུས་ཐོག་ཏུ་ཐག་ཉེ་ས་ནས་སྨན་བཅོས་བྱེད་དགོས། གལ་ཏེ་ཏོག་དབྱིབས་ནད་དུག་གསར་པ་འགོས་པའི་དོགས་པ་ཡོད་པའི་ནད་རྟགས་(ཚ་རྒྱས་པ་དང་། གློ་ལུ་བ། མིད་པ་ན་བ། དབུགས་ལེན་དཀའ་བ། ནུས་སྟོབས་ཞན་པ། སེམས་ཤུགས་མེད་པ། སྐྱུག་མེར་ལངས་པ། སྐྱུག་པ། ཁོག་པ་བཤལ་བ། མགོ་ན་བ། སྙིང་གི་སྐྱི་ནད། རྐང་ལག་བཞི་དང་རྐེད་རྒྱབ་ཀྱི་ཤ་གནད་ན་བ་སོགས་འདུས)བྱུང་ན། ནད་གཞི་ལྟར་སྨན་བཅོས་ལས་ཁུངས་སུ་སོང་ནས་སྨན་བཅོས་བྱ་དགོས། ས་འོག་ལྕགས་ལམ་དང་སྤྱི་སྤྱོད་རླངས་འཁོར་སོགས་འགྲིམ་འགྲུལ་ཡོ་བྱད་ནང་སྡོད་རྒྱུ་དང་མི་ཚོགས་འདུ་འཛོམས་ཆེ་སར་སྐྱོད་རྒྱུ་འགོག་བྱོལ་གང་ཐུབ་བྱ་དགོས། སྨན་པར་བསྟེན་སྐབས་རང་འགུལ་གྱིས་རང་ཉིད་ནད་རིགས་ཁྱབ་རྒྱ་ཆེ་བའི་ས་ཁུལ་དུ་ཡུལ་སྐོར་ལ་སོང་བའི་སྐོར་དང་། དེ་མིན་ནད་བྱུང་རྗེས་མི་སུ་དང་འཕྲད་མྱོང་བ་སོགས་སྨན་པ་ལ་བཤད་དེ་འབྲེལ་ཡོད་བརྟག་དཔྱད་ལ་མཐུན་སྦྱོར་བྱ་དགོས།\n༢. ཁྱིམ་ཚང་གི་ཁོངས་མིས་ཐུན་མོང་ཐོག་ལག་རས་མི་སྤྱོད་པ་དང་། ཁྱིམ་ཆས་དང་ཟ་སྣོད། འཐུང་ཆས་བཅས་གཙང་མར་རྒྱུན་འཁྱོངས་བྱེད་པ།\n༣. གང་སར་ཁ་ལུད་མི་འཕེན་པ་དང་། ཁ་ལུ་དང་སྣ་ལུ་ངེས་ངར་ཏུ་ཤོག་བུས་བཏུམས་ནས་གད་སྙིག་སྒམ་ནང་འཕེན་དགོས།\n༥. རི་སྐྱེས་སྲོག་ཆགས་ལ་འབྲེལ་འདྲིས་བྱེད་པ་དང་ཉོ་སྒྲུབ་བྱེད་པ། སྲོག་ཆགས་གསོན་པོའི༼བྱ་རིགས་དང་། རྒྱ་མཚོའི་ཐོན་རྫས། རི་སྐྱེས་སྲོག་ཆགས་སོགས༽འཚོང་རར་སྐྱོད་མི་རུང་།\n༦. སུ་ཚང་ཡིན་རུང་ངེས་པར་ཏུ་ལུས་དྲོད་འཇལ་ཆས་དང་། སྨན་སྤྱོད་ཕྱི་ནད་ཚན་ཁག་གི་ཁ་རས་སམ་ཡང་ནN༩༥ཁ་ཐུམ། ཁྱིམ་སྤྱོད་དུག་སེལ་སྨན་རྫས་སོགས་གྲ་སྒྲིག་བྱ་དགོས།\n༢. མི་ཚོགས་འདུ་སར་འགྲོ་རྒྱུ་ཇེ་ཉུང་ཐོངས། ནང་སྒོས་སུ་མཁའ་དབུགས་རྒྱུ་དཀའ་བའི་ས་ཆ་སྟེ། དཔེར་ན་གཞུང་ཁྲུས་དང་། ཆུ་ཚན། གློག་བརྙན་ཁང་། དྲ་ཁང་། གླུ་རྩེད་ཁང་། ཚོང་ར། རླངས་འཁོར་ས་ཚིགས། གནམ་ཐང་། གྲུ་ཁ། འགྲེམ་སྟོན་ཁང་སོགས།\n༣. རི་སྐྱེས་སྲོག་ཆགས་ལ་འབྲེལ་འདྲིས་དང་ཉོ་འཚོང་མ་བྱེད། རྔོན་ཟས་མ་ཟ། སྲོག་ཆགས་གསོན་པོ༼ཁྱིམ་བྱ། རྒྱ་མཚོའི་ཐོན་རྫས། རི་སྐྱེས་སྲོག་ཆགས་སོགས༽བཙོང་སའི་ཁྲོམ་རར་མ་འགྲོ། ཤ་དང་དེ་སྒོང་བཟའ་ན་ཚོས་ཐག་ཆོད་བྱས་ནས་ཟ་དགོས།\n༤. སྡོད་ཤག་གི་གཙང་སྦྲ་རྒྱུན་འཁྱོངས་བྱ་དགོས། སྒེའུ་ཁུང་ཕྱེ་ནས་རྒྱུན་དུ་རླུང་རྒྱག་ཏུ་འཇུག་དགོས།\n༥. ལག་པ་གཉི་གའི་གཙང་སྦྲ་རྒྱུན་འཁྱོངས་བྱ་དགོས། མི་མང་ཚོགས་སའི་སྤྱི་རྫས་ཀྱི་སྟེང་དུ་རེག་རྒྱུ་ཇེ་ཉུང་བྱ་དགོས། མི་མང་ཚོགས་ས་ནས་ཕྱིར་སླེབས་རྗེས་དང་། ལུད་པ་ལུ་དུས་ལག་པས་གཡོལ་རྗེས། ཟ་མ་ཟ་བའི་སྔ་གཞུག་བཅས་ལ་ལག་པ་ཁྲུས་ཆུའམ་འདག་རྫས་བཀོལ་ནས་བཞུར་ཆུས་ལག་པ་བཀྲུ་དགོས། ཡང་ན་ཆང་བཅུད་འདུས་པའི་ལག་པ་ཁྲུས་ཆུས་བཀྲུ་དགོས། ལག་པ་གཙང་མ་ཡིན་མིན་གསལ་ཐག་མི་ཆོད་དུས་ལག་པས་ཁ་མིག་སྣ་གསུམ་ལ་མ་རེག ཧབ་སྦྲིད་དམ་ལུད་པ་ལུ་དུས་ལག་པའི་གྲུ་ཁུག་གིས་ཁ་སྣ་སུམ་དགོས།\n༦. ཕྱི་རོལ་ལ་འགྲོ་དུས་ཁ་ཐུམ་རྒྱག་དགོས། ཕྱི་རོལ་གྱི་མི་ཚོགས་འདུ་སའམ་ཡང་ན་སྨན་ཁང་དུ་འགྲོ་དུས་དང་། སྤྱི་སྤྱོད་འགྲུལ་འཁོར་དུ་འདུག་དུས་སྨན་བཀོལ་ཁ་ཐུམ་ལམ་ཡང་ནN95ཁ་ཐུམ་རྒྱག་དགོས།\n༧. གཙང་སྦྲ་དང་བདེ་ཐང་གི་གོམས་གཤིས་ཡག་པོ་རྒྱུན་འཁྱོངས་བྱ་དགོས། བཟའ་མི་ཚོས་ལག་ཕྱིས་གཅིག་མཉམ་དུ་མི་བཀོལ་བ་དང་། ཁྱིམ་ཆས་དང་གསོལ་ཆས་རྒྱུན་དུ་གཙང་མ་བྱ་དགོས། གོན་པ་དང་ཉུལ་ཐུལ་ཉི་མ་ལྡེ་དགོས། གང་ས་གང་དུ་ཁ་ལུད་མི་འཕེན་པར། ཁ་ཆུ་སྣ་ཆུ་ཡོད་ཚེ་གཙང་ཤོག་གིས་བཏུམས་རྗེས་སྙིགས་སྒམ་དུ་གཡུགས་དགོས། འཚོ་བཅུད་ལ་མཉམ་འཇོག་དང་སྦྱོང་བརྡར་ལ་འབད་པ་བྱ་དགོས།\n༨. རང་འགུལ་གྱིས་རང་ཉིད་དང་བཟའ་མིའི་བདེ་ཐང་ཚད་འཇལ་བྱ་དགོས། ཚ་བ་རྒྱས་བཞིན་པར་འདོད་ཚེ་རང་འགུལ་གྱིས་ཚ་དྲོད་འཇལ་དགོས། ཁྱིམ་ཚང་ལ་བྱིས་པ་ཡོད་ཚེ་སྔ་དགོང་གཉིས་ལ་བྱིས་པའི་དཔྲལ་བར་རེག་ནས། གལ་ཏེ་ཚ་བ་རྒྱས་ཡོད་ན་ལུས་ཕུང་གི་ཚ་དྲོད་འཇལ་དགོས།\n༩. རྒྱུན་མཁོའི་དངོས་པོ་གྲ་སྒྲིག་བྱ་དགོས། ཁྱིམ་ནང་དུ་ལུས་ཕུང་ཚ་དྲོད་འཇལ་ཆས་ཤིག་དང་། ཁ་ཐུམ་ཐེངས་གཅིག་མ། ཁྱིམ་ཚང་གིས་བཀོལ་རྒྱུའི་དུག་སེལ་མཁོ་ཆས་སོགས་གྲ་སྒྲིག་བྱ་དགོས།\n༡. གལ་ཏེ་ཏོག་དབྱིབས་ནད་དུག་གསར་པས་བསླངས་པའི་གློ་ཚད་ཀྱི་ནད་རྟགས༼དཔེར་ན། ཚ་བ་རྒྱས་པ་དང་། ལུད་པ་ལུ་བ། མགྲིན་པ་ན་བ། བྲང་ཁ་མི་བདེ་བ། དབུགས་འབྱིན་རྔུབ་དཀའ་བ། ལུས་ཤུགས་ཟད་པ། ངལ་དུབ་བྱེད་པ། སྐྱུག་ལོག་པ། ཁོག་པ་བཤང་བ། མགོ་ན་བ། སེམས་འཚབ་པ། མིག་སྐྱི་འགེབ་པ། རྐང་ལག་བཞི་བོའམ་རྐེད་རྒྱབ་ཀྱི་ཤ་གནད་ལ་ན་ཟུག་སྐྱེ་བ་སོགས་ཀྱི་ནད་རྟགས༽བྱུང་ཚེ། ནད་ཀྱི་གནས་ཚུལ་ལྟར་དུས་ཐོག་ཏུ་སྨན་བཅོས་བྱ་དགོས།\n༢. ས་འོག་ལྕགས་ལམ་དང་སྤྱི་སྤྱོད་རླངས་འཁོར་སོགས་སྤྱི་སྤྱོད་འགྲུལ་ཆས་ནང་མ་འདུག མི་ཚོགས་མང་པོ་འདུ་སར་མ་འགྲོ།\n༣. སྨན་པར་སྟོན་པའི་སྐབས་སུ་རང་འགུལ་གྱིས་སྨན་པར་རང་ཉིད་རིམས་ནད་ཡོད་སའི་ས་ཆ་ནས་ཡུལ་སྐོར་དང་གནས་སྡོད་བྱས་མ་བྱས་ཀྱི་གནས་ཚུལ་དང་། ནད་བྱུང་རྗེས་མི་གཞན་ལ་འབྲེལ་འདྲིས་བྱས་ཡོད་མེད་དྲང་མོར་བཤད་ནས། སྨན་པས་དེ་བསྟུན་གྱིས་བརྟག་དཔྱད་བྱ་རྒྱུར་རམ་འདེགས་བྱ་དགོས།\n༤. ནད་པའི་བཟའ་མི་ཚོས་ངེས་པར་དུ་ཁ་ཐུམ་རྒྱག་དགོས། ནད་རྟགས་མེད་པའི་བཟའ་མི་གཞན་པ་ཚོ་དང་བར་ཐག་བཀྱེད་ནས། ཐག་ཉེ་ནས་ཐུག་རེག་བྱེད་མི་ཉན།\n༥. གལ་ཏེ་བཟའ་མི་ཞིག་ལ་ཏོག་དབྱིབས་ནད་དུག་གསར་པས་བསླངས་པའི་གློ་ཚད་འགོས་ཡོད་པ་ཐག་བཅད་ལ། བཟའ་མི་གཞན་པ་ཚོ་གལ་ཏེ་འབྲེལ་འདྲིས་བྱས་མཁན་དུ་ཐག་གཅོད་བྱས་ཚེ། ཉིན༡༤རིང་ལ་གསོ་རིག་ལྟ་ཞིབ་དང་ལེན་བྱ་དགོས།\nམིག་སྔར་རིམས་ནད་འདིར་ངོས་ཟིན་ཐོབ་པ་ལྟར་བྱེད་ཐབས་འདི་གཏན་འབེབས་བྱས་པ་ཡིན་ཞིང་། གཙོ་བོ་ཚོང་ར་དང་། ཟ་ཁང་། གློག་བརྙན་ཁང་། གླུ་རྩེད་ཁང་། དྲ་ཁང་། གཞུང་ཁྲུས། ལུས་རྩལ་ཁང་། འགྲེམ་སྟོན་ཁང་། མེ་འཁོར་ས་ཚིགས། ས་འོག་ལྕགས་ལམ། གནམ་ཐང་། སྤྱི་སྤྱོད་རླངས་འཁོར་ས་ཚིགས་སོགས་མི་མང་ཚོགས་སར་བཀོལ་དགོས།\n༡. མི་མང་ཚོགས་སའི་བྱ་བྱེད་མི་སྣས་རང་འགུལ་གྱིས་བདེ་ཐང་ཚད་ལེན་བྱ་དགོས། གལ་ཏེ་ཏོག་དབྱིབས་ནད་དུག་གསར་པས་བསླངས་པའི་གློ་ཚད་ཀྱི་ནད་རྟགས༼དཔེར་ན། ཚ་བ་རྒྱས་པ་དང་། ལུད་པ་ལུ་བ། མགྲིན་པ་ན་བ། བྲང་ཁ་མི་བདེ་བ། དབུགས་འབྱིན་རྔུབ་དཀའ་བ། ལུས་ཤུགས་ཟད་པ། ངལ་དུབ་བྱེད་པ། སྐྱུག་ལོག་པ། ཁོག་པ་བཤང་བ། མགོ་ན་བ། སེམས་འཚབ་པ། མིག་སྐྱི་འགེབ་པ། རྐང་ལག་བཞི་བོའམ་རྐེད་རྒྱབ་ཀྱི་ཤ་གནད་ལ་ན་ཟུག་སྐྱེ་བ་སོགས་ཀྱི་ནད་རྟགས༽བྱུང་ཚེ། ནད་ཡོད་བཞིན་དུ་ལས་ཚོགས་སུ་ཞུགས་མི་དགོས།\n༢. གལ་ཏེ་ཏོག་དབྱིབས་ནད་དུག་གསར་པས་བསླངས་པའི་གློ་ཚད་ཀྱི་ནད་རྟགས་དོགས་པ་ཅན་ཡོད་པ་ཤེས་ཚེ། བྱ་བྱེད་མི་སྣས་ས་དེ་དང་ཁ་འབྲལ་དགོས་པའི་རེ་བ་འདོན་དགོས།\n༤. མི་མང་ཚོགས་སའི་མཁའ་དབུགས་འཁོར་རྒྱུགས་རྒྱུན་འཁྱོངས་བྱ་དགོས། མཁའ་དབུགས་སྙོམས་སྒྲིག་འཕྲུལ་ཆས་དང་རླངས་དུད་ཕྱིར་གཏོང་འཕྲུལ་ཆས་རྒྱུན་འཁོར་ཐུབ་པར་ཁག་ཐེག་བྱ་དགོས། དུས་ལྟར་མཁའ་དབུགས་སྙོམས་སྒྲིག་འཕྲུལ་ཆས་ཀྱི་དྲ་ཚགས་ལ་གཙང་སྦྲ་བྱ་དགོས་ཤིང་། སྒེའུ་ཁུང་ཕྱེ་ནས་རླུང་རྒྱུགས་རྒྱུར་ཤུགས་སྣོན་དགོས།\n༥. སྤྱོད་ཁང་ནང་དུ་ལག་པ་ཁྲུས་ཆུ་འདང་ངེས་ཤིག་འཇོག་དགོས་ཤིང་། ཆུ་སྒོ་གཅུས་ཕུར་སོགས་ཆུ་འདོན་སྒྲིག་ཆས་རྒྱུན་བཀོལ་ཐུབ་པར་ཁག་ཐེག་བྱ་དགོས།\n༦. ཁོར་ཡུག་གི་གཙང་སྦྲ་རྒྱུན་འཁྱོངས་བྱ་དགོས་ལ། དུས་ལྟར་གད་སྙིགས་མར་གཡུགས་དགོས།\n༧. རིམས་ནད་རྒྱུགས་ཆེ་བའི་ས་ཆའི་སྤྱི་དམངས་ཚོ་མི་མང་ཚོགས་སར་འགྲོ་རྒྱུ་ཇེ་ཉུང་གཏོང་དགོས། ནང་སྒོས་སུ་མི་ཚོགས་ཀྱི་འདུ་འཛི་ཆེ་ས་དང་མཁའ་དབུགས་འཁོར་རྒྱུགས་ཞན་སར་མ་འགྲོ།\nམིག་སྔར་རིམས་ནད་འདིར་ངོས་ཟིན་ཐོབ་པ་ལྟར་བྱེད་ཐབས་འདི་གཏན་འབེབས་བྱས་པ་ཡིན་ཞིང་། གཙོ་བོ་གནམ་གྲུ་དང་། མེ་འཁོར། ས་འོག་ལྕགས་ལམ། སྤྱི་སྤྱོད་རླངས་འཁོར། གྲུ་གཟིངས་སོགས་སྤྱི་སྤྱོད་འགྲུལ་ཆས་ལ་བཀོལ་དགོས།\n༡. རིམས་ནད་རྒྱུགས་ཆེ་སའི་ས་ཆའི་སྤྱི་སྤྱོད་འགྲུལ་ཆས་ཀྱི་ལས་ཐོག་བྱ་བྱེད་མི་སྣས་ངེས་པར་དུ་སྨན་བཀོལ་ཁ་ཐུམ་ལམ་ཡང་ནN95ཁ་ཐུམ་རྒྱག་དགོས་པ་མ་ཟད། ཉིན་རེར་བདེ་ཐང་ཚད་ལེན་བྱ་དགོས།\n༣. སྤྱི་སྤྱོད་འགྲུལ་ཆས་ནང་དུ་གཙང་སྦྲ་དང་དུག་སེལ་གྱི་ཐེངས་གྲངས་ཇེ་མང་གཏོང་དགོས་ལ། གཙང་སྦྲ་དང་དུག་སེལ་བྱས་པ་ཟིན་ཐོར་བཀོད་ཅིང་མཚོན་རྟགས་རྒྱག་དགོས།\n༥. རླངས་འཁོར་ས་ཚིགས་དང་འཁོར་སྒམ་ནང་གི་གཙང་སྦྲ་རྒྱུན་འཁྱོངས་བྱ་དགོས་ཤིང་། དུས་ལྟར་གད་སྙིགས་མར་གཡུགས་དགོས།\n༦. ལས་བྱེད་མི་སྣ་དང་ལས་རེས་ཀྱི་བཀོད་སྒྲིག་ཡག་པོ་བྱས་ནས། ཁ་ལོ་བས་ངལ་གསོ་ཡག་པོ་ཐུབ་རྒྱུར་ཁག་ཐེག་བྱ་དགོས།\nམིག་སྔར་རིམས་ནད་འདིར་ངོས་ཟིན་ཐོབ་པ་ལྟར་བྱེད་ཐབས་འདི་གཏན་འབེབས་བྱས་པ་ཡིན་ཞིང་། གཙོ་བོ་རིམ་པ་སོ་སོའི་ལས་ཁུངས་དང་། ཁེ་ལས་ལས་དོན་སྡེ་ཚན་གྱིས་བཀོལ་དགོས།\n༡. ལས་ཀར་ཞུགས་པའི་ལམ་བར་དུ་བཀོལ་ཐེངས་གཅིག་ཅན་གྱི་སྨན་པའི་ཁ་བཏུམ་རྒྱག་དགོས། གང་ཐུབ་ཀྱིས་སྤྱི་སྤྱོད་འགྲིམ་འགྲུལ་འཁོར་ལོ་ལ་མི་འདུག་པར། རྐང་ཐང་དུ་འགྲོ་བ་དང་། རྐང་འཁོར་བཞོན་པ།ཡང་ན་སྒེར་གྱི་རླངས་འཁོར་དང་འགྲུལ་སྐྱེལ་རླངས་འཁོར་ཆེ་གྲས་ལ་བསྡད་ནས་ལས་ཀར་འགྲོ་དགོས། གལ་ཏེ་ངེས་པར་དུ་སྤྱི་སྤྱོད་འགྲིམ་འགྲུལ་འཁོར་ལོ་ལ་འདུག་དགོས་ཚེ། ལམ་ཐག་ཧྲིལ་བོར་ཁ་བཏུམ་རྒྱག་དགོས།ལམ་བར་དུ་ལག་པས་རླངས་འཁོར་ནང་གི་དངོས་པོར་རེག་མི་རུང་།\n༢. གཞུང་ལས་ཁང་དུ་མ་འཛུལ་གོང་རང་འགུལ་ངང་ལུས་དྲོད་བརྟག་དཔྱད་དང་ལེན་བྱེད་དགོས། ལུས་དྲོད་ཚད་ལྡན་ཡིན་ན་ད་བཟོད་ལས་ཀར་ཞུགས་ཆོག་པར་མ་ཟད། གཙང་སྤྱོད་ཁང་དུ་ལག་པ་གཙང་མར་འཁྲུ་དགོས། གལ་ཏེ་ལུས་དྲོད37.2℃ལས་བརྒལ་ཚེ། ཐོག་ཁང་དུ་སོང་ནས་ལས་ཀ་ལས་མི་ཆོག་ལ། ཁྱིམ་དུ་ལོག་སྟེ་ངལ་གསོ་བྱེད་དུ་འཇུག་དགོས། དགོས་ངེས་ཀྱི་སྐབས་སུ་སྨན་ཁང་དུ་སོང་ནས་སྨན་པར་སྟོན་དགོས།\n༣. གཞུང་ལས་ཁང་གི་ཁོར་ཡུག་གི་གཙང་སྦྲར་རྒྱུན་འཁྱོངས་བྱེད་དགོས་པ་དང་། ཉིན་རེར་ཁང་བའི་ནང་རླུང་རྒྱུག་ཐེངས3རེ་དང་ཐེངས་རེར་སྐར་མ20ནས30བར་ཡིན་དགོས། རླུང་རྒྱུག་སྐབས་ལྭ་བ་དྲོན་པོ་གྱོན་དགོས། མི་དང་མིའི་བར་བར་ཐག་སྨི་ཡན་ཡོད་པ་རྒྱུན་འཁྱོངས་བྱ་དགོས་པ་དང་མི་མང་པོས་གཞུང་དོན་སྒྲུབ་སྐབས་ཁ་བཏུམ་རྒྱག་དགོས། ལག་པ་ཡང་ཡང་བཀྲུ་བ་དང་ཆུ་མང་ཙམ་འཐུང་རྒྱུ་རྒྱུན་འཁྱོངས་བྱས་ཏེ་ཟ་མ་མ་བཟས་གོང་དང་གཙང་སྤྱོད་དུ་སོང་རྗེས་རིམ་པ་དྲུག་གི་ལག་པ་འཁྲུ་ཐབས་རྒྱུན་འཁྱོངས་བྱེད་དགོས། ཕྱིའི་མི་ཡོང་ཚེ་ཕྱོགས་གཉིས་ཀས་ཁ་བཏུམ་བརྒྱབ་ནས་སྣེ་ལེན་བྱེད་དགོས།\n༤. ཚོགས་འདུར་ཞུགས་སྐབས་ཁ་བཏུམ་བརྒྱབ་ཏེ་ཚོགས་ཁང་དུ་སོང་ནས་ལག་པ་བཀྲུས་ཏེ་དུག་སེལ་བྱེད་དགོས། ཚོགས་མིའི་བར་སྨི1ཡན་གྱི་བར་ཐག་ཡོད་དགོས། གཅིག་བསྡུས་ཀྱི་ཚོགས་འདུ་འཚོག་ཚད་ཉུང་དུ་གཏོང་བ་དང་ཚོགས་འདུའི་དུས་ཚོད་ལ་ཚོད་འཛིན་བྱེད་པ། ཚོགས་འདུའི་དུས་ཚོད་རིང་དྲགས་སྐབས་སྒེའུ་ཁུང་ཕྱེ་ནས་རླུང་རྒྱུག་ཐེངས1བྱེད་དགོས། ཚོགས་འདུ་གྲོལ་རྗེས་ཚོགས་ར་དང་ཅ་ལག་ངེས་པར་དུ་དུག་སེལ་བྱེད་དགོས། ཇ་སྤྱོད་ཡོ་བྱད་ཆུ་ཁོལ་ནང་དུ་སྦང་ནས་དུག་སེལ་བྱེད་དགོས།\n༥. ཟ་ཁང་དུ་ཟ་མ་ཟ་སྐབས་རང་ས་ནས་བཟའ་བ་ལས་མི་མང་བོ་འདུ་འཛོམས་བྱ་མི་རུང་། ཟ་ཁང་གིས་ཉིན་རེར་དུག་སེལ་ཐེངས་རེ་བྱེད་པ་དང་། གསོལ་ཅོག་དང་རྐུབ་སྟེགས་སྤྱད་རྗེས་ཐེངས་རེར་དུག་སེལ་བྱེད་དགོས། ཟ་སྣོད་འཐུང་ཆས་ངེས་པར་དུ་དྲོད་ཚད་མཐོན་པོས་དུག་སེལ་བྱེད་དགོས། གཡོས་སྦྱོར་ཁང་དུ་གཙང་ཞིང་སྐམ་ཤས་ཆེ་བ་རྒྱུན་འཁྱོངས་བྱེད་དགོས་པ་དང་། ཟས་རིགས་རློན་པ་དང་བཙོས་མ་བསྲེས་ནས་སྤྱོད་མི་ཆོག་མ་ཟད། ཤ་རིགས་རློན་པ་མི་ཟ་བ། འཚོ་བཅུད་ཀྱི་ཟ་མ་སྡེབ་པ་དང་བྲོ་བ་འཇམ་པོ་བཟའ་རྒྱུ།\n༦. ལས་ཀ་གྲོལ་རྗེས་ལག་པ་བཀྲུས་ནས་ཐེངས་གཅིག་ཅན་གྱི་སྨན་སྤྱོད་ཁ་བཏུམ་རྒྱབ་ནས་ཕྱིར་འགྲོ་བ་དང་ཁྱིམ་དུ་ལོག་རྗེས་ཁ་བཏུམ་བླངས་ནས་ཐོག་མར་ལག་པ་བཀྲུས་ནས་དུག་སེལ་བྱེད་དགོས། དུག་སེལ་ལག་ཕྱིས་རློན་པའམ་ཡང་ན་75%ཡི་ཆང་བཅུད་ཀྱིས་ལག་ཁྱེར་ཁ་པར་དང་ལྡེ་མིག་འབྱིད་དགོས། སྡོད་ཁང་དུ་རླུང་རྒྱུག་པ་དང་གཙང་སྦྲ་རྒྱུན་འཁྱོངས་བྱས་ནས་མི་མང་པོ་འདུ་འཛོམས་མི་བྱེད་པ་བྱེད་དགོས།\n༧. གཞུང་དོན་ཉོ་སྒྲུབ་བྱེད་སྐབས་ཁ་བཏུམ་བརྒྱབ་ནས་མི་ཚོགས་མང་བར་གཡོལ་དགོས། མི་དང་འབྲེལ་གཏུག་བྱེད་པར་སྨི1ཡན་གྱི་བར་ཐག་རྒྱུན་འཁྱོངས་བྱས་ནས་མི་མང་འདུ་འཛོམས་བྱ་ཡུལ་དུ་ཡུན་རིང་འདུག་མི་རུང་།\n༨. ཉིན་རེར་སྒོ་ཁྱམས་དང་བར་ཁྱམས། ཚོགས་ཁང་། གློག་སྐས། ཐོག་སྐས། གཙང་སྤྱོད་སོགས་ལ་དུག་སེལ་བྱེད་དགོས་པ་དང་། གང་ཐུབ་ཀྱིས་རླངས་གཏོར་དུག་སེལ་བྱེད་དགོས། ས་གནས་རེ་རེར་སྤྱོད་པའི་གཙང་སྦྲའི་ཡོ་བྱད་སོ་སོར་བཀར་ནས་བསྲེས་མི་རུང་།\n༩. གཞུང་དོན་ཕྱིར་སྐྱོད་བྱེད་སྐབས་རླངས་འཁོར་ནང་ཁུལ་དང་སྒོ་འཛིན་ལ་ཉིན་རེར་75%ཡི་ཆང་བཅུད་ཀྱིས་ཐེངས་གཅིག་ཕྱི་བདར་བྱེད་དགོས། འགྲུལ་སྐྱེལ་རླངས་འཁོར་ཆེ་གྲས་ལ་འདུག་ན་ངེས་པར་དུ་ཁ་བཏུམ་རྒྱག་དགོས། འགྲུལ་སྐྱེལ་རླངས་འཁོར་ཆེ་གྲས་བེད་སྤྱོད་བྱས་རྗེས75%ཡི་ཆང་བཅུད་ཀྱིས་རླངས་འཁོར་ནང་དང་སྒོ་འཛིན་ཕྱིས་ནས་དུག་སེལ་བྱེད་དགོས།\n༡༠. ཞབས་ཞུ་མི་སྣ་དང་། བདེ་སྲུང་མི་སྣ། གཙང་སྦྲ་མི་སྣ་བཅས་ཀྱིས་ལས་ཀ་བྱེད་སྐབས་ངེས་པར་དུ་ཁ་བཏུམ་རྒྱག་དགོས་པ་མ་ཟད། ཕན་ཚུན་བར་བདེ་འཇགས་ཀྱི་བར་ཐག་རྒྱུན་འཁྱོངས་བྱེད་དགོས། ཟ་ཁང་གི་ཉོ་སྒྲུབ་མི་སྣའམ་ཡང་ན་དངོས་ཟོག་མཁོ་འདོན་མི་སྣས་ངེས་པར་དུ་ཁ་བཏུམ་དང་ཐེངས་གཅིག་རང་བཞིན་གྱི་འགྱིག་གི་ལག་ཤུབས་གྱོན་པ་ལས་ཐད་ཀར་ཤ་དང་བྱ་རིགས་ཀྱི་ཐོན་རྫས་ལ་ཐུག་རྒྱུར་སྔོན་འགོག་བྱེད་དགོས་པ་དང་། ལག་ཤུབས་ཕུད་རྗེས་དུས་ཐོག་ཏུ་ལག་པ་བཀྲུས་ནས་དུག་སེལ་བྱེད་དགོས། གཙང་སྦྲ་བྱེད་མཁན་གྱིས་བྱ་བ་སྒྲུབ་སྐབས་ཐེངས་གཅིག་ཅན་གྱི་འགྱིག་བཟོས་ལག་ཤུབས་གྱོན་ནས་བྱ་བ་མཇུག་རྫོགས་རྗེས་ལག་པ་བཀྲུས་ཏེ་དུག་སེལ་བྱེད་དགོས། བདེ་སྲུང་མི་སྣས་ངེས་པར་དུ་ཁ་བཏུམ་རྒྱབ་ནས་ལས་ཀ་བྱེད་དགོས་པ་མ་ཟད། ཕྱི་ནས་ཡོང་བའི་མི་སྣའི་གནས་ཚུལ་འདྲི་རྩད་དང་ཐོ་འགོད་ནན་ཏན་བྱས་ཏེ་རྒྱུན་ལྡན་དང་མི་འདྲ་བའི་གནས་ཚུལ་དུས་ཐོག་ཏུ་སྙན་ཞུ་བྱེད་དགོས།\n༡༡. གཞུང་དོན་འཚམས་འདྲིར་ཡོང་སྐབས་ངེས་པར་དུ་ཁ་བཏུམ་རྒྱག་དགོས། གཞུང་ལས་ཐོག་ཁང་དུ་མ་འཛུལ་གོང་ཐོག་མར་ལུས་དྲོད་ལ་བརྟག་དཔྱད་བྱེད་དགོས་པ་མ་ཟད། ཧུའུ་པེ་རུ་འབྲེལ་གཏུག་བྱས་པའི་ལོ་རྒྱུས་དང་། ཚ་རྒྱས་པ། གློ་ལུ་བ། དབུགས་རྔུབ་ལེན་དཀའ་བ་སོགས་ཀྱི་ནད་རྟགས་ཡོད་མེད་ངོ་སྤྲོད་བྱེད་དགོས། གོང་སྨྲས་ཀྱི་གནས་ཚུལ་མེད་པར་མ་ཟད། ལུས་དྲོད་37.2℃མན་གྱི་རྒྱུན་ལྡན་གྱི་ཆ་རྐྱེན་འོག་ཏུ་ད་གཟོད་ཐོག་ཁང་དུ་སོང་ནས་གཞུང་དོན་སྒྲུབ་ཆོག\n༡༢. ཤོག་བུའི་ཡིག་ཆ་བརྒྱུད་སྤྲོད་བྱེད་སྐབས་སྔ་རྗེས་སུ་ལག་པ་བཀྲུ་དགོས་པ་དང་། ཡིག་ཆ་བརྒྱུད་ལྟ་བྱེད་སྐབས་ཁ་བཏུམ་རྒྱག་དགོས།\n༡༣. གཞུང་ལས་ཁ་པར་ལ་ཉིན་རེར75%ཡི་ཆང་བཅུད་ཕྱི་བདར་ཐེངས་གཉིས་རེར་བྱེད་དགོས་པ་དང་། གལ་ཏེ་བེད་སྤྱོད་ཐེངས་མང་བྱས་ན་ཐེངས་བཞི་བར་མང་དུ་གཏོང་དགོས།\n༡. གང་མྱུར་སྒོས་རང་ཡུལ་གྱི་སྡེ་བའི་ཀྲི་པུའུ་ཡང་ན་སྡེ་ཁུལ་དུ་ཐོ་འགོད་བྱས་ཏེ། ཕྱི་ཕྱོགས་སུ་འགྲོ་བའི་བྱེད་སྒོ་ཉུང་དུ་གཏོང་དགོས་པ་དང་། ལྷག་པར་དུ་མི་མང་འདུ་འཛོམས་བྱེད་སར་འགྲོ་མི་རུང་།\n༢. ནད་ཡམས་མཆེད་པའི་ས་ཁུལ་ནས་ཁ་བྲལ་བའི་ཉིན་ནས་བཟུང་བསྟུད་མར་ཉིན14 ལ་རང་ཉིད་ཀྱི་བདེ་ཐང་གནས་ཚུལ་ལ་ལྟ་ཞིབ་ཚད་ལེན་བྱེད་དགོས་པ་དང་ཉིན་རེར་ཐེངས་གཉིས་བྱེད་དགོས། ཆ་རྐྱེན་འཛོམས་ཚེ། གང་ཐུབ་ཀྱིས་ཁེར་རྐྱང་དུ་སྡོད་པའམ་ཡང་ན་རླུང་རྒྱུག་ཅུང་ལེགས་པའི་མི་གཅིག་སྡོད་སའི་ཁང་པའི་ནང་སྡོད་དགོས་པ་མ་ཟད། གང་ཐུབ་ཀྱིས་ནང་མི་དང་འབྲེལ་བ་དམ་ཟབ་བྱེད་རྒྱུ་ཉུང་དུ་གཏོང་དགོས།\n༣. གལ་ཏེ་དོགས་གཞི་ཅན་གྱི་ནད་རྟགས་འབྱུང་བ(ཚ་བ་རྒྱས་པ་དང་ལུ་བ། མིད་པ་ན་བ། བྲང་ཁ་མི་བདེ་བ། དབུགས་ལེན་དཀའ་བ། ཡི་ག་ཅུང་ཆད་པ། ནུས་ཤུགས་མེད་པ།ཐང་ཆད་པ། སེམས་ཤུགས་མེད་པ། སྐྱུག་པ། ཁོག་པ་བཤལ་བ། མགོ་ན་བ། སེམས་ཁམས་མི་བདེ་བ། མིག་འབྱས་སྐྱི་མོའི་གཉན་ཚད། རྐང་ལག་བཞི་དང་སྐེད་རྒྱབ་ཀྱི་ཤ་གནད་ན་བ་སོགས)ཡིན་ན་ནད་གཞིར་གཞིགས་ནས་དུས་ཐོག་ཏུ་སྨན་བཅོས་བྱེད་དགོས། སྨན་པ་བསྟེན་པའི་ལམ་བར་དུ་བྱེ་བྲག་གི་མཛུབ་སྟོན་བསམ་འཆར་གཤམ་གསལ་ལྟར།\n(༡) སྨན་ཁང་དུ་འགྲོ་བའི་ལམ་བར་དུ་ནད་པས་སྨན་ལས་ཁ་བཏུམ་སམ་ཡང་ནN95 རྟགས་ཅན་གྱི་ཁ་བཏུམ་རྒྱག་དགོས།\n(༣) དུས་དང་རྣམ་པ་ཀུན་ཏུ་ཁ་བཏུམ་རྒྱག་པ་དང་དུས་དང་རྣམ་པ་ཀུན་ཏུ་ལག་པའི་གཙང་སྦྲ་རྒྱུན་འཁྱོངས་བྱེད་དགོས། ལམ་བར་དང་སྨན་ཁང་ནང་ནས་གང་ནུས་ཀྱིས་མི་གཞན་དང་རིང་དུ་གྱེས་དགོས། (ཉུང་མཐར་ཡང་བར་ཐག་སྨི1ཡོད་དགོས)\n(༤) ལམ་བར་དུ་འགྲིམ་འགྲུལ་ཡོ་བྱད་ལ་འབག་བཙོག་བཟོས་ན། ཁིལ་འདུས་དུག་སེལ་སྨན་རྫས་སམ་དབྱང་ཁ་བའི་དུག་སེལ་སྨན་རྫས་བཀོལ་ནས། དབུགས་ལམ་གྱི་ཟགས་ཐོན་དངོས་རྫས་སམ་ལུས་གཤེར་འབག་བཙོག་གི་ཕྱི་ངོས་ལ་དུག་སེལ་བྱེད་དགོས།\nཏོག་དབྱིབས་ནད་དུག་གསར་པ་འགོས་ཡོད་པའི་གློ་ཚད་ཀྱི་ནད་རྟགས་ངོས་འཛིན་བྱེད་པའི་ནད་པ་དང་འབྲེལ་བ་དམ་ཟབ་ཡོད་མཁན་གྱིས་ནད་པ་དང་འབྲེལ་འདྲིས་བྱེད་པའི་ཆེས་མཇུག་མཐའི་ཉིན་མོ་ནས་བཟུང་སྟེ་གསོ་རིག་གིས་ཉིན༡༤ལ་ལྟ་ཞིབ་བྱ་དགོས། ཁྱིམ་དུ་ལྟ་ཞིབ་བྱེད་པའི་སྐབས་སུ་གསོ་རིག་ལྟ་ཞིབ་མི་སྣ་དང་འབྲེལ་བ་བྱེད་དགོས་པ་མ་ཟད། ནད་གཞིའི་ལྟ་ཞིབ་དང་ནད་གཡོག་གི་གཙོ་གནད་རྒྱུས་ལོན་བྱས་ཏེ་ཁྱིམ་ཚང་ནས་ལག་པ་བཀྲུ་བ་དང་། མཁའ་དབུགས་རྒྱུ་བ། འགོག་སྲུང་། དུག་སེལ་བཅས་ཀྱི་སྔོན་འགོག་བྱེད་པའི་བྱ་ཐབས་ཁོང་དུ་ཆུད་དགོས།\n༢. འབྲེལ་བ་དམ་ཟབ་ཡོད་མཁན་གྱི་བྱེད་སྒོ་ཚོད་འཛིན་བྱེད་དགོས་ཤིང་། འབྲེལ་བ་དམ་ཟབ་ཡོད་པའི་མི་དང་ཁྱིམ་ཚང་གི་ཁོངས་མིའི་བྱེད་སྒོ་མཉམ་སྤྱོད་བྱེད་པའི་ཁྱབ་ཁོངས་ཆུང་ཤོས་སུ་གཏོང་དགོས་པ་མ་ཟད། མཉམ་སྤྱོད་ཁོངས༼ཇ་ཁང་དང་ཁྲུས་ཁང་སོགས༽ལ་རླུང་རྒྱག་ཐུབ་དགོས།\n༣. ཁྱིམ་མི་ཁང་བ་མི་འདྲ་བ་རེའི་ནང་དུ་སྡོད་དགོས་ཏེ། གལ་ཏེ་ཆ་རྐྱེན་མ་འཛོམས་ན། འབྲེལ་འདྲིས་ཆེ་བའི་མི་དང་ཉུང་མཐར་ཡང་བར་ཐག་སྨི༡ཡོད་དགོས། ནུ་མ་ལྡུད་པའི་ཨ་མས་མུ་མཐུད་དུ་ཨ་མའི་ནུ་ཞོ་ལྡུད་ཆོག\n༤. ཁྱིམ་ཚང་གི་ཁོངས་མི་གཞན་དག་དང་འབྲེལ་འདྲིས་དམ་ཟབ་ཡོད་པའི་མིའི་སྡོད་གནས་སུ་འགྲོ་སྐབས་ཁ་ཐུམ་རྒྱག་དགོས་པ་མ་ཟད་ཁ་ཐུམ་ཁ་ངོར་སྦྱར་དགོས། ནད་པ་སྡོད་ས་ནས་ཁ་ཐུམ་ལ་རེག་མི་རུང་བ་དང་། ཁ་ཐུམ་གྱི་ཟགས་ཐོན་དངོས་རྫས་རློན་པར་གྱུར་བ་དང་བཙོག་པར་འགྱུར་ཚེ་ངེས་པར་དུ་བརྗེ་སྤོ་བྱས་ནས་ལག་པ་བཀྲུ་པར་ཚགས་ཡང་དགོས།\n༥. འབྲེལ་འདྲིས་ཆེ་བའི་མི་དང་ཐད་ཀར་འབྲེལ་གཏུག་བྱེད་པའམ་ཡང་ན་འབྲེལ་བ་ཟབ་པའི་མི་དང་ཁ་བྲལ་ནས་སྡོད་སའི་བར་ནས་ལག་པ་གཙང་མར་བཀྲུ་དགོས། ཟ་མ་གྲ་སྒྲིག་དང་ཟ་མ་ཟོས་རྗེས་ལག་ཟུང་གཙང་མ་བྱེད་དགོས། གལ་ཏེ་ལག་པ་ཧ་ཅང་གཙང་མ་མིན་ན། ཆང་བཅུད་ཀྱིས་བཀྲུས་ནས་གཙང་མར་བྱས་ན་ཆོག་ལ། གལ་ཏེ་ལག་པ་གཉིས་ཅུང་བཙོག་ན་འདག་རྫས་དང་ཆུ་གཙང་མས་བཀྲུ་ཡག་བྱ་དགོས། ༼ཆང་བཅུད་བདེ་འཇགས་ཀྱིས་བཀོལ་དགོས། དཔེར་ན་ ཆང་བཅུད་འཐུང་བའམ་ཡང་ན་མེ་སྐྱོན་འབྱུང་བ་སོགས་བསམ་ཡུལ་ལས་འདས་པའི་དོན་རྐྱེན་འབྱུང་བར་སྔོན་འགོག་བྱ་དགོས།༽\n༦. འདག་ཆས་དང་ཆུ་གཙང་མས་ལག་པ་བཀྲུ་སྐབས། རབ་ཡིན་ན་ཐེངས་གཅིག་གི་ཤོག་བུའི་ལག་པ་ཕྱིས་ན་ལེགས། གལ་ཏེ་མེད་ན། ལག་ཕྱིས་གཙང་མས་ཕྱིས་ནས་རློན་པར་གྱུར་ཚེ་བརྗེ་སྤོ་བྱ་དགོས།\n༨. ཁྱིམ་མིས་འབྲེལ་བ་དམ་ཟབ་ཡོད་པའི་མི་དང་དེའི་མཁོ་ཆས་ལ་མི་རེག་པ་དང་། དཔེར་ན་ཐུན་མོང་གི་སོ་ཤད་དང་ཐ་མག གསོལ་ཆས། ཟ་ཚོད། བཏུང་བྱ། ལག་ཕྱིས། ཁྲུས་རས། ཉལ་གདན་སོགས་སྤྱོད་མི་རུང་། གསོལ་ཆས་སྤྱད་རྗེས་ངེས་པར་དུ་འདག་རྫས་དང་ཆུ་གཙང་མས་བཀྲུ་དགོས།\n༩. ཁིལ་ལྡན་དུག་སེལ་རྫས་དང་དབྱང་འདས་ཁ་སྐྱུར་དུག་སེལ་རྫས་མཚམས་སྦྱོར་བྱེད་པ་དང་། ཉིན་རེར་ཁྱིམ་མིས་རྒྱུན་དུ་རེག་པའི་དངོས་པོ་སྟེ། དཔེར་ན་མལ་ཁྲིའི་སྒམ་དང་ཉལ་ཁྲིའི་སྒྲོམ། ཉལ་ཁང་གི་ཁྱིམ་ཆས་གཞན་དག་བཅས་ལ་དུག་སེལ་བྱ་དགོས། མ་མཐར་ཡང་ཉིན་རེར་འཁྲུས་ཁང་དང་གསང་སྤྱོད་ཀྱི་ཕྱི་ངོས་ལ་གཙང་སྦྲ་དང་དུག་སེལ་ཐེངས་རེ་བྱེད་དགོས།\n༡༠. སྤྱིར་བཏང་གི་གོས་འཁྲུའི་དག་རྫས་དང་ཆུ་གཙང་མས་ནད་པའི་རེག་ཐུག་བྱུང་བའི་གྱོན་ཆས་དང་། ཉལ་གདན། ཁྲུས་རས། ལག་ཕྱིས་སོགས་འཁྲུད་པའམ་ཡང་ན་གོས་འཁྲུའི་འཕྲུལ་ཆས་ལ་བརྟེན་ནས་ཆུའི་དྲོད་ཚད༦༠ནས༩༠བར་གྱིས་ཁྱིམ་སྤྱོད་གོས་འཁྲུའི་འཕྲུལ་ཆས་དང་གཤེར་ཁུ་དཀྱུས་མས་བཀྲུས་རྗེས་གོང་གི་དངོས་པོ་རྣམས་ཡོངས་སུ་སྐམ་དུ་འཇུག་དགོས་པ་དང་། ཡང་ན་འབྲེལ་ཡོད་མི་དེས་བཀོལ་བའི་ཉལ་ཁྲིའི་རས་གདན་ལ་སོགས་འཁྲུད་བྱེད་ཁུག་མའི་ནང་དུ་འཇོག་དགོས་པ་མ་ཟད་གོན་པ་གང་སར་གཡུག་མི་རུང་། ལྷག་པར་དུ་སྐྱི་སྤོགས་དང་རང་ཉིད་ཀྱི་གོན་པ་དང་མི་རེག་པར་བྱ་དགོས།\n༡༡. ཐེངས་གཅིག་གི་ལག་ཤུབས་དང་སྲུང་སྐྱོང་རང་བཞིན་གྱི་གྱོན་ཆས(དཔེར་ན་འགྱིག་ཤོག་གི་སྨད་གཡོགས་ལྟ་བུ)གྱོན་ནས་འབྲེལ་བ་དམ་ཟབ་ཡོད་པའི་མིའི་ཟགས་ཐོན་དངོས་རྫས་ཀྱི་ཕྱི་ངོས་དང་། གྱོན་ཆས། ཉལ་ཁྲི་བཅས་གཙང་སྦྲ་བྱེད་དགོས། ལག་ཤུབས་གྱོན་པའི་སྔོན་དང་ལག་ཤུབས་ཕུད་རྗེས་ལག་པ་གཙང་མ་བཀྲུས་ནས་དུག་སེལ་བྱེད་དགོས།\n༡༢. གལ་ཏེ་ནད་གཞི་གཏན་འཁེལ་བྱུང་བའི་ནད་དཔེ་དང་འབྲེལ་བ་དམ་ཟབ་ཡོད་མཁན་ལ་དོགས་གཞི་ནད་རྟགས་འདི་ལྟར་ཡོད་དེ། ཚ་རྒྱས་པ་དང་། ལུ་པ། མིད་པ་ན་བ། བྲང་འགག་པ། དབུགས་ལེན་དཀའ་བ། ནུས་པ་ཞན་པ། སེམས་ཤུགས་མེད་པ། སྐྱུག་མེར་ལངས་པ། ཁོག་པ་བཤལ་བ། མགོ་ན་བ། སེམས་འཚབ་པ་དང་འབྲེལ་སྐྱི་ཚ་ནད་སོགས་རྐང་ལག་བཞི་བོའམ་ཡང་ན་རྐེད་རྒྱབ་ཤ་གྲིམ་སྐྱུར་གཟེར་སོགས་ཡོད་ན་མྱུར་དུ་སྨན་པར་བསྟེན་དགོས། ཞིབ་ཕྲའི་མཛུབ་སྟོན་དང་བསམ་འཆར་གཤམ་གསལ་ལྟར།\n(༢) རབ་ཡིན་ན་སྨན་ཁང་ལ་འགྲོ་དུས་སྤྱི་སྤྱོད་རླངས་འཁོར་ལ་མ་འདུག གལ་ཏེ་རླངས་འཁོར་ལ་བསྡད་ཚེ་དྲ་མ་ཕྱེ་དགོས།\n(༣) དུས་དང་རྣམ་པ་ཀུན་ཏུ་ཁ་ཐུམ་རྒྱག་པ་དང་ལག་པ་གཙང་མ་བཀྲུ་རྒྱུ་རྒྱུན་འཁྱོངས་བྱེད་དགོས། བགྲོད་ལམ་དང་སྨན་ཁང་དུ་འདུག་སྐབས་སུ་མི་གཞན་པ་དང་ཁ་ཐག་རིང་དུ་གྱེས་དགོས།༼ཆེས་ཐུང་ན་སྨི༡གི་བར་ཐག་ཡོད་དགོས༽\nཏོག་དབྱིབས་ནད་དུག་གསར་པ་ལ་གློ་ཚད་ཀྱི་ནད་རྟགས་གཙོ་བོ་ནི་ཚ་རྒྱས་པ་དང་ཤུགས་ཉམས་པ། དབུགས་ལམ་གྱི་ནད་རྟགས་གཙོ་བོ་ནི་སྐམ་ལུ་བྱེད་པ་མ་ཟད། རིམ་བཞིན་དབུགས་འབྱིན་དཀའ་བ། ཚབས་ཆེ་བའི་རིགས་ལ་མྱུར་གཤིས་འབྱིན་རྔུབ་དཀའ་བའི་ཕྱོགས་བསྡུས་ནད་རྟགས་དང་རྣག་དུག་ནད་ཀྱིས་དབང་ཤོར་བའི་གནས་ཚུལ་ཡོད་པ། ཡོ་བསྲང་བྱེད་དཀའ་བའི་བརྗེ་ཚབ་རང་བཞིན་གྱི་སྐྱུར་དུག་ཕོག་པ་དང་ཁྲག་དཀག་བྱེད་ནུས་ཀྱི་འགལ་རྐྱེན་བཅས་ཡོད། ནད་པ་ཁ་ཤས་ལ་ནད་ཕོག་པའི་ནད་རྟགས་ཅུང་ཡང་བས་ཚ་མི་རྒྱས་པ། མང་ཆེ་ཤོས་ལ་ནད་ཡང་བས་དྲག་སླ་བ། ཡང་ལ་ལའི་ནད་གཞི་ལྕི་བ་དང་ཐ་ན་ཤི་འགྲོ། དཔེར་ན། ཚ་བ་རྒྱས་པ་དང་། ཐང་ཆད་པ། སྐམ་ལུ་བྱེད་པ་སོགས་ཀྱིས་ནད་དུག་འགོས་ཡོད་པ་མཚོན་མི་ཐུབ།\nགལ་ཏེ(༡)ཚ་རྒྱས་པ(མཆན་འོག་གི་ལུས་དྲོད་ཏུའུ37.3℃)དང་ལུ་བ། དབུགས་ཧལ་བ་སོགས་མྱུར་གཤིས་འབྱིན་རྔུབ་རྒྱུ་ལམ་འགོ་ནད་ཀྱི་ནད་རྟགས་བྱུང་བ། (༢)ཝུའུ་ཧན་དུ་ཡུལ་སྐོར་དང་གནས་སྡོད་ཀྱི་ལོ་རྒྱུས་ཡོད་པ། ཡང་ན་ནད་མ་བྱུང་བའི་སྔོན་གྱི་ཉིན༡༤ནང་དུ་ཝུའུ་ཧན་ནས་ཡོང་བའི་ཚ་རྒྱས་ཞོར་དུ་དབུགས་ལམ་གྱི་ནད་རྟགས་ཡོད་པའི་ནད་པར་འཕྲད་མྱོང་བ། ཡང་ན་ཁྱབ་རྒྱ་ཆུང་བའི་ལྷན་འཛོམས་རང་བཞིན་གྱི་ནད་བྱུང་བ་བཅས་ཀྱི་གནས་ཚུལ་ཡོད་ན་ངེས་པར་དུ་ས་གནས་ཀྱི་གཏན་འཁེལ་བྱས་པའི་སྨན་བཅོས་ལས་ཁུངས་ལ་གཙང་བཤེར་དང་བརྟག་བཤེར་བྱེད་དུ་འཇུག་དགོས།\n(༡) གལ་ཏེ་འབྲེལ་བ་ཡོད་པའི་མི་དེར་ནད་རྟགས་བྱུང་ཚེ། སྔོན་ལ་ཚ་རྒྱས་སྒོ་བསྟེན་སྨན་བཅོས་ཁང་གི་གཏན་འཁེལ་སྨན་ཁང་འདེམ་དགོས།\n(༣) སྤྱི་སྤྱོད་འགྲིམ་འགྲུལ་ལ་མི་སྡོད་པར་མྱུར་སྐྱོབ་རླངས་འཁོར་འབོད་པའམ་ཡང་ན་སྒེར་གྱི་རླངས་འཁོར་བཀོལ་ནས་ནད་པ་སྨན་ཁང་དུ་སྐྱེལ་དགོས། གལ་ཏེ་ཆོག་ན་ལམ་བར་ནས་རླངས་འཁོར་གྱི་དྲ་མ་ཕྱེ་དགོས།\n(༦) སྨན་པ་བསྟེན་དུས། ནད་པའི་གནས་ཚུལ་དང་སྨན་བསྟེན་བརྒྱུད་རིམ་ཧྲིལ་བོར་ཇི་མ་ཇི་བཞིན་དུ་བཤད་དགོས་པ་དང་། ནང་སྒོས་སུ་ཉེ་བར་ཝུའུ་ཧན་དུ་ཡུལ་སྐོར་དང་གནས་སྡོད་ཀྱི་ལོ་རྒྱུས་ཡོད་པ་དང་། གློ་ཚད་ནད་གཞིའམ་ཡང་ན་དོགས་ཡོད་ནད་པར་ཐུག་པ། སྲོག་ཆགས་འཕྲད་པའི་ལོ་རྒྱུས་ཡོད་པ་སོགས་སྨན་པ་ཡང་གསལ་བོར་བཤད་དགོས།\n15选5旋转矩阵 河北20选5开奖号 陕西快乐10分玩法 加拿大快乐8号是不是合法的 福建快三彩票 陕西十一选五开奖结果手机版 广东十一选五购买软件 福彩3d连线走势图表 有十万闲钱该如何理财 15选5杀号公式绝招 天津十一选五开奖结果历史 明天股票涨还是跌 48减2能算出下期平码吗 黑龙江6+1开奖结果今天 股票新手入门知识图解 北京体彩快中彩开奖结果 安徽快三走势图